ཐེམ་ཆེན་རྫོང་ནི་ཚྭ་འདམ་གསེར་གཞོང་རིང་མོའི་ཤར་རྒྱུད་ན་གནས་ལ།ཤར་ཕྱོགས་ན་མཚོ་བྱང་ཁུལ་མདོ་ལ་རྫོང་དང་རྐང་ཚ་རྫོང་། ལྷོ་ན་མཚོ་ལྷོ་ཁུལ་གསེར་ཆེན་རྫོང་དང་མཚོ་ནུབ་ཁུལ་དབུས་ལམ་རྫོང་བཅས་ཡོད།མཚོ་ནུབ་ཁུལ་གྱི་ཤར་སྒོ་ཆེན་མོ་སྟེ། ཚྭ་འདམ་གཞོང་དང་བོད་རང་སྐྱོང་ལྗོངས་དང་ཞིང་ཅང་ཡུ་གར་རིགས་རང་སྐྱོང་ལྗོངས་དང་ཀན་སུའུ་ཞིང་ཆེན་སོགས་སུ་སྐྱོད་པའི་བགྲོད་ལམ་གལ་ཆེན་ཡིན་པས།འགྲིམ་འགྲུལ་ཧ་ཅང་སྟབས་བདེ་ཞིང་། རྫོང་སྲིད་གཞུང་སྡོད་གནས་ཤེས་ཡོན་གྲོང་རྡལ་ཡིན།
ཐེམ་ཆེན་རྫོང་ནི་བོད་རིགས་གཙོ་བོ་བྱས་པའི་གྲངས་ཉུང་མི་རིགས་འདུས་སྡོད་བྱས་ཡོད་པའི་རྫོང་ཞིག་ཡིན་ལ།གྲངས་ཉུང་མི་རིགས་ཀྱི་མི་གྲངས་18504ཡོད།དེས་རྫོང་ཡོངས་ཀྱི་མི་རིགས་ཀྱི་བརྒྱ་ཆའི་82.02ཟིན། སྤྱིའི་མི་གྲངས་ཀྱི་བརྒྱ་ཆའི་14.8ཟིན། སོག་རིགས་དང་ཧེ་རིགས། ཟ་ལར་རིགས་སོགས་ཀྱི་མི་རིགས་ཀྱི་སྤྱིའི་མི་གྲངས་ཀྱི་བརྒྱ་ཆའི་3.18ཟིན།རྫོང་ཡོངས་ལ་བོད་བརྒྱུད་ནང་བསྟན་དགོན་པ་དགུ་དང་ཁ་ཆེའི་དགོན་པ་གཅིག་ཡོད།
2013ལོར་ཞིང་ཆེན་ཡོངས་ཀྱི་ས་ཁུལ་གསུམ་འཛུགས་སྐྲུན་བྱེད་པ་ཇུས་འགོད་བྱས་པ་ནས་བཟུང་།ཐེམ་ཆེན་རྫོང་གིས་བོད་མི་རིགས་གཙོ་བྱས་པའི་བོད་བརྒྱུད་ནང་བསྟན་ལ་དད་པ་དང་། ཕྱུགས་ལས་གཙོ་གཉེར་བའི་ཁྱད་ཆོས་དང་ཟུང་འབྲེལ་བྱས་ཏེ།མི་རིགས་མང་པོ་མཉམ་འདུས་དང་དཔལ་འབྱོར་འཕེལ་རྒྱས་ཀྱི་དོན་དངོས་ལ་དམིགས་ནས་མི་རིགས་མཐུན་སྒྲིལ་གྱི་བྱ་བར་བཀོད་སྒྲིག་དང་ཇུས་འགོད་ལེགས་པོ་བྱས།
ཐེམ་ཆེན་རྫོང་གི་སྔོན་ལ་རྒྱལ་ཡོངས་མི་རིགས་མཐུན་སྒྲིལ་ཡར་ཐོན་སྔོན་ཐོན་ཁུལ་དང་རྫོང་གསར་སྐྲུན་བྱེད་པའི་བྱ་བ་སྤེལ་ནས།སྔར་ལས་ལྷག་པའི་སྒོ་ནས་མི་རིགས་མཐུན་སྒྲིལ་ཡར་ཐོན་ལས་དོན་ལ་སྐུལ་འདེད་བྱས་ཏེ།མི་རིགས་བྱ་བའི་ཐབས་ཇུས་རང་བཞིན་དང་། རྨང་གཞི་རང་བཞིན།རྒྱུན་མཐུད་རང་བཞིན་ཅན་གྱི་ཡིག་གྲངས་ས་ཡ་གསུམ་འབུམ་དྲུག་ལ་སླེབས་པའི་ཡིག་ཚགས་སྒྲུབ་ནས། གོ་རིམ་ཡོད་པ་དང་ཚན་རིག་ལྡན་པའི་སྒོ་ནས་རྫོང་ཡོངས་ཀྱི་བརྟན་འཇགས་སྲུང་སྐྱོབ་ཀྱི་འཕེལ་རིམ་དང་རིགས་སོ་སོའི་མང་ཚོགས་ལ་བདེ་སྐྱིད་སྐྲུན་པར་མིག་མཐོང་ལག་ཟིན་གྱི་གྲུབ་འབྲས་བསྣན།
བརྟན་འཇགས་སྲུང་སྐྱོབ་དང་མི་རིགས་མང་ཚོགས་ཀྱི་ཁེ་ཕན་ཇེ་མཐོར་གཏོང་བ་དེ་བྱ་བ་ཡོད་ཚད་ཀྱི་རྐང་འཛུགས་ས་དང་གཞི་འཛིན་ས་བྱས་ནས། དམངས་ཚིས་འགན་སྲུང་ཕྱོགས་ལ་བསྟུད་མར་ལོ་ལྔ་ལ་ས་གནས་ནོར་སྲིད་ཀྱིས་འགྲོ་སོང་བཏང་ཚད་བརྒྱ་ཆའི་75འི་ཡན་ལ་སླེབས་པ་དང་།བསྡོམས་པས་དམངས་ཚིས་འགྲོ་སྒོ་སྒོར་ཐེར་འབུམ་གཉིས་དང་དུང་ཕྱུར་གཉིས་བྱེ་བ་ལྔ་ས་ཡ་བརྒྱད་བཏང་བ་དང་།ལོ་རེའི་དམངས་ལ་དོན་བཟང་བཅུ་བསྒྲུབ་པ་ཚང་མ་ལེགས་འགྲུབ་བྱུང་། 2011ལོ་ནས་2016ལོའི་བར།འབྲོག་ཁུལ་གྱི་རྨང་གཞི་འཛུགས་སྐྲུན་ལས་གཞི་དང་སྡེ་བ་ཡོངས་དབུལ་སྐྱོར་སྐུལ་འདེད་ལས་གཞི།ཐོན་ལས་དབུལ་སྐྱོར་ལས་གཞི། སྤྱི་ཚོགས་རོགས་སྐྱོར་ལས་གཞི་སོགས་དམ་འཛིན་བྱས་ཏེ།ཕྱོགས་སོ་སོ་ནས་མ་དངུལ་སྒོར་བྱེ་བ་དགུ་ས་ཡ་ལྔ་འབུམ་བདུན་ཁྲི་གསུམ་བཏང་ནས་དབུལ་ཕོངས་མི་གྲངས་4300བདེ་བླག་ངང་དབུལ་ཕོངས་ལས་ཐར་བྱས་ནས་རིགས་སོ་སོའི་མང་ཚོགས་ཀྱིས་མཉམ་དུ་བཅོས་བསྒྱུར་འཕེལ་རྒྱས་ཀྱི་ཕན་འབྲས་ལོངས་སུ་སྤྱོད་ཐུབ་པ་བྱས།
ཞང་དང་གྲོང་རྡལ་ནས་ངེས་པ་དོན་གྱི་མི་རིགས་བྱ་བ་གཙོ་བོ་ནང་གི་འགངས་ཆེན་ཞིག་ཏུ་བཞག་ནས།མི་རིགས་མཐུན་སྒྲིལ་གསར་སྐྲུན་བྱ་བ་དེ་ཞང་དང་གྲོང་རྡལ་གྱི་ལྟ་སྐུལ་བྱེད་པའི་ནང་དོན་ནང་བཞག་ནས། ཚན་རིག་འཕེལ་རྒྱས་དང་དམངས་ཚིས་ལེགས་བཅོས།འགལ་བ་ཞི་ལྷོད་དུ་བཏང་ནས་མི་རིགས་སྲོལ་རྒྱུན་རིག་གནས་འཕེལ་རྒྱས་དང་སྲུང་སྐྱོབ།དྲིལ་སྒྲོག་ཉིན་མོའི་བྱ་འགུལ་རབ་དང་རིམ་པ་སྤེལ་བས་མི་རིགས་སྔོན་ཐོན་གྱི་ཐུན་མོ་དང་མི་སྒེར་སྐོར་ཞིག་བདམས་ཐོན་བྱུང་།
བཅར་ལན། གཡང་ཁེངས་ཞང་གི་ཧྲུའུ་ཅི་གཞོན་པ། གཡང་སྐྱབས་རྒྱལ།
དགོན་པ་ནས་རྒྱལ་གཅེས་ཆོས་གཅེས་ཀྱི་སློབ་གསོ་དང་བཅའ་ཁྲིམས་དང་ཁྲིམས་ལུགས་ལ་བརྩི་སྲུང་བྱེད་པའི་དྲིལ་སྒྲོག་བྱ་འགུལ་སྤེལ་བས་དད་ལྡན་མང་ཚོགས་ཀྱི་ཁྲིམས་སྲུང་བ་དང་ཁྲིམས་ཤེས་པ། མི་རིགས་མཐུན་སྒྲིལ་བརྟན་འཇགས་ལ་སྲུང་སྐྱོབ་བྱེད་པའི་རང་འགུལ་རང་བཞིན་ཇེ་མཐོར་བཏང་ནས།དགོན་པའི་དོ་དམ་མི་སྣས་ནུས་པ་འདོན་སྤེལ་གང་ལེགས་བྱས་ཏེ། དགོན་པའི་ཆོ་ག་ཚད་དང་ལྡན་པའི་སྒོ་ནས་སྤེལ་བས། 2016ལོའི་ཟླ་བརྒྱད་པར་ཐེམ་ཆེན་རྫོང་གིས་ལོ་70རིང་ཐོག་དང་པོ་དུས་འཁོར་ཆེན་མོའི་དབང་ལུང་བདེ་བླག་ངང་གསུངས་པ་ལེགས་འགྲུབ་བྱུང་།དགོན་པའི་དོ་དམ་ཡང་བསྟུད་མར་ཚད་ལྡན་ཅན་དང་ལམ་ལུགས་ཅན།སྤྱི་ཚོགས་ཅན་གྱི་ཕྱོགས་སུ་བསྐྱོད་བཞིན་ཡོད། སེང་མོ་དགོན་པ་ལ་མཚོན་ན་2010ལོ་ནས་2012ལོའི་བར་བསྟུན་མར་མཚོ་ནུབ་ཁུལ་གྱི་བདེ་འཇགས་དགོན་པར་བདམས་པ་དང་།2013ལོར་ཐེམ་ཆེན་རྫོང་གི་བདེ་འཇགས་དགོན་པ་བདམས།2014ལོར་མཚོ་སྔོན་ཞིང་ཆེན་གྱི་བདེ་འཇགས་དགོན་པའི་རྗེས་འདེམ་དགོན་པར་ཡར་ཞུ་བྱས་པ་དང་།2015ལོར་སེང་མོ་དགོན་པའི་དོ་དམ་ཀྲུའུ་རིན་ཧཱུྃ་ནག་རྡོ་རྗེ་མེ་འབར་ལ་མཚོ་སྔོན་ཞིང་ཆེན་གྱི་སྔོན་ཐོན་གྲྭ་བཙུན་དང་།ཐེམ་ཆེན་རྫོང་གི་སྔོན་ཐོན་གྲྭ་བཙུན།2014ལོ་ནས་2015ལོར་བསྟུན་མར་ལོ་གཉིས་ལ་ཐེམ་ཆེན་རྫོང་གི་དགོན་པའི་སྔོན་ཐོན་མཛུབ་སྟོན་པ་ལ་བདམས།
བཅར་ལན། སེང་མོ་དགོན་པའི་ཀྲུའུ་རིན། ཧཱུྃ་ནག་རྡོ་རྗེ་མེ་འབར།
སྡེ་བ་རེ་རེ་ནས་གསར་སྐྲུན་བྱ་འགུལ་སྤེལ་བར་ཏང་ཡོན་ལས་བྱེད་རྩ་འཛུགས་དང་།མི་རིགས་སྲོལ་རྒྱུན་དུས་ཆེན། མི་རིགས་ལུས་རྩལ་བྱ་འགུལ་དང་འབྲོག་པའི་འཚོ་བ་ཕུན་སུམ་ཇེ་ཚོགས་སུ་གཏོང་བ་སོགས་བྱ་འགུལ་སྤེལ་ནས་དམངས་ལ་མི་རིགས་མཐུན་སྒྲིལ་གྱི་སྲིད་ཇུས་དང་གལ་ཆེན་རང་བཞིན་དྲིལ་སྒྲོག་བྱས་པ་ཡིན།བྲག་དམར་ཞང་ཅ་རྒྱས་སྡེ་བའི་ཏང་ཀྲི་པུའུ་ཧྲུའུ་ཅི་རྟ་ཕྱུག་དང་འདྲ་བར་སྡེ་བ་ཡོངས་ཀྱི་ཏང་ཡོན་ལས་བྱེད་ཁྲོད་མིག་དཔེ་ལྟ་བུ་ནུས་པ་ཐོན་ནས་མི་རིགས་མཐུན་སྒྲིལ་གྱི་བྱ་བ་ལེགས་པོར་སྤེལ་བས། ཞང་ཡོངས་ཀྱི་མི་རིགས་མཐུན་སྒྲིལ་བྱ་བར་བྱས་རྗེས་བཞག་ཡོད།
བཅར་ལན། བྲག་དམར་ཞང་ཀྱ་གྱུས་སྡེ་བའི་ཏང་ཀྲི་པུའུ་ཧྲུའུ་ཅི། རྟ་ཕྱུག
རྫོང་ཡོངས་ཀྱི་ཞང་དང་གྲོང་རྡལ་ཡོངས་སུ་མི་རིགས་མཐུན་སྒྲིལ་གསར་སྐྲུན་བྱ་བ་ཁྱིམ་ཚང་ནང་སྐྱེལ་པའི་བཀོད་སྒྲིག་ལྟར།ཁྱིམ་ཚང་རེ་རེ་ལ་སོང་ནས་ཏང་གི་མི་རིགས་མཐུན་སྒྲིལ་དང་ཀུན་སྤྱོད་བཟང་བོ་དར་སྤེལ་བྱེད་པ།མི་དང་མིའི་བར་ལ་མཐུན་སྒྲིལ་དང་འཆམ་མཐུན་གྱིས་འབྲེལ་འདྲིས་བྱེད་པའི་སྲོལ་བཟང་དྲིལ་སྒྲོག་བྱས་པས་རྫོང་ཡོངས་ནས་བསྡོམས་པས་སྐར་ལྔ་རིམ་པའི་ཡ་རབས་ཁྱིམ་ཚང་856བདམས་ཐོན་བྱུང་ལ།ཁྱིམ་ཚང་དང་ཁྱིམ་ཚང་མཐུན་པོ་དང་འཆམ་པའི་སྒྲིག་མཐུན་གྱི་རྣམ་པ་ཞིག་བསྐྲུན་ཡོད།
བཅར་ལན། བྲག་དམར་ཞང་རྟ་རྣ་སྡེ་བའི་སྡེ་མི་རྡོ་རྗེ་རིན་ཆེན།
ཐེམ་ཆེན་རྫོང་གིས་མི་རིགས་སྔོན་ཐོན་ཡར་ཐོན་སྔོན་ཁུལ་དང་རྫོང་གསར་སྐྲུན་བྱེད་པའི་བྱ་བའི་ཁྲོད།དམིགས་ཚད་དུ་སླེབས་ཟིན་པའི་སྡེ་བ་དང་སྡོད་ཁུལ། ཞང་དང་གྲོང་རྡལ། སློབ་གྲྭ དགོན་པ།སྡེ་ཁག་དང་ཁེ་ལས་དོན་ལས་ལས་ཁུངས་ལ་སྒོ་བྱང་འགེལ་བ་དང་། རྫོང་ཡོངས་ཀྱི་ཁུལ་རིམ་པ་14དང་རྫོང་རིམ་པ་8གྱི་དཔེ་སྟོན་ཁུལ་གསར་སྐྲུན་བྱས་ཏེ།དཔེ་སྟོན་ཁུལ་གྱི་ཉམས་མྱོང་དང་ཁྱད་ཆོས་སྤྱི་སྡོམ་བྱས་ནས།མུ་མཐུད་དུ་རྒྱལ་ཡོངས་མི་རིགས་མཐུན་སྒྲིལ་སྔོན་ཐོན་ཁུལ་དང་སྔོན་ཐོན་རྫོང་གསར་སྐྲུན་བྱེད་པར་ལྟ་སྐུལ་མཛུབ་སྟོན་བྱེད་པའི་ཤུགས་ཚད་ཇེ་རུ་བཏང་ཐོག མི་འདང་ས་ཁ་གསབ་བྱས་ཏེ། ཁུལ་དང་ཞིང་ཆེན། རྒྱལ་ཁབ་ཀྱི་ཞིབ་བཤེར་བྱེད་པར་སྔོན་བསུ་བྱེད་བཞིན་ཡོད།
ཐེམ་ཆེན་རྫོང་མི་རིགས་མཐུན་སྒྲིལ་ཡར་ཐོན་སྔོན་ཐོན་གསར་སྐྲུན་གཞུང་སྒྲུབ་ཁང་གི་ཀྲུའུ་རིན། དཔའ་ཡོན་ཧྲིན།


ལམ་རིམ་ཟེར་ན་ག་རེ་རེད། སངས་རྒྱས་ཀྱི་ཆོས་ནས་ལམ་རིམ་གང་འདྲ་བྱུང་བ་ཡིན་ནམ།
ལམ་རིམ་ནི། ནང་ཆོས་ཀྱི་རྨང་གཞི་དེ་ཚོ་ང་ཚོའི་མི་ཚེའི་ནང་སླེབ་ཐབས་དང་མཉམ་སྡེབ་བྱེད་པའི་ཐབས་ལམ་ཞིག་རེད། སངས་རྒྱས་བཅོམ་ལྡན་འདས་ནི་སྔོན་འདས་པའི་ལོ་ངོ་ ༢༥༠༠ གོང་ལ་ཐོག་མར་རབ་བྱུང་དགེ་འདུན་གྱི་སྡེ་དང་ལྷན་དུ་བཞུགས་གནང་ཡོད་པ་དང་། དེའི་རྗེས་རབ་བྱུང་བཙུན་མའི་སྡེའི་ལྷན་དུ་བཞུགས་གནང་བ་རེད། ཁོང་གིས་རབ་བྱུང་དང་བཙུན་མ་གཅིག་པོ་ལ་ཆོས་གསུངས་པ་ཙམ་མིན་པར། ནམ་རྒྱུན་ཁྱིམ་པ་མི་ནག་ཚོས་སོ་སོའི་ནང་དུ་ཞལ་ལག་གདན་འདྲེན་ཞུས་ནས་སངས་རྒྱས་ཀྱིས་ཞལ་ལག་བཞེས་ཚར་བའི་རྗེས་ཁོང་ཚོ་ལའང་ཆོས་གསུངས་ཀྱི་ཡོད་པ་རེད།
སངས་རྒྱས་བཅོམ་ལྡན་འདས་ཀྱིས་དུས་རྟག་ཏུ་ “ཐབས་མཁས་པོའི་” སྒོ་ནས་ཆོས་གསུངས་ཀྱི་ཡོད། དེའི་དོན་ནི། ཁོང་གི་གཞན་ལ་ཆོས་གསུངས་པའི་ཐབས་ལམ་དེ་ཉན་པ་པོ་རྣམས་ཀྱིས་ཧ་གོ་ཐུབ་པའི་ཆོས་གསུང་གི་ཡོད་པ་རེད། དེ་འདྲ་ཞིག་དགོས་ངེས་རེད། གང་ཡིན་ཟེར་ན། མི་སོ་སོའི་རྣམ་དཔྱོད་ཀྱི་རིམ་པ་མི་འདྲ་བ་དང་ཆོས་ཀྱི་གནས་ཚད་མི་འདྲ་བ་ནི་མནའ་སྔ་མོ་ནས་ཡོད་པ་མ་ཟད། དུས་ལྟའང་ཡོད་པ་བཤད་མི་དགོས་པ་རེད། དེ་འདྲ་ཡིན་ཙང་། སངས་རྒྱས་ཀྱི་ཆོས་དེ་གནས་ཚད་མི་འདྲ་བ་དང་བསྟུན་སྟེ་བརྗོད་གཞི་རྒྱ་ཆེ་ལ་སྣ་ཚོགས་པ་མང་པོ་ཞིག་ཡོད་པ་རེད།
སངས་རྒྱས་ཀྱི་རྗེས་འཇུག་སློབ་མ་མང་པོ་ལ་དྲན་ཤེས་ཁྱད་པར་དུ་འཕགས་པ་དང་ལྡན་པ་དེ་འདྲ་ཡོད་པ་རེད། སངས་རྒྱས་ཞལ་བཞུགས་པའི་སྐབས་སུ་ཡིག་ཐོག་ཏུ་བྲིས་པའི་ཆོས་གཅིག་ཀྱང་མེད། གང་གསུངས་པ་དེ་ཚོ་སློབ་མ་ཚོས་བློ་ལ་འཇི༹ན་ནས་མི་རབས་རྗེས་མ་ཚོ་ལ་ངག་ཐོག་ནས་གཅིག་ལ་གཅིག་བརྒྱུད་དེ་སླེབས་པ་ཡིན། ཕྱིས་སུ་རིམ་པས་སངས་རྒྱས་ཀྱི་བཀའ་དེ་དག་ཡིག་ཐོག་ལ་ཕབ་ནས་མདོ་ཞེས་གྲགས་པ་བྱུང་བ་རེད། དེ་ནས་བརྒྱ་ཕྲག་ཁ་ཤས་རྗེས་སུ་རྒྱ་གར་མཁས་པ་ཚོས་བཀའ་དེ་དག་སྡེ་ཚན་དུ་དབྱེ་ནས་དེ་དག་ལ་འགྲེལ་བ་བྲིས་གནང་བ་རེད། ཇོ་བོ་རྗེ་དཔལ་ལྡན་ཨ་ཏི་ཤ་ཞུ་བ་རྒྱ་གར་མཁས་པ་ཁོང་བོད་དུ་ཕེབས་ནས་དུས་རབས་བཅུ་གཅིག་ནང་ལམ་རིམ་གྱི་མ་དཔེ་ཞིག་མཛད་གནང་བ་རེད།
ཇོ་བོ་རྗེ་དཔལ་ལྡན་ཨ་ཏི་ཤས་མཛད་པའི་བསྟན་བཅོས་དེའི་ནང་ལ་ཐབས་ལམ་ལ་བརྟེན་ནས་མི་རང་ཉིད་ཡར་རྒྱས་བཏང་ནས་སངས་རྒྱས་ཀྱི་ས་ལ་འགྲོ་ཐུབ་ཀྱི་ཡོད་པ་སྟོན་ཡོད། མདོ་ཀློག་པ་ཙམ་གྱིས་ཆོས་ཀྱི་ལམ་གསལ་པོ་ག་ནས་མགོ་བཙུགས་དགོས་ཡོད་པ་དང་། སངས་རྒྱས་ཀྱི་གོ་འཕང་གང་འདྲ་འཐོབ་ཀྱི་ཡོད་པ་ཡག་པོ་བྱས་ནས་ཤེས་པའི་ངེས་པ་མེད། མདོའི་ནང་ཆ་རྐྱེན་ཚང་མ་ཡོད་པ་རེད། ཡིན་ནའང་དེ་དག་ཚང་མ་མཉམ་སྡེབ་བྱེད་རྒྱུ་ལས་སླ་པོ་ཞིག་མེད།
དེ་ལྟ་བུའི་ཆ་རྐྱེན་རྣམས་གོ་རིམ་བཞིན་ཏག་ཏག་ཅིག་ལམ་རིམ་ནས་བསྟན་ཡོད། དཔལ་ལྡན་ཨ་ཏི་ཤའི་རྗེས་སུ་བོད་ལ་མཁས་སྒྲུབ་མང་པོས་ལམ་རིམ་སྐོར་འགྲེལ་ཚུལ་རྒྱས་པ་དང་མི་འདྲ་བ་མང་པོ་མཛད་གནང་ཡོད་པ་རེད། སྐབས་འདིར་ང་ཚོས་དུས་རབས་བཅོ་ལྔ་པའི་ནང་རྗེ་ཙོང་ཁ་པ་ཆེན་པོས་མཛད་པའི་ལམ་རིམ་གྱི་གསུང་ཚུལ་ལ་བལྟ་རྒྱུ་ཡིན། དེ་ནི་ཕལ་ཆེར་ལམ་རིམ་ལ་དགོས་པའི་ཆ་རྐྱེན་རྒྱས་སྤྲོས་ཆེ་ཤོས་ཀྱི་བསྟན་བཅོས་ཤིག་ཡིན། རྗེ་ཙོང་ཁ་པའི་ལམ་རིམ་གྱི་ཁྱད་ཆོས་དམིགས་བསལ་ཞིག་ནི། དེའི་ནང་དུ་མདོ་དང་རྒྱ་གཞུང་གི་ལུང་འདྲེན་མང་པོ་ཡོད་པ་རེད། དེ་འདྲ་ཡིན་ཙང་། ལམ་རིམ་དེ་ཁོང་གིས་ད་ག་སེ་ཁུངས་མེད་པ་ཞིག་མཛད་བཞག་པ་མ་ཡིན་པར་ཡིད་ཆེས་སླེབས་ཐུབ།
ཁྱད་ཆོས་དམིགས་བསལ་གཞན་ཞིག་ནི། རྗེ་ཙོང་ཁ་པ་ཆེན་པོས་གནད་དོན་སྣ་ཚོགས་པ་གྲ་རྒྱས་ལ་རྒྱུ་མཚན་རིགས་པའི་སྒོ་ནས་གསལ་སྟོན་གནང་ཡོད། དེ་ལ་བརྟེན་ནས་ང་ཚོ་ལའང་ཆོས་དེ་རྒྱུ་མཚན་རིགས་པ་གཞིར་བཞག་པའི་ཁུངས་ཐུབ་ཀྱི་རང་བཞིན་ཞིག་ཡིན་པའི་ཡིད་ཆེས་དང་གདེང་ཚོད་ཇེ་བརྟན་དུ་འགྲོ་གི་ཡོད། དེར་མ་ཟད། རྗེ་ཙོང་ཁ་པ་ཆེན་པོས་སྔོན་གྱི་མཁས་པ་ཚོ་དང་མི་འདྲ་བ་གནད་དོན་དཀའ་གནད་ཆེ་ཤོས་དེ་དག་མི་གཡོལ་བའི་སྒོ་ནས་དེ་དག་ལ་དམིགས་བཀར་གྱིས་ཐུགས་སྣང་གནང་ཡོད་པ་ནི་ཁོང་ལ་ཡོད་པའི་ཐུན་མིན་གྱི་ཁྱད་ཆོས་ཤིག་ཡིན།
བོད་བརྒྱུད་ནང་པའི་ཆོས་བརྒྱུད་ཆེན་པོ་བཞིའི་ཡ་གྱལ་རྗེ་ཙོང་ཁ་པ་ནས་མར་བརྒྱུད་དེ་བྱུང་བ་དེ་ལ་“དགེ་ལུགས་པ་”ཞེས་ཟེར་བ་ཡིན།
ཆོས་ཀྱི་ལམ་གྱི་གོ་དོན་གང་ཡིན་པ་དང་དེ་གང་འདྲ་བཟོ་བཅོས་རྒྱག་དགོས་སམ།
དྲི་བ་དངོས་གནས་དེ་ནི་ཆོས་ཀྱི་ལམ་དེ་གང་འདྲ་བྱས་ནས་བཟོ་བཅོས་རྒྱག་དགོས་པ་དེ་རེད། སྤྱིར་བཏང་རྒྱ་གར་ནང་དེའི་ཐད་ཐབས་ལམ་མང་པོ་གསུངས་ཡོད་པ་རེད། རྩེ་གཅིག་པའི་ཏིང་ངེ་འཛིན་གོང་འཕེལ་གཏོང་སྟངས་ལ་དཔེ་ཆ་བཞག་ན། སྔོན་སངས་རྒྱས་ཞལ་བཞུགས་པའི་དུས་སུ་དེ་ནི་རྒྱ་གར་གྱི་ཆོས་ལུགས་གཞན་དག་དང་གཅིག་པ་ཡིན་པ་ལས། ཁོང་གིས་གསར་དུ་བཟོས་བཞག་པ་དང་རྙེད་པ་ཞིག་མ་རེད། སོ་སོ་རང་ཉིད་ཡར་རྒྱས་གཏོང་ཚུལ་དང་འབྲེལ་བའི་རྩེ་གཅིག་པའི་ཏིང་ངེ་འཛིན་དང་། ཆོས་བྱེད་པའི་ཆ་རྐྱེན་གཞན་ཚང་མ་ང་ཚོས་གང་འདྲ་བྱས་ནས་ཆོས་ཀྱི་ལམ་དུ་ཁྱེར་ཐུབ་ཀྱི་ཡོད་པའི་ཐད་ལ་ཚང་མས་མོས་མཐུན་བྱས་ཡོད་པ་རེད།
སངས་རྒྱས་བཅོམ་ལྡན་འདས་ལ་རང་ཉིད་ཡར་རྒྱས་གཏོང་སྟངས་ཀྱི་ཆེད་གནད་དོན་མང་པོ་རྟོགས་པ་ལ་འགྲེལ་བཤད་གནང་སྟངས་མི་འདྲ་བ་མང་པོ་རང་ཆས་སུ་མངའ་བ་ཡིན་ནའང་། དེའི་ནང་ནས་ཁོང་གི་ཆོས་ཀྱི་དམིགས་ཡུལ་ལ་གོ་བ་ལེན་སྟངས་དེ་ནི་དངོས་གནས་དམིགས་བསལ་ཞིག་རེད། ཆོས་ཀྱི་དམིགས་ཡུལ་དང་དེ་དག་རིམ་པ་མི་འདྲ་བའི་ནང་ག་རེ་ལག་བསྟར་བྱེད་པའི་རྩ་འཛིན་གཙོ་བོ་ནི་སོ་སོའི་ཀུན་སློང་ཡིན་པ་རེད།
བསྟན་བཅོས་དེ་ལ་ལམ་རིམ་ཞེས་ཐ་སྙད་བཏགས་ཡོད་པ་རེད། “ལམ་” ནི་ཆོས་ཀྱི་ལམ་དང་ “རིམ་” ནི་ལམ་དེའི་གོ་རིམ་ལ་གོ་བ་ཡིན། ལམ་དེ་ཡང་སེམས་ཀྱི་གནས་བབས་མི་འདྲ་བ་ང་ཚོས་གོ་རིམ་བཞིན་ཡར་རྒྱས་གཏང་ནས་འབྲས་བུ་ལ་སླེབས་ཐབས་ཤིག་ཡིན་པ་རེད། དེ་ནི་འགྲིམ་འགྲུལ་བྱེད་པ་འདྲ་པོ་ཡོད་རེད། དཔེར་ན། གལ་ཏེ་ང་ཚོ་ས་ཐོག་བརྒྱུད་ཡུ་རོབ་ནས་རྒྱ་གར་ལ་འགྲོ་དགོས་ཡོད་ན། ང་ཚོའི་མཐར་ཐུག་གི་དམིགས་ཡུལ་ལམ་འགྲོ་ཡུལ་དེ་རྒྱ་གར་རེད། ཡིན་ནའང་དང་པོ་ང་ཚོ་རྒྱལ་ཁབ་གཞན་ཊར་ཀི་དང་ཨཱི་རན་སོགས་བརྒྱུད་དེ་མཐའ་མ་རྒྱ་གར་ལ་སླེབས་ཀྱི་ཡོད་པ་ལྟ་བུ་རེད།
ཆོས་ཀྱི་ཀུན་སློང། ང་ཚོའི་མི་ཚེ་དོན་སྙིང་ལྡན་པ་བཟོ་བ།
ལམ་རིམ་སྐབས་གཙོ་བོ་དེ་གང་རེད་ཅེ་ན། དེ་ནི་ཀུན་སློང་རེད། ནང་ཆོས་ནས་བཤད་ན། དེ་ནི་ཆ་ཤས་གཉིས་སུ་དབྱེ་གི་ཡོད། ཀུན་སློང་ནི་སོ་སོར་ཡོད་པའི་དམིགས་ཡུལ་བྱེ་བྲག་པ་ཞིག་དང་འབྲེལ་བ་ཡོད་པ་ཞིག་རེད། དེའི་སྒང་ལ་དམིགས་ཡུལ་དེ་སྒྲུབ་པར་བྱེད་པའི་སེམས་ཚོར་ཞིག་ཀྱང་རེད། ད་དུང་མར་བསྡུས་ནས་བཤད་ན། ང་ཚོར་དམིགས་ཡུལ་དེ་འཐོབ་པར་འདོད་པའི་རྒྱུ་མཚན་ཡོད་པ་མ་ཟད། དེའི་ཕྱོགས་སུ་ཁྲིད་པར་བྱེད་པའི་སེམས་ཚོར་ཞིག་ཀྱང་ཡོད་པ་རེད།
དེ་ནི་ང་ཚོའི་ཉིན་རེའི་འགྲོ་སྟངས་དང་མཐུན་པ་ཞིག་རེད། ང་ཚོ་མི་ཚེའི་རིམ་པ་མི་འདྲ་བ་རེ་རེ་ལ་དམིགས་ཡུལ་མི་འདྲ་བ་ཡོང་གི་ཡོད། དཔེར་ན། སོ་སོར་ཤེས་ཡོན་འཐོབ་འདོད་ཀྱི་དམིགས་ཡུལ་དང་། རང་གི་མི་ཚེའི་འདུག་རོགས་བཟའ་ཟླ་འཚོལ་བའི་དམིགས་ཡུལ། དེ་བཞིན་ལས་ཀ་ཡག་པོ་འཚོལ་བའི་དམིགས་ཡུལ་སོགས་ཡོད་པ་རེད། སྐབས་དེ་དུས་མི་སོ་སོ་ལ་བཟང་ཕྱོགས་དང་ངན་ཕྱོགས་ཀྱི་བསམ་བློ་གཉིས་ཀ་ཡོང་ཆོག་པ་དང། དེ་ནི་མི་སོ་སོ་ལ་ལྟོས་ནས་མི་འདྲ་བ་ཡིན། གང་ལྟར་ཡང། ཀུན་སློང་གི་རིམ་པ་བཤད་སྟངས་འདི་ནི་ང་ཚོའི་མི་ཚེ་དཀྱུས་མའི་ནང་ལ་ལག་ལེན་བསྟར་གྱི་ཡོད།
དེ་དང་ཆ་མཚུངས་པ་ཆོས་བྱེད་པའི་ཀུན་སློང་དེ་ཡང་གཅིག་པ་རེད། སེམས་ཀྱི་གནས་བབས་དེ་དག་ནི་ང་ཚོའི་ཉིན་རེའི་མི་ཚེ་ལ་མཐའ་གཅིག་ཏུ་འབྲེལ་བ་ཡོད་པ་རེད། ང་ཚོས་མི་ཚེའི་ནང་གང་བྱེད་ཀྱི་ཡོད་དམ། རེད། “འཇིག་རྟེན་པའི་བྱ་བཞག་གི་རིམ་པའི་” ཐོག་ནས་བཤད་ན། ང་ཚོ་ལ་ཁྱིམ་ཚང་དང་ལས་ཀ་སོགས་ཡོད་པ་རེད། ཡིན་ནའང་ང་ཚོས་ཆོས་ཀྱི་རིམ་པའི་ཐོག་ནས་གང་བྱེད་ཀྱི་ཡོད་དམ། དེ་དག་གིས་ཀྱང་ང་ཚོ་འཚོ་བ་བསྐྱེལ་སྟངས་ལ་ཤུགས་རྐྱེན་སྤྲོད་ཀྱི་ཡོད། ང་ཚོས་མི་ཚེའི་རྣམ་པ་དེ་གཉིས་གཅིག་ལ་གཅིག་ལྟོས་མིན་པའམ་རྒྱབ་འགལ་མི་འགྲོ་བ་མཉམ་དུ་མཐུན་པ་བཟོ་དགོས་རྒྱུ་ཧ་ཅང་གལ་ཆེན་པོ་རེད།
དེ་གཉིས་མཉམ་དུ་མཐུན་པ་ཙམ་མིན་པ་གཅིག་ཕན་གཅིག་གྲོགས་དགོས་ཤིང་། ང་ཚོའི་ཆོས་ཕྱོགས་ཀྱི་བྱ་བཞག་དེས་མི་ཚེ་འཚོ་ཐུབ་ཡག་གི་ནུས་ཤུགས་སྤྲོད་ཐུབ་པ་ཞིག་དགོས་པ་དང་། མི་ཚེའི་བྱ་བཞག་གིས་ཆོས་བྱེད་ཡག་ལ་ཆ་རྐྱེན་སྒྲུབ་ཐུབ་པ་ཞིག་དགོས། ལམ་རིམ་ནས་གང་སྦྱངས་པ་དེ་དག་སོ་སོའི་ཉིན་རེའི་མི་ཚེའི་ནང་ལག་ལེན་བསྟར་དགོས།
མི་བཟང་པོ་ཞིག་ཆགས་པ།
འོ་ན་ང་ཚོས་འདིར་བསྟན་པའི་ནང་ཆོས་ཀྱི་ཉམས་ལེན་སྐབས་ག་རེ་བྱེད་ཀྱིན་ཡོད་དམ། ནང་པས་ཉམས་ལེན་དེ་དག་སྤྱིར་བཏང་ཚིག་ཁ་ཤས་ནང་བསྡུས་ནས་བཤད་ཐུབ་ཀྱི་ཡོད། ཚིག་ལས་སླ་པོའི་སྒོ་ནས་ཞུས་ན། ང་ཚོ་མི་བཟང་པོ་ཞིག་བཟོ་ཡག་གི་ཆེད་དུ་འབད་བརྩོན་བྱེད་ཀྱི་ཡོད། “མི་བཟང་པོ་” ཞེས་པའི་ཐ་སྙད་དེ་ནི་ཚད་ལས་བརྒལ་བའི་ཚོད་དཔག་ཅིག་ཡིན་པར་གོ་སྲིད་ཀྱི་ཡོད། ཡིན་ནའང་དེ་ནི་ཚད་ལས་བརྒལ་བའི་ཚོད་དཔག་ཅིག་རྩ་བ་ནས་མ་རེད། ང་ཚོ་ལ་ཡོད་པའི་ཉོན་མོངས་འདོད་ཆགས་དང་། ཞེད་སྡང་། རང་འདོད་དོན་གཉེར་ལ་སོགས་པ་དེ་དག་མེད་པ་བཟོ་ཐབས་བྱེད་ཀྱི་ཡོད།
དམིགས་ཡུལ་དེ་འདྲ་ཞིག་ལ་དམིགས་པ་ནི་ནང་པའི་ཆོས་སམ། ལྟ་གྲུབ། ཉམས་ལེན་གཅིག་པུ་མིན་པར། ཁ་ཆེ་དང་། ཡེ་ཤུ། ཧིན་དྷུ། དེ་བཞིན་འཇིའུ་ཆོས་ལུགས་ནང་དམིགས་ཡུལ་དེ་འདྲ་ཡོད་པ་མ་ཟད། འགྲོ་བ་མིའི་བདེ་སྡུག་ལ་སེམས་འཁུར་རིང་ལུགས་ནང་ལའང་དེ་ལྟར་ཡོད་པ་རེད། བྱས་ཙང། དེ་ནི་ག་ས་ག་ལ་ཡོད་པ་རེད། ཆོས་ལུགས་གཞན་དག་ནང་ཡོད་པ་ནང་བཞིན་ནང་ཆོས་ཀྱི་ཐབས་ལམ་རྣམས་ཀྱིས་མི་བཟང་པོ་ཆགས་པའི་ལམ་གོ་རིམ་བཞིན་སྟོན་པའི་སྒོ་ནས་དམིགས་ཡུལ་དེ་སྒྲུབ་པ་ལ་ཕན་ཐོགས་ཀྱི་ཡོད།
“མི་བཟང་པོ་” ཆགས་པ་ལ། དང་པོ་ང་ཚོས་གཞན་ལ་གནོད་པའི་མི་དགེ་བའི་ལས་བརྩོམ་རྒྱུ་དེ་འགོག་དགོས། དེ་ཡོང་བ་ལ་སོ་སོས་རང་ཉིད་རང་སྡོམ་གྱི་སྟངས་འཛིན་ལ་སྦྱོང་བརྡར་བྱེད་དགོས། དེ་ལས་གཏིང་ཟབ་པའི་དབང་དུ་བཏང་ན། ང་ཚོས་དེ་ལྟར་བྱེད་ཐུབ་པའི་དུས་སྐབས་དེ་ནས་ཁོང་ཁྲོ་དང་། འདོད་ཆགསདང་། འདོད་རྔམ། ཆགས་སེམས། ཕྲག་དོག ཞེ་སྡང་སོགས་ཀྱིས་གཞན་ལ་གནོད་པའི་ལས་བྱེད་དུ་འཇུག་པར་བྱེད་མཁན་དེ་དག་འགོག་ཐབས་བྱེད་དགོས། དེ་འདྲ་བྱེད་པ་ལ་ང་ཚོས་ཉོན་མོངས་དེ་དག་གང་འདྲ་ཡོང་གི་ཡོད་པ་དང་དེའི་དབང་གིས་ལས་གང་གསོག་གི་ཡོད་པ་ཤེས་དགོས།དེ་འདྲ་བྱས་ནས་ང་ཚོས་གོ་རྟོགས་ངེས་ཅན་ཞིག་བསྐྱེད་ནས་དེས་ཉོན་མོངས་རྣམས་ཉུང་དུ་གཏོང་བའམ་མེད་པ་བཟོ་བ་ལ་ཕན་གྱི་ཡོད།
དེ་ནས་དེ་ལས་གཏིང་ཟབ་ཏུ་འགྲོ་ཐུབ་ནས་དངོས་གནས་ཉོན་མོངས་པ་དེ་ཚོ་ལ་རྨང་གཞིར་བྱས་པའི་རྒྱུ་རང་འདོད་དོན་གཉེར་དང་བདག་འཇི༹ན་གྱིས་རང་དོན་ཁོ་ནར་བསམ་བློ་བཏང་ནས་ཡོང་གི་ཡོད་པ་ཤེས་ཀྱི་ཡོད། སྤྱིར་བཏང་ང་ཚོས། “ང་རང་གིས་གང་བསམ་པ་ནང་བཞིན་སྒྲུབ་དགོས་པ་” བསམ་གྱི་ཡོད། དེ་ལྟར་མ་སྒྲུབ་ན་རླུང་ལངས་ཀྱི་ཡོད་རེད། ང་ཚོས་དུས་རྟག་ཏུ་སོ་སོའི་འདོད་པ་ལ་གང་ཡོད་པ་དང་གང་བསམ་པ་ནང་བཞིན་སྒྲུབ་དགོས་ཀྱི་ཡོད་ཀྱང་། དེ་འདྲ་ཞིག་ཡོང་དགོས་པའི་རྒྱུ་མཚན་གང་ཡིན་ནམ། ང་ཚོས་བསམ་པ་ནང་བཞིན་སྒྲུབ་དགོས་ཀྱི་ཡོད་པ་ཙམ་ལས་གཞན་པའི་རྒྱུ་མཚན་ཡང་དག་པ་གང་ཡང་མེད། མི་ཚང་མས་དེ་ལྟར་གཅིག་པ་བསམ་གྱི་ཡོད། ང་ཚོ་ཚང་མ་འགྲིག་བསྡད་པ་ཞིག་དང་ནོར་འཁྲུལ་མེད་པ་ཞིག་ཡོང་མི་སྲིད་པ་རེད།
དེ་ཚོའི་སྒང་ལ་བསམ་བློ་གཏང་པའི་མཐའ་མ་དུས་ཚོད་གང་མཚམས་སོང་རྗེས་དཀའ་རྙོག་བཟོ་མཁན་ལྟེ་བ་དེ་མེད་པ་བཟོ་ཐུབ་ཀྱི་རེད། ང་ཚོས་དཔྱད་པ་བྱེད་སྐབས་ “རང་འདོད་དོན་གཉེར་” དེ་ནི་ “ང་” དང་ “ངའི་” ཞེས་པའི་བསམ་བློ་ནས་ཡོང་གི་ཡོད། ཚིག་གཞན་ཞིག་ནས་ཞུས་ན། ང་ཚོ་ཇི་ལྟར་གནས་ཡོད་པའི་བསམ་བློ་དེ་ “སོ་སོ་དམིགས་བསལ་ཞིག་ཡིན་” པའི་བསམ་ཚུལ་ལ་གཞིར་བྱས་ཡོད། དེ་ཡང་ང་ཚོ་རེ་རེ་བཞིན་དུ་འཇ༹མ་གླིང་ནང་གི་གཙོ་བོ་དང་། གལ་ཆེ་ཤོས། སུ་གཅིག་ལ་བརྟེན་མི་དགོས་པ་རང་དབང་བ་ཞིག་ཡིན་པ་བསམ་གྱི་ཡོད། ང་ཚོས་འཛིན་སྟངས་འདི་ལ་དཔྱད་པ་བྱེད་དགོས་ཀྱི་འདུག གང་ཡིན་ཟེར་ན། དེ་ལ་དངོས་གནས་སྐྱོན་དང་ནོར་འཁྲུལ་ཡོད་པ་རེད། འདི་ནི་ལམ་རིམ་གྱིས་གནད་ལ་སྨིན་པའི་ཐོག་ནས་གང་གསུང་གནང་གི་ཡོད་པ་དེ་རེད།
ཀུན་སློང་ཡར་ཐོན་ཅན་གྱི་རིམ་པ། ཆོས་ཡངས་པ།
སངས་རྒྱས་བཅོམ་ལྡན་འདས་ཀྱིས་གསུངས་པའི་ཐབས་ལམ་དེ་དག་ནི་དམིགས་ཡུལ་དེ་འདྲ་ལ་ཕན་ཐོགས་ཆེན་པོ་ཡོད་པ་རེད། གཞི་རྩའི་ང་ཚོས་མི་དགེ་བའི་སྤྱོད་ལམ་དང་ཉོན་མོངས་པ་ཁོང་ཁྲོ་དང་རང་འདོད་དོན་གཉེར་དེ་དག་མེད་པ་བཟོ་དགོས་པའི་རྒྱུ་མཚན་ཡོད་པ་རེད། རྒྱུ་མཚན་དེ་ནི་ཉོན་མོངས་དེ་དག་གི་དབང་འོག་ཏུ་ཤོར་ནས་བྱ་སྤྱོད་སྤེལ་བའི་སྐབས་སྐྱིད་པོ་ཞིག་མེད་པ་དང་། དེས་རང་གཞན་ཚང་མ་ལ་དཀའ་ངལ་བཟོ་གི་ཡོད་པ་ཤེས་པ་སོང་ཙང་ཡིན་སྲིད། ང་ཚོ་ལ་དཀའ་རྙོག་དེ་དག་མི་དགོས་པ་ཡིན། དཀའ་རྙོག་དེ་ལ་ང་ཚོས་རིམ་བཞིན་དུའང་འཇུག་ཐུབ་ཀྱི་ཡོད། གལ་སྲིད་ངས་བྱ་སྤྱོད་བྱེད་སྟངས་ཤིག་ལ་བརྟེན་ནས་ད་ལྟ་རང་དཀའ་རྙོག་བཟི་གི་འདུག་ན། དཔེར་ན། གལ་སྲིད་ངས་འཁྲུག་འཇི༹ངས་ཆེན་པོ་ཞིག་བརྒྱབས་ནས་གཞན་ལ་རྨས་སྐྱོན་བཏང་བ་ཡིན་ན། སོ་སོ་རང་ཉིད་ལའང་རྨས་སྐྱོན་ཕོག་པའམ། ཡང་ན་བཙོན་ཁང་དུ་འགྲོ་དགོས་པ་ཆགས་སྲིད་ཀྱི་རེད། དེ་ལས་གཏིང་ཟབ་ཏུ་བལྟས་པ་ཡིན་ན། ང་ཚོའི་མི་དགེ་བའི་སྤྱོད་ལམ་གྱི་ཕུགས་རྒྱང་རིང་པོའི་མཇུག་འབྲས་ཀྱི་རྙོག་དྲ་ག་རེ་ཡོང་མིན་ལའང་བལྟ་ཆོག་པ་ཡིན། གང་ཡིན་ཟེར་ན། ང་ཚོ་ད་ལྟ་ཙམ་དུ་མ་ཟད་མ་འོངས་པའི་དུས་སུའང་རྙོག་དྲ་མི་ཡོང་བར་འདོད་ཀྱི་ཡོད། དེ་འདྲ་ཡིན་པ་སོང་ཙང་། ད་དུང་མུ་མཐུད་ནས་བསམ་བློ་གཏོང་བ་ཡིན་ན། སོ་སོའོ་ཁྱིམ་ཚང་དང་གྲོགས་པོ། དགའ་ས། དེ་བཞིན་སྤྱི་ཚོགས་ནང་དཀའ་ངལ་བཟོ་རྒྱུ་འདོད་པ་མེད། དེ་ཚོ་ཚང་མ་མི་ཚེ་འདིའི་མཚམས་ཀྱི་ནང་དུ་ཚུད་ནས་ཡོད་པ་རེད། དེ་ལས་ལྷག་པ་འགྲོ་ན། མི་ཐོག་རྗེས་མ་ལའང་དཀའ་ངལ་སྤྲོད་འདོད་མེད་པའི་ཐོག་ལའང་བསམ་བློ་གཏོང་ཆོག དཔེར་ན། གོ་ལའི་ཚ་དྲོད་འཕེལ་ཚད་ཀྱི་སྒང་ལ་བསམ་བློ་གཏོང་བ་ལྟ་བུ་རེད།
ཀུན་སློང་དེ་དག་གིས་ཀུན་སློང་ཕྱི་མ་ཕྱི་མ་ཡོང་དུས་སྔ་མ་སྔ་མ་གཡུགས་བཞག་རྒྱུ་མེད། ཕྱི་མ་ཕྱི་མ་དེ་དག་སྒང་ལ་སྔ་མ་སྔ་མ་བསྣོན་བྱས་ནས་གསོག་རྒྱུ་ཡོད་པ་ཡིན། འདི་ནི་ལམ་གྱི་རིམ་པའི་སྤྱི་ཡོངས་ཀྱི་རྣམ་གཞག་ཅིག་རེད། གོང་དུ་གང་བཤད་པ་དེ་དག་ཚང་མ་ལ་ངས་ “ཆོས་ཡངས་པ་” ཞེས་ཟེར་གྱི་ཡོད། དེ་ནི་ནང་ཆོས་ཚེ་འདི་ཁོ་ནའི་དོན་དུ་སྟོན་པ་མ་གཏོགས་ཚེ་ཕྱི་མའི་དོན་དུ་བཤད་མེད། ངས་“ཆོས་ཡངས་པ་”དང་“ཆོས་ངོ་མ་”ཞེས་བཏུང་བ་གྲང་མོ་ཀོ་ཀ་ཀོ་ལ་ཡངས་པ་དང་ཀ་ར་ཡོད་པའི་ཀོ་ཀ་ངོ་མ་ཡོད་པ་ནང་བཞིན་དཔེ་དེ་འདྲ་པོ་བཟོས་པ་ཡིན།
ཚེ་འདི་གཅིག་པུའི་དོན་དུ་བསམས་ནས་ཚེ་ཕྱི་མ་ཡོད་པར་དོགས་གཞིའི་ཁེ་ཕན་སྤྲོད་པ།
“དྷརྨ།” ནི་ལེགས་སྦྱར་གྱི་ཚིག་རེད། དེ་ནི་སངས་རྒྱས་ཀྱིས་གསུངས་པའི་ཆོས་ལ་གོ་གི་ཡོད། ཨིན་སྐད་ཀྱི་ཚིག་ “lite” འདི་བདེ་སྤྱོད་བྱས་པ་ལ་སྐྱོན་གང་ཡང་ཡོད་མ་རེད། ཡིན་ནའང་ཚིག་འདི་ནུས་པ་དང་ལྡན་པ་དང་ངོ་མ་ཞིག་མ་རེད། བོད་པའི་ལུགས་ཀྱི་ལམ་རིམ་གྱི་རྣམ་གཞག་འདི་ངོ་མ་དེ་རེད། ཡིན་ནའང་ང་ཚོ་མང་པོ་ཞིག་ལ་དང་པོ་འདི་དཀའ་ལས་ཁག་པོ་མཐོང་སྲིད། དེའི་རྒྱུ་མཚན་གཙོ་བོ་ནི་ང་ཚོས་སྐྱེ་བ་ཕྱི་མ་ལ་མཐའ་གཅིག་ཏུ་ཡིད་ཆེས་བྱེད་ཀྱི་ཡོད་པའི་ཚོད་འཛིན་དེ་དང་། དེའི་ནང་ལ་གསུངས་པའི་བརྗོད་བྱ་ཚང་མ་སྐྱེ་བ་ཕྱི་མ་དང་འབྲེལ་ནས་གསུངས་ཡོད། ལྟ་ཚུལ་འདི་གཞིར་བཞག་ཐོག་ནས་ང་ཚོས་དཀའ་ངལ་མི་ཡོང་བ་དང་ཚེ་ཕྱི་མ་ཡག་པོ་ཡོང་བ་བྱེད་འགོ་བཙུག་གི་ཡོད།
གལ་ཏེ་ང་ཚོས་སྐྱེ་བ་ཕྱི་མ་ལ་ཡིད་ཆེས་མེད་ན། དེ་ཚོ་ཡར་རྒྱས་གཏོང་ཡག་ལ་ཀུན་སློང་རྣམ་དག་ཅིག་གང་འདྲ་ཡོང་གི་རེད་དམ། དེ་ནི་མི་སྲིད་པ་རེད། ང་ཚོ་ལ་སྐྱེ་བ་སྔ་ཕྱིའི་ལྟ་ཚུལ་ཐད་ལ་དྭོགས་འདྲི་ཡོད་པ་དང་། ཡིད་ཆེས་མ་བརྙེད་པའམ། ཡང་ན་དེ་ཚོའི་སྐོར་གང་ཡང་མི་ཤེས་པའི་སྐབས་སུ་ང་ཚོ་ཆོས་ཡངས་པ་ཞེས་པ་ནས་འགོ་བཙུག་དགོས་ཀྱི་ཡོད། ང་ཚོ་ཆོས་ཉམས་ལེན་བྱེད་པའི་དམིགས་ཡུལ་གང་ཡིན་པ་དེའི་ཐད་སོ་སོ་རང་ལ་དྲང་པོ་བྱེད་དགོས།
ང་ཚོ་མང་ཆེ་བས་ཚེ་འདི་ཏོག་ཙམ་བཟང་དུ་གཏང་ཡག་ལ་དམིགས་ཀྱི་ཡོད་སྲིད། དེ་ནི་ཡང་དག་པའི་དམིགས་ཡུལ་ཞིག་རེད། དེ་ནི་འགོ་བཙུག་ས་དང་ཤེས་དགོས་ངེས་ཀྱི་གོམ་པ་ཞིག་རེད། ང་ཚོ་ཆོས་ཡངས་པའི་གནས་རིམ་ལ་ཡོད་དུས་ངེས་པར་དུ་ཤེས་དགོས་པ་ནི། འདི་ཆོས་ཡངས་པ་ཡིན་པ་དང་ཆོས་ངོ་མ་མིན་པ་ཤེས་དགོས། དེ་གཉིས་གང་ཡིན་མིན་ལ་རྨོངས་པ་ལ་བརྟེན་ནས་ང་ཚོས་ནང་ཆོས་དེ་སོ་སོ་གསོ་ཐབས་སམ། ཡང་ན་འཚོ་ཐབས་ཙམ་ཞིག་ལ་གོ་འགྲོ་གི་ཡོད། དེ་ནི་ནང་ཆོས་ཀྱི་གོ་བ་ཆུང་དུ་བཟོས་པ་དང་དྲང་པོ་མ་བྱས་པ་འདྲ་པོ་ཆགས་ཀྱི་ཡོད། ང་ཚོས་དེ་འདྲ་ཡང་ཤེས་པར་བྱེད་དགོས་ཏེ། གལ་ཏེ་ང་ཚོས་ཆོས་ངོ་མ་དེ་གང་གི་ཆེད་དུ་ཡིན་པ་མ་ཤེས་ན། དེ་བདེན་པ་ཡིན་པ་ཡིད་ཆེས་ནི་ཕར་བཞག ང་ཚོ་བསམ་བློ་གཏོང་སྟངས་གུ་ཡངས་པོ་དགོས་ཡོད་པའི་ཐོགས་ནས། “ངས་སྐྱེ་བ་ཕྱི་མ་དང་ཐར་པ་ཞེས་པ་དེ་ཚོ་དངོས་ཡོད་ཡིན་པ་ངེས་པ་མེད། ཡིན་ནའང་ད་ལྟ་ངས་ཆོས་ཡངས་པའི་ཐོག་ནས་འབད་བརྩོན་བྱེད་ཀྱི་ཡིན། ངས་སྒོམ་དང་སློབ་སྦྱོང་མང་ཙམ་བྱས་ནས་ཡར་རྒྱས་ཕྱིན་སོང་ན། ཕལ་ཆེར་ངས་ཆོས་ངོ་མའི་སྐོར་ལ་མང་བ་ཧ་གོ་གི་རེད།” ཅེས་བསམ་དགོས་ཀྱི་ཡོད། དེ་ནི་དངོས་གནས་ཚད་ལྡན་དང་ཡང་དག་པའི་ཐབས་ལམ་ཞིག་རེད། དེ་ཡང་སངས་རྒྱས་བཅོམ་ལྡན་འདས་ལ་གུས་ཞབས་དང་ཁོང་གིས་དོན་སྙིང་མེད་པའི་ཆོས་གསུང་གི་མེད་པ་ལ་ཡིད་ཆེས་ཡོད་པ་ལ་གཞི་བཞག་པ་ཞིག་རེད།
ང་ཚོས་དེ་འདྲ་ཡང་ངོས་ལེན་བྱེད་དགོས་ཀྱི་ཡོད་དེ། སོ་སོ་རང་ཉིད་ཐར་པ་དང་སྐྱེ་བ་ཕྱི་མའི་བསམ་ཚུལ་ཁ་ཤས་མཐའ་གཅིག་ཏུ་ནོར་བ་ཡིན་སྲིད་པ་དང་། ནང་ཆོས་ཀྱིས་ཀྱང་སྔོན་ཚུད་ནས་ཡོད་པའི་མཚན་ཉིད་དམ་འགྲེལ་བརྗོད་དེ་དག་ཁས་ལེན་གྱི་མེད། དེ་འདྲ་ཡིན་ཙང་། ང་ཚོས་ཆོ་མེད་པ་བསམ་པ་དེ་ཚོ་སངས་རྒྱས་ཀྱིས་ཀྱང་ཆོ་མེད་པ་གཟིགས་སྲིད་པ་རེད། གང་ཡིན་ཟེར་ན། དེ་ནི་གོ་བ་མཐའ་གཅིག་ཏུ་ལོག་པ་རེད། དཔེར་ན། ང་ཚོའི་རྣམ་ཤེས་ལ་གཤོག་པ་ཡོད་པ་དང་། ང་ཚོ་ཤི་སྐབས་རྣམ་ཤེས་དེ་སོ་སོའི་ལུས་ནས་ཐོན་ཏེ་ལུས་གཞན་ཞིག་ལ་ཞུགས་འགྲོ་གི་ཡོད་པ་བསམ་གྱི་ཡོད། དེ་ནི་སངས་རྒྱས་ཀྱིས་ཀྱང་ཁས་ལེན་བྱེད་ཀྱི་མ་རེད། སངས་རྒྱས་ཀྱིས་ང་ཚོ་དཀོན་མཆོག་མཐུ་བོ་ཆེ་ཆགས་ཀྱི་ཡོད་པའི་བསམ་ཚུལ་དེའང་ཁས་ལེན་ཀྱི་ཡོད་མ་རེད།
སྐྱེ་བ་ཐོག་མ་མེད་པའི་ཐོག་ནས་བསམ་པའི་ཁེ་ཕན།
ལམ་རིམ་ནང་གི་ཐབས་ལམ་མང་ཆེ་བ་དེ་ཚོ་ཆོས་ཡངས་པ་དང་ཆོས་ངོ་མ་ལ་བེད་སྤྱོད་བྱེད་ཆོག་གི་རེད། ཡིན་ནའང་ཐབས་ལམ་ཁ་ཤས་དངོས་སུ་སྐྱེ་བ་ཕྱི་མའི་གོ་རྟོགས་ལ་རག་ལས་ཡོད་པ་རེད། དཔེར་ན། སེམས་ཅན་ཐམས་ཅད་ལ་བྱམས་པ་མཉམ་པ་བསྐྱེད་པ་དང་། ཡང་ན་སེམས་ཅན་ཐམས་ཅད་ལ་སྐྱེ་བ་ཐོག་མ་མེད་པ་དང་སེམས་ཅན་གྱི་གྲངས་ལ་ཚད་ཡོད་པ་ཤེས་པ་དེ་ནི་ཐབས་ལམ་གཅིག་རེད། འགོ་དེ་ནས་བཙུགས་ཏེ་འགྲོ་བ་གཅིག་ཀྱང་རང་དང་གཞན་གྱི་ཨ་མ་བྱས་མ་མྱོང་བ་མེད་པ་དེ་ནི་རྒྱུ་མཚན་རིག་པའི་རྗེས་སུ་འབྲང་གི་ཡོད། ང་ཚོ་ཡང་གཞན་སེམས་ཅན་ཐམས་ཅད་ཀྱི་ཨ་མ་བྱས་ཡོད། རྒྱུ་མཚན་འདི་ཐོག་མ་མེད་པ་དང་འགྲོ་བའི་གྲངས་ལ་ཚད་ཡོད་པའི་རིགས་པ་འདི་ནི་རྩིས་རིག་གི་ཐོག་ནས་ཁུངས་སྐྱེལ་བྱེད་ཐུབ་ཀྱི་ཡོད། གལ་སྲིད་དུས་དཔག་ཏུ་མེད་པ་དང་སེམས་ཅན་གྱི་གྲངས་དཔག་ཏུ་མེད་ན། ང་ཚོས་འདི་འདྲ་སྒྲུབ་ཐུབ་ཀྱི་མ་རེད།
བརྗོད་གཞི་འདི་ནི་དཀའ་ལས་ཁག་པོ་རེད། དམིགས་བསལ་གྱིས་ང་ཚོས་སྐྱེ་བ་སྔོན་མ་གྲངས་ལས་འདས་པ་ཡིན་པ་ནམ་ཡང་བསམ་བློ་འཁོར་མེད་ན་ཁག་པོ་ཡོད་རེད། སྐྱེ་བ་གྲངས་ལས་འདས་པ་ཡོད་པ་གཞིར་བཞག་ཐོག་ནས་ང་ཚོར་འགྲོ་བ་སེམས་ཅན་ཡོངས་ཀྱིས་ཨ་མའི་བྱམས་པས་སྐྱངས་པ་དྲན་པ་དང་། དེ་ལ་ཡི་རངས་བྱེད་པ། བྱམས་པའི་སེམས་ཀྱི་སྒོ་ནས་དྲིན་གསོ་བའི་འདོད་པ་ཡོང་གི་ཡོད། དེ་ལ་གཞིར་བཅོལ་བའི་ཡར་རྒྱས་ཀྱི་རྒྱུད་རིམ་ཆ་ཚང་བ་ཞིག་ཡོད་རེད། རྒྱུད་རིམ་དེའི་ཆ་ཤས་ནི། དུས་ཚོད་རིང་ཐུང་གི་ཁྱད་པར་ཡིན་པ་ཙམ་མ་གཏོགས་གང་ཟག་བྱེ་བྲག་བ་དེ་སོ་སོའི་ཨ་མ་ག་དུས་བྱས་པ་ལྟ་རྒྱུ་རེད། ང་རང་ཚོས་སོ་སོའི་ཨ་མ་དེ་སྐར་མ་བཅུའམ། ཉི་མ་བཅུ་ཡང་ན་ལོ་བཅུ་མ་མཐོང་ཡང་ད་དུང་ང་ཚོའི་ཨ་མ་རེད། དེ་ག་ནང་བཞིན་ང་ཚོས་ཁོང་སྐྱེ་བ་བཅུའི་ནང་དུ་མ་མཐོང་ཡང་ད་དུང་ཁོང་ང་ཚོའི་ཨ་མ་རེད། བསམ་བློ་གཏོང་སྟངས་འདི་ནི་ང་ཚོ་སྐྱེ་བ་སྔ་ཕྱི་ལ་ཡིད་ཆེས་ཡོད་ན་ཕན་ཐོགས་ཆེན་པོ་ཡོད་རེད། ཡིད་ཆེས་མེད་ན་འདི་ནི་ཆོ་མེད་པ་ཞིག་རེད།
དེ་ཡང་འགྲོ་བ་མི་ཙམ་མ་ཡིན་པར། དམིགས་བསལ་གྱིས་ང་ཚོས་དུག་སྦྲང་ལ་བསམ་བློ་གཏང་བ་ཡིན་ན་དེ་འདྲ་བྱེད་དགོས། དུག་སྦྲང་འདི་ནི་ཚེ་སྔོན་མ་ང་ཚོའི་ཨ་མ་རེད། གང་ཡིན་ཟེར་ན། སྐྱེ་བ་ཟེར་མཁན་དེ་སེམས་ཀྱི་བྱེད་ལས་ཡོད་མཁན་སུ་ལ་ཡིན་ཡང་ལེན་སྲིད་ཀྱི་རེད། འདི་ལ་ཆོས་ཡངས་པའི་ཐོག་ནས་བཤད་ཚུལ་ཞིག་ཀྱང་ཡོད་རེད། སུ་ཡིན་ནའང་ང་ཚོ་ནང་ལ་འཁྲིད་ནས་བྱམས་སྐྱོངས་བྱས་ནས་ཟས་ལ་སོགས་པ་སྤྲོད་པ་སོགས་བྱེད་སྲིད་ཀྱི་རེད། དེ་འདྲ་སུ་ཡིན་ཡང་བྱེད་ཐུབ་ཀྱི་རེད། ང་ཚོ་འགྲུལ་བསྐྱོད་བྱེད་སྐབས་མི་གསར་པ་རྩ་བ་ནས་ངོ་མ་ཤེས་པ་ཞིག་གིས་ང་ཚོ་ལ་དཔེ་ཡག་པོ་དང་སྣེ་ལེན་བྱེད་མཁན་ཡོང་གི་ཡོད་པ་རེད། མི་དེ་ནི་ཕོ་མོ་ཁྱད་པར་མེད་པ་སུས་ཀྱང་ང་ཚོ་ལ་ཨ་མ་ནང་བཞིན་བྱམས་སྐྱོངས་གནང་མཁན་ཡོང་སྲིད་ཀྱི་ཡོད། ཕྲུ་གུ་ཆེན་པོ་ཆགས་ཏེ་ང་ཚོ་ལ་ཕན་ཐོགས་བྱེད་ཀྱི་ཡོད་པ་རེད། དེ་ནི་དཔེ་ཕན་ཐོགས་ཀྱི་ཡོད་པ་རེད། ཕན་ཐོགས་ཆུང་ཆུང་ཡིནའང་ཕན་ཐོགས་ཡོད་རེད། གང་ཡིན་ཟེར་ན། དུག་སྦྲང་འདིས་ང་ཚོ་ནང་ལ་ཁྲིད་ནས་ང་ཚོ་ལ་ཨ་མ་ནང་བཞིན་བྱམས་སྐྱོངས་བྱེད་ཐུབ་ཀྱི་རེད་བསམ་རྒྱུ་ཁག་པོ་ཡོད་རེད།
ཆོས་ཡངས་པ་དང་ཆོས་ངོ་མ་གཉིས་ལ་དཔེ་མཚོན་དེ་ཚོས་གང་འདྲ་བྱེད་ནས་ཐབས་ལམ་གྱིས་བེད་སྤྱོད་གཏང་ཐུབ་ཀྱི་ཡོད་པ་ཏོག་ཙམ་སྟོན་ཡོད་པ་རེད། ཆོས་དེ་གཉིས་ཀས་སོ་སོའི་ཐོག་ནས་ཕན་ཐོགས་ཡོད་པ་རེད། ཡིནའང་ཆོས་ཡངས་པའི་ལྟ་ཚུལ་ལ་ཐབས་ལམ་ཉུང་ཉུང་ཡོད་པ་རེད། ཆོས་ངོ་མ་ལ་ཐབས་ལམ་རྒྱ་ཆེ་ལ་སྣ་ཚོགས་པ་ཧ་ཅང་མང་པོ་ཡོད་རེད། ང་ཚོས་དེ་གཉིས་ག་རེ་ལག་བསྟར་བྱེད་ནའང་ཁྱད་པར་ཡོད་མ་རེད། དོན་དག་གཙོ་བོ་ནི། འདི་ཉིན་རེའི་མི་ཚེའི་ནང་བེད་སྤྱོད་བྱེད་མ་བྱེད་ཀྱི་ཁྱད་པར་རེད། ང་ཚོ་སྣུམ་འཁོར་འཚང་འགག་ནང་འཁར་བའི་སྐབས་སམ། ཡང་ན་གྲལ་རིང་པོའི་ནང་སྒུག་ནས་སྡོད་པའི་སྐབས་སུ་ང་ཚོས་གཞན་ལ་རླུང་ལངས་པ་དང་བཟོད་བསྲན་བརླག་འགྲོ་གི་ཡོད་ན། དེའི་སྐབས་སུ་ང་ཚོས་གཞན་རྣམས་རང་གི་ཨ་མ་ལྟ་བུར་བལྟ་ཆོག ཁོང་ཚོ་ཚང་མ་ཚེ་སྔོན་མ་ཡང་ན་ཚེ་འདི་ལ་ང་ཚོའི་ཨ་མ་རེད་བསམ་པས་ང་ཚོ་རླུང་ལངས་པ་དེ་མར་ཞི་བ་དང་བཟོད་པ་སྒོམ་རྒྱུར་ཕན་ཐོགས་ཡོད་པ་རེད། གལ་སྲིད་ང་ཚོའི་ཨ་མ་ལགས་གྲལ་གྱི་སྔོན་ལ་ཡོད་ན། ངའི་བསམ་པར། ང་ཚོས་ཁོང་གི་ལས་ཀ་སྔོན་ལ་ཚར་བཅུག་པ་དེ་ལ་དགའ་ཚོར་སྐྱེ་གི་རེད་བསམ་གྱི་འདུག་མ་གཏོགས་མ་དགའ་བ་བྱེད་ཀྱི་མ་རེད། བསམ་ཤེས་དེ་འདྲ་བེད་སྤྱོད་བྱེད་རྒྱུ་ཐབས་ཤེས་བྱེད་ཆོག་པ་ཡིན། དེའི་རིགས་ནི་ང་ཚོ་སྒོམ་གདན་སྟེང་དུ་སྒོམ་རྒྱག་པའི་སྐབས་སུ་སེམས་ཀྱི་གནས་བབས་དེ་དག་བསྐྱེད་པ་ཙམ་མ་ཡིན་པར། ང་ཚོའི་ཉིན་རེའི་བྱ་བཞག་ནང་འཁྱེར་ཡོང་ཐུབ་པ་བྱེད་དགོས།
སྒོམ་ནི་སོ་སོ་རང་ཉིད་ཡར་རྒྱས་གཏོང་བའི་ཐབས་ལམ་ཞིག་ཡིན།
ཆོས་ཀྱི་རྒྱུད་རིམ་དེ་སོ་སོ་རང་ཉིད་ཡར་རྒྱས་གཏོང་རྒྱུ་དེ་ཡིན་པར་འགྲེལ་བཤད་རྒྱག་པའི་སྐབས་སུ་དེ་ནི་དངོས་ཡོད་ཀྱི་གནས་ཚུལ་ཞིག་རེད། ང་ཚོས་སོ་སོའི་ཉལ་ཁང་ནང་ལ་ཁ་ཁུ་སིམ་པོའི་ཁོར་ཡུག་ཅིག་ལ་སྒོམ་རྒྱག་དུས། ང་ཚོས་གོ་རྟོགས་ཀྱི་རིགས་དང་སེམས་ཀྱི་གནས་བབས་གང་བཟང་བ་དེ་དག་སྐྱེད་པའི་ཆེད་དུ་ཉམས་ལེན་བྱེད་ཀྱི་ཡོད། ང་ཚོས་མི་གཞན་དག་ཚོར་བསམ་བློ་བཏང་ནས་ཁོང་ཚོ་ལ་བཟང་ཕྱོགས་ཀྱི་བསམ་བློའི་ཁྱེར་སོ་གོང་འཕེལ་གཏོང་གི་ཡོད། སྤྱིར་བཏང་འདི་ནི་སྲོལ་རྒྱུན་གྱི་ཐབས་ལམ་ཞིག་མ་རེད། ཡིན་ནའང་ངས་བྱས་ན་ང་ཚོའི་སྒོམ་ནང་ལ་མིའི་འདྲ་པར་བློ་ལ་ཤར་བ་བྱས་པ་དེ་ནི་འགྲིག་ཐག་ཆོད་རེད་བསམ་གྱི་འདུག ལོ་༢༥༠༠གོང་ལ་མིའི་འདྲ་པར་ཡོད་མ་རེད། ད་ལྟ་སྒོམ་ནང་ང་ཚོས་དེང་དུས་ཀྱི་འཕྲུལ་ཆས་དང་ལེན་བྱེད་ན་སྐྱོན་གང་ཡང་ཡོད་མ་རེད་བསམ་གྱི་འདུག
ང་ཚོ་དགེ་བའི་སེམས་ཀྱི་གནས་བབས་ལ་གོམས་པ་འདང་ངེས་བཞིན་པ་སླེབས་སོང་ན། དེ་སོ་སོའི་ཉིན་རེའི་མི་ཚེའི་ནང་ལག་ལེན་བསྟར་ཐབས་བྱེད་དགོས། འདི་ནི་དོན་དག་གཙོ་བོ་རེད། ཁྱེད་རང་གདན་སྟེང་དུ་ལྷོད་ལྷོད་སྡོད་པའི་སྐབས་སུ་སེམས་བཟང་པོའི་ངང་བསམ་བློ་གཏོང་དགོས། དེ་མ་ཡིན་པ་སོ་སོའི་ནང་མི་དང་གྲོགས་པོ་ཚོ་ལ་རླུང་ལངས་པ་ཡིན་ན་ང་ཚོ་ལ་དགོས་རྒྱུའི་འབྲས་བུ་དེ་མ་རེད། དེ་འདྲ་ཡིན་དུས། ང་ཚོས་སྒོམ་དེ་ནམ་ཡང་སོ་སོའི་མི་ཚེ་ལས་གཡོལ་ནས་སོ་སོ་རང་ཉིད་སྐར་མ་ཁ་ཤས་རིང་ལ་ཞི་འཇམ་ངང་སྡོད་པའི་ཐབས་ཡིན་པ་བརྩི་རྒྱུ་མེད། ང་ཚོ་རྟོག་པའི་འཆར་སྣང་གི་ཞིང་ཁམས་ནང་ཕྱིན་ནས་ཧ་ལས་དགོས་པའི་གནས་སྟངས་ལ་བསམ་བློ་དྲུག་གསུམ་བཅོ་བརྒྱད་འཁོར་ནས་སྡོད་པ་ཡིན་ན། དེ་ནི་གཡོལ་ཐབས་ཀྱི་རྣམ་པ་ཞིག་རེད། སྒོམ་རྒྱག་ཡག་དེ་ནི་ཏོག་ཙམ་མི་འདྲ་བ་ཞིག་དགོས། ང་ཚོས་མི་ཚེའི་ནང་གི་དཀའ་ངལ་རྣམས་ལ་གདོང་ལེན་བྱེད་རྒྱུའི་སྦྱོང་བརྡར་བྱེད་ཀྱི་ཡོད་རེད།
འདི་ནི་དཀའ་ལས་ཁག་པོའི་ལས་ཀ་ཞིག་རེད། ང་རང་ཚོ་སོ་སོ་མགོ་སྐོར་ཐེབས་པའམ། ཡང་ན་གཞན་གྱིས་དེ་མགྱོགས་པོ་དང་ལས་སླ་པོ་ཡིན་ཞེས་སྒྲོགས་པ་ལ་བརྟེན་ནས་རང་ཉིད་མགོ་སྐོར་ཐེབས་འཇུག་རྒྱུ་ཡོད་མ་རེད། རང་འདོད་དོན་གཉེར་གྱི་བློ་དང་ཉོན་མོངས་པ་དེ་དག་སྤོང་རྒྱུ་ལས་སླ་པོ་ཞིག་མ་རེད། གང་ཡིན་ཟེར་ན། དེ་དག་ང་ཚོའི་གཤིས་ཀའི་ནང་ལ་གཏིང་ཟབ་པོ་གཞི་ཚུགས་ནས་གནས་ཡོད་པ་རེད། དེ་དག་མེད་པ་བཟོ་ཡག་གི་ཐབས་ལམ་གཅིག་ཁོ་ན་ཡོད་པ་ནི། ང་ཚོའི་བསམ་བློའི་ཁྱེར་ཕྱོགས་ལ་འགྱུར་བ་གཏོང་རྒྱུ་དང་ཉོན་མོངས་པའི་གཞི་རྟེན་བྱེད་པའི་རྨོངས་པ་དེ་རྩ་མེད་བཟོ་དགོས་ཀྱི་ཡོད།
ཕྱོགས་བསྡོམས།
ནང་ཆོས་ཉམས་ལེན་དེ་ནི་ཆོས་ཡངས་པ་དང་ཆོས་ངོ་མ་གཉིས་སུ་ཁག་ཁག་དབྱེ་ཆོག་གི་ཡོད། ཆོས་ཡངས་པ་ནི། ང་རང་ཚོའི་མི་ཚེའི་སྤུས་ཚད་ཡར་རྒྱས་གཏོང་འདོད་ཀྱི་བསམ་བློ་གཏོང་སྟངས་བཟོ་བཅོས་བྱས་ཏེ། མི་ཚེ་ནང་དཀའ་ངལ་བྱུང་མཚམས་སུ་དེ་ལ་གདོང་ལེན་བྱེད་ཀྱི་ཡོད། ཆོས་ཡངས་པ་དེ་ལ་སྐྱོན་གང་ཡང་ཡོད་མ་རེད། དཔེར་ན། བཏུང་བ་གྲང་མོ་ཀོ་ཀ་ཀོ་ལ་ཡངས་པ་དེ་ནི་ཀོ་ཀ་ཀོ་ལ་ངོ་མ་ནང་བཞིན་ཞིམ་པོ་མེད་པ་འདྲ་པོ་རེད།
སྲོལ་རྒྱུན་ལྟར་ན། ལམ་རིམ་གྱིས་གོང་དུ་བཤད་པའི་ཆོས་ཡངས་པའི་གནས་ཚུལ་ལ་འབྲེལ་སྦྱོར་གང་ཡང་བྱས་མེད། གང་ཡིན་ཟེར་ན། དེས་ཚེ་སྔོན་མ་དང་ཕྱི་མ་ལ་ཡིད་ཆེས་ཡོད་པར་བསམ་གྱི་ཡོད་རེད། ད་དུང་ཡང་མི་ཚེ་ཡར་རྒྱས་གཏོང་འདོད་དང་མི་བཟང་པོ་ཆགས་རྒྱུ་དེ་ནི་ཆོས་ངོ་མའི་ཉམས་ལེན་གྱི་ལམ་དུ་འཇུག་པར་དགོས་ངེས་ཅན་གྱི་གོམ་པ་དང་པོ་རེད།།


༄༅། ། ལྷ་དང་བཅས་པའི་འགྲོ་བ་ཡོངས་ཀྱི་མ་འདྲིས་པའི་མཛའ་བཤེས་ཆེན་པོ། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདག བདག་གི་བཀྲིན་གསུམ་ལྡན་གྱི་མཁན་རིན་པོ་ཆེའི་ཞལ་སྔ་ནས། བོད་ལྗོངས་ཆོས་སྲིད་གཉིས་ཀྱི་བླ་ན་མེད་པའི་དབུ་ཁྲིད། ༧གོང་ས་༧སྐྱབས་མགོན་རྒྱལ་བའི་དབང་པོ་མཆོག་དང༌། བོད་ཀྱི་ཆོས་ལུགས་ཆོས་བརྒྱུད་ཁག་གི་དབུ་ཁྲིད་བླ་ཆེན་རྣམ་པར་གུས་ཕྱག་སྔོན་དུ་འགྲོ་བས། བཙན་བྱོལ་གཞུང་གི་མང་གཙོ་ཀ་བ་གསུམ་གྱི་མཛད་གཙོ་རྣམ་པ། ཚོགས་ཕེབས་འཐུས་མི་རྣམ་པ། སྐུ་མགྲོན་རྣམ་པ་བཅས་ལྷན་རྒྱས་ལ་ཞུ་རྒྱུ།
ཀུན་གྱིས་དགོངས་གསལ་ལྟར་རྣམ་འདྲེན་བཞི་པ་སྟོན་མཆོག་ཉི་མའི་གཉེན་གྱི་ལུང་རྟོགས་ཀྱི་བསྟན་པ་རིན་པོ་ཆེ་འཛམ་གླིང་ཡུལ་གྲུ་མང་པོར་གདུལ་བྱ་སོ་སོའི་ཁམས་མོས་བསམ་པ་དང་མཐུན་པར་དར་ཁྱབ་ཆེན་པོ་བྱུང་ཡོད་ནའང༌། ཐེག་པ་གསུམ་དང་རྒྱུད་སྡེ་བཞིས་བསྡུས་པའི་རྒྱལ་བའི་བསྟན་པ་ཡོངས་སུ་རྫོགས་པ་ཚང་ལ་མ་ནོར་བ་དཔལ་ནཱ་ལནྡཱ་སོགས་འཕགས་ཡུལ་གྱི་ཆོས་སྡེ་ཆེན་པོ་རྣམས་ཀྱི་བཤད་སྒྲུབ་ཀྱི་རྒྱུན་ཆ་ཚང་བ་གངས་ཅན་བོད་ཀྱི་ཡུལ་དུ་དར་བ་དང་མཚུངས་པ་ཞིག་ཡུལ་ཕྱོགས་གཞན་གང་དུའང་དར་རྒྱས་ཡུན་གནས་ཀྱི་གོ་སྐབས་བྱུང་བའི་ལོ་རྒྱུས་མི་འདུག སྤྱིར་བཏང་སྟོན་པ་ཡོངས་སུ་མྱ་ངན་ལས་འདས་ནས་ལྔ་བརྒྱ་ཕྲག་གསུམ་ཙམ་གྱི་བར་བོད་དུ་སངས་རྒྱས་ཀྱི་བསྟན་པས་མ་ཁྱབ་ཀྱང་ནམ་ཞིག་བསྟན་པ་རིན་པོ་ཆེ་གངས་ལྗོངས་བོད་ཀྱི་ཡུལ་དུ་དབུ་བརྙེས་པའི་སྐབས་འཕགས་པའི་ཡུལ་དུ་ཐེག་པ་ཆེ་ཆུང་སྔགས་དང་བཅས་པའི་བཤད་སྒྲུབ་འཆད་སྤེལ་ཡར་རྒྱས་ཀྱི་རྩེ་མོར་སོན་པའི་སྐབས་སུ་འཁེལ་བ་དང༌། ཆོས་རྒྱལ་ལོ་པཎ་བཀྲིན་ཅན་རྣམས་ཀྱིས་དཀའ་བ་བརྒྱ་ཕྲག་དུ་མའི་སྒོ་ནས་མདོ་རྒྱུད་དགོངས་འགྲེལ་དང་བཅས་པ་བོད་སྐད་དུ་བསྒྱུར་ཏེ། དྲི་མ་མེད་པའི་བཤད་སྒྲུབ་ཀྱི་རྒྱུན་ཆུ་མགོ་གངས་ལ་ཐུག་པ་ལྟར་འཕགས་པའི་ཡུལ་གྱི་དབང་གྱུར་གྱི་སྐྱེ་བོ་རྣམས་ལ་གཏུགས་ཏེ་དར་རྒྱས་སུ་མཛད་པ་མ་ཟད། འཛམ་གླིང་གི་མི་རིགས་གཞན་སུས་ཀྱང་འགྲན་པར་མི་ནུས་པའི་མཁས་ཤིང་གྲུབ་པའི་སྐྱེས་བུ་སངས་རྒྱས་གཉིས་པ་ལྟ་བུ་ཆེས་མང་པོ་བྱོན་ཏེ་བསྟན་པ་རིན་པོ་ཆེར་བཤད་སྒྲུབ་འཆད་སྤེལ་དང༌། གཞུང་ལུགས་འབྲི་རྩོམ་སོགས་དེང་རབས་ཀྱི་མི་རྣམས་ཀྱི་བསམ་ཡུལ་དུ་ཤོང་དཀའ་བ་ལྟ་བུ་བྱུང་བ་ལ་བརྟེན་ནས་སངས་རྒྱས་ཀྱི་བསྟན་པ་བཤད་སྒྲུབ་གཉིས་ཀྱི་སྒོ་ནས་དར་རྒྱས་ཡུན་གནས་སུ་བྱུང་བ་འདི་ནི་སྐྱེ་འགྲོ་སྤྱི་དང་བོད་མི་རིགས་ཀྱི་བསོད་ནམས་ཀྱི་བགོ་སྐལ་ཞིག་ཡིན་པ་སྨོས་མ་དགོས།
ད་ཆ་སྤྱིར་སངས་རྒྱས་ཀྱི་བསྟན་པ་ལྔ་བརྒྱ་ཕྲག་དྲུག་པར་སོན་ཞིང༌། གངས་ཅན་ཆོས་ཀྱི་ཞིང་སར་དུས་འགྱུར་མི་བཟད་པའི་དབང་གིས་རྒྱལ་བསྟན་ཆབ་སྲིད་མི་རིགས་དང་བཅས་པ་ཆགས་འཇིག་གི་གནས་སུ་གྱར་བའི་སྐབས་འདིར་ཡང༌། སྤྱི་ནོར་ྋགོང་ས་ྋསྐྱབས་མགོན་ཆེན་པོའི་བླ་ན་མེད་པའི་འཕྲིན་ལས་དང༌། ཆོས་ལུགས་ཆོས་བརྒྱུད་སོ་སོའི་བསྟན་འཛིན་གྱི་སྐྱེས་ཆེན་དམ་པ་མང་པོའི་མཛད་འཕྲིན་ལ་བརྟེན་ནས་འདས་པའི་མི་ལོ་ལྔ་བཅུར་ཉེ་བའི་རིང་བོད་དུ་རྒུད་ཚོགས་ཀྱི་མུན་ནག་ཐིབས་ཀྱང༌། འཛམ་གླིང་གི་རྒྱལ་ཁམས་གཞན་དག་ཏུ་རྒྱལ་བའི་བསྟན་པ་དབུ་བརྙེས། སྲོལ་གཏོད། དར་ཞིང་རྒྱས་པའི་གོ་སྐབས་འདི་འདྲ་ཞིག་བྱུང་བའང་སེམས་ཅན་གྱི་ལས་དང༌། སངས་རྒྱས་ཀྱི་འཕྲིན་ལས་བསམ་གྱིས་མི་ཁྱབ་པའི་མཐུ་ལས་བྱུང་བ་གོར་མ་ཆག སྤྱིར་སངས་རྒྱས་ཀྱི་བསྟན་པ་དང༌། ལྷག་པར་བོད་བརྒྱུད་ཚང་ལ་མ་ནོར་བའི་བསྟན་པ་རིན་པོ་ཆེ་འདི་ནི་སྐྱེ་རྒུའི་བདེ་སྐྱིད་ཀྱི་འབྱུང་གནས་ཉག་གཅིག་ཡིན་སྟབས། མི་ཉམས་རྒྱུན་འཛིན་གནང་རྒྱུ་ནི་ད་ལྟའི་བསྟན་འཛིན་གྱི་སྐྱེས་ཆེན་དམ་པ་རྣམས་ཀྱི་སྐབས་བབ་ཀྱི་ཐུགས་འགན་ཞིག་ཡིན་པ་སྨོས་མ་དགོས། བོད་བརྒྱུད་ནང་བསྟན་དང༌། དེ་འབྲེལ་གྱི་རིག་གནས། དེས་བསྐྲུན་པའི་ལེགས་བྱང་བཅས་འགྲོ་བ་མི་རིགས་ཡོངས་ཀྱི་གཅེས་ནོར་ཞིག་ཡིན་པས་བོར་བརླག་གཏོང་ན་བཟོད་ཐབས་མེད་པ་དང༌། གལ་ཏེ་གཅེས་ནོར་འདི་བརླགས་པ་ཡིན་ན་བོད་ལ་སྲིད་དོན་གྱི་རང་བཙན་ཞིག་བྱུང་ཡང་འཇིག་རྟེན་སྤྱི་དང༌། བོད་མི་རིགས་གཉིས་ཀར་ཁེ་ཕན་གང་ཡང་མེད་པ་རྒྱལ་སྤྱིའི་ནང་དེང་རབས་ཀྱི་རྣམ་དཔྱོད་ཅན་མང་པོས་མགྲིན་དབྱངས་གཅིག་གྱུར་དུ་གླེང་གི་ཡོད།
དེང་སྐབས་བཟང་ཕྱོགས་ནས་བལྟས་ན་གོང་དུ་ཞུས་པ་ལྟར་འཛམ་གླིང་ཡུལ་གྲུ་མང་པོར་རྒྱལ་བསྟན་གསར་དུ་དར་བའི་དགེ་མཚན་རླབས་ཆེན་ཞིག་བྱུང་ཡོད་ནའང༌། ངན་ཕྱོགས་ནས་བལྟས་ན་རྒྱལ་བའི་ལུང་རྟོགས་ཀྱི་བསྟན་པ་ལ་ཕྱི་ནང་གི་འགལ་རྐྱེན་ཧ་ཅང་མང་པོ་ཞིག་ཡོང་དང་ཡོང་བཞིན་པ་འདིའི་དབང་གིས་ཞིབ་ཏུ་བརྟག་སྐབས་བསྟན་པའི་གཟུགས་བརྙན་ཙམ་དང༌། ལྷ་ཁང་རྟེན་ཆས་ཙམ་དུ་ཟད་པ་ལྟ་བུ་འདི་དག་མཐོང་སྐབས་རྟགས་ཙམ་འཛིན་པའི་ལེའུ་སླེབས་ཟིན་པའམ། སླེབས་ལ་ཉེ་བའི་དྭོགས་གཞི་ཡོང་དགོས་ཆགས་ཀྱི་འདུག དེ་འདྲ་སོང་ཙང་ད་ལྟའི་གཉན་འཕྲང་ཅན་གྱི་དུས་སྐབས་འདིར་རྒྱལ་བའི་བསྟན་པ་ཉམས་པ་སོར་ཆུད། མི་ཉམས་རྒྱུན་འཛིན་གྱི་ཐབས་ཚུལ་ལ་ཡོད་རྒུ་རྩལ་སྤྲུགས་ཀྱིས་འབད་རྩོལ་བྱེད་དགོས་པའི་དུས་སྐབས། བཀའ་གདམས་པ་གོང་མ་རྣམས་ཀྱིས་སྤྱིའི་བསྟན་པ་འོ་ཅག་ལ་མི་འཇུག འོ་ཅག་གི་བསྟན་པ་སྒོས་ནུབ་ཏུ་མ་སོང་བ་ཞིག་དགོས་ཞེས་གསུངས་པ་ལྟར་དད་ལྡན་གྱི་གང་ཟག་སོ་སོས་རང་རང་གི་རྒྱུད་ལ་རྒྱལ་བའི་ལུང་རྟོགས་ཀྱི་བསྟན་པ། དེ་འཛིན་བྱེད་པ་སྨྲ་བྱེད་པ། ། སྒྲུབ་པར་བྱེད་པ་ཁོ་ན་ཡིན། ། ཞེས་གསུངས་པ་ལྟར་བཤད་སྒྲུབ་གཉིས་ཀྱི་སྒོ་ནས་འཛིན་སྐྱོང་བྱ་རྒྱུ་མ་གཏོགས། གཞུང་དང་སྒྲིག་འཛུགས་ཀྱི་ངོས་ནས་བསྟན་པ་འཛིན་ཐབས་དེ་ཙམ་མེད། འོན་ཀྱང་སྤྱི་ཚོགས་དང་སྒྲིག་འཛུགས་ཀྱི་ངོས་ནས་གང་ཟག་བྱེ་བྲག་པ་སོ་སོར་བསྟན་པ་འཛིན་སྐྱོང་སྤེལ་གསུམ་བྱ་རྒྱུའི་གོ་སྐབས་དང་མཐུན་རྐྱེན། ཁོར་ཡུག་བཅས་བསྐྲུན་རྒྱུ་དེ་ནི། བསྟན་པ་སྟོབས་དང་དཔུང་པས་འཛིན་ཞེས་པའི་དོན་ཡང་དེ་ཡིན་འདུག་པ་དང༌། ཡུལ་ལུང་སོ་སོའི་ཆབ་སྲིད་ཀྱི་ལམ་སྲོལ་དང༌། སྤྱི་ཚོགས་ཀྱི་གནས་བབ་ལ་བརྟེན་ནས་བསྟན་པ་དར་རྒུད་ལ་ཕན་གནོད་འགྲོ་བ་ནི་དངོས་དོན་ཞིག་རེད། དེར་བརྟེན་བསྟན་རྩ་དགེ་འདུན་ཡིན་པར་གསུངས་པའང་རབ་བྱུང་གི་སྡེ་གཙོ་བོར་གྱུར་པའི་འཁོར་རྣམ་པ་བཞི་སྟེ་རབ་བྱུང་དང་ཁྱིམ་པ་ཡོངས་རྫོགས་ཀྱི་འདུས་ཚོགས་སམ་སྤྱི་ཚོགས་ཀྱི་གནས་བབ་ལ་བརྟེན་ནས་སྐྱེ་བོ་སྒེར་སོ་སོས་བསྟན་པ་ལ་འཇུག་པ་དང༌། བསྟན་པ་འཛིན་པའི་ནུས་པ་དང་གོ་སྐབས་སྐྲུན་གྱི་ཡོད་པ་མ་ཟད། ལྷག་པར་དེང་རབས་གོང་མའི་གནས་བབ་ཏུ་འཚོ་བའི་དུས་སྐབས་འདིར་ཆོས་དང་སྲིད། སྤྱི་དང་སྒེར་གྱི་བྱ་བ་ཇི་འདྲ་ཞིག་ཡིན་རུང་སྒྲིག་འཛུགས་དང་ཆིག་བསྒྲིལ་གྱི་ནུས་པ་བརྟན་པོ་ཞིག་མེད་ན་འཛིན་སྐྱོང་དང་ཡར་རྒྱས་མི་ཐུབ་པ་དངོས་མཐོང་དུ་གྱུར་ཡོད། དེ་སྔོན་བོད་དུའང་སྤྱིར་རྒྱལ་ཁབ་དང༌། ལྷག་པར་ཆོས་ལུགས་ཆོས་བརྒྱུད་སོ་སོའི་རང་རང་གི་རྣམ་འདྲེན་གྱི་བླ་ཆེན་རྣམ་པ་དང༌། དེ་འོག་དགོན་སྡེ་ཆེ་ཆུང་སོགས་བྱ་སྤུ་གནོན་གྱི་སྒྲིག་འཛུགས་ཚད་ལྡན་རེ་ཡོད་པའི་དབང་གིས་བོད་བརྒྱུད་ནང་བསྟན་རྒྱུན་འཛིན་དར་སྤེལ་ཐུབ་པ་བྱུང་ཡོད། ད་ལྟའི་གནས་སྐབས་སུ་བོད་ཀྱི་ནང་ཆོས་སྡེ་ཆེ་ཆུང་དང༌། བླ་སྤྲུལ་མཁན་སློབ་སོགས་ཚང་མ་ཆོས་དད་རང་དབང་མེད་པར་རྒྱལ་གཅེས་ཆོས་གཅེས་ཟེར་བའི་བཙན་གནོན་གྱི་འོག་ཡོད་པ་མ་ཟད། ཆོས་མེད་རིང་ལུགས་པས་ཆོས་ཕྱོགས་ཀྱི་བྱ་གཞག་ལ་ཐེ་བྱུས་བྱས་ཏེ་ཐ་ན་བླ་སྤྲུལ་ཡང་སྲིད་ངོས་འཛིན་ཚུན་ཆད་ཆབ་སྲིད་ཀྱི་དགོས་མཁོ་དང་བསྟུན་ནས་བྱེད་བཞིན་པ་འདིས་བོད་ཀྱི་ནང་གཞིས་སྡོད་བོད་མི་རྣམས་ཀྱི་སྙིང་སྟོབས་དང༌། ཆོད་སེམས། བློས་བཏང༌། དཀའ་སྤྱད་ཇི་འདྲ་ཞིག་བྱས་རུང་དོན་ཕན་ལྡན་པའི་ཆོས་ཕྱོགས་ཀྱི་སྒྲིག་འཛུགས་འཛིན་སྐྱོང་དང༌། བསྟན་པ་འཛིན་སྐྱོང་ཐུབ་ཐབས་ཧ་ཅང་དཀའ་བ་རེད། འོན་ཀྱང་ྋགོང་ས་ྋསྐྱབས་མགོན་ཆེན་པོ་མཆོག་གིས་དབུས་པའི་བསྟན་བདག་བླ་ཆེན་རྣམས་ཀྱི་ཐུགས་བསྐྱེད་སྨོན་ལམ་དང༌། འཇིག་རྟེན་སྤྱི་མཐུན་གྱི་བསོད་ནམས་ལྟ་བུས་བོད་ཀྱི་ཆོས་ལུགས་ཆོས་བརྒྱུད་ཡོངས་ཀྱི་དབུ་ཁྲིད་བླ་ཆེན་རྣམ་པ་ཚང་མ་བཙན་བྱོལ་དུ་ཕེབས་ཐུབ་པ་ཙམ་དུ་མ་ཟད། རང་རང་སོ་སོའི་བཤད་སྒྲུབ་ཀྱི་ཆོས་སྡེ་རྒྱ་གང་ཆེ་རྒྱ་བལ་འབྲུག་གསུམ་གྱིས་མཚོན་པའི་ཤར་ནུབ་ཡུལ་གྲུ་མང་པོར་འཛུགས་སྐྲུན་འཛིན་སྐྱོང་གནང་བཞིན་པ་འདི་ནི་མ་འོངས་པར་རེ་བའི་མིག་འབུར་གཏོད་ས་ཞིག་ཏུ་གྱུར་ཡོད། ཕྱོགས་གཞན་ཞིག་ནས་བསམ་ན། ད་ལྟའི་དཀའ་ཚེགས་གཉན་འཕྲང་ཅན་གྱི་དུས་སྐབས་འདིར་ྋགོང་ས་ྋསྐྱབས་མགོན་ཆེན་པོའི་བླ་ན་མེད་པའི་དབུ་ཁྲིད་འོག་བོད་ཀྱི་ཆོས་ལུགས་ཆོས་བརྒྱུད་ཡོངས་རྫོགས་ཕན་ཚུན་གྱི་འབྲེལ་བ་དང་མཐུན་ལམ་མཉམ་རུབ་བཅས་སྔར་ལས་ལྷག་པའི་ཆིག་བསྒྲིལ་གྱི་ནུས་པ་གོང་མཐོར་ཕྱིན་ཡོད་པ་འདི་ནི་སྙིང་ནས་དགའ་སྤོབས་བྱ་འོས་པ་ཞིག་ཡིན། འདས་པའི་ལོ་ ༤༧ ནང་ཆོས་ལུགས་ཆོས་བརྒྱུད་ཡོངས་ཀྱི་ཆོས་ཚོགས་ཐེངས་བརྒྱད་བསྐྱངས་པ་དེས་བོད་བརྒྱུད་ནང་བསྟན་སྤྱི་དང༌། ཆོས་ལུགས་ཆོས་བརྒྱུད་སྒེར་བཅས་ལ་ཆོས་སྲིད་གང་ཐད་ནས་ཕན་ཐོགས་རླབས་ཆེན་བྱུང་ཡོད་པ་དང༌། ལྷག་པར་ད་རེས་ཆོས་ཚོགས་ཐེངས་དགུ་པ་འདི་འབྱུང་འགྱུར་སྒྲིག་འཛུགས་ཀྱི་སྐོར་གལ་གནད་ཆེ་བའི་གྲོས་གཞི་འགའ་ཤས་དགོངས་བཞེས་བཀའ་བསྡུར་གནང་རྒྱུ་ཡིན་པས་དམིགས་བསལ་གྱི་ཆོས་ཚོགས་ཤིག་ཡིན།
ད་བར་བོད་ནང་ཆོས་ཕྱོགས་ཀྱི་བྱ་བ་ཁག་ལ་ཉམས་ཉེས་ཇི་བྱུང་གི་ཉམས་མྱོང་ལས་བསླབ་བྱ་བླངས་ཏེ། འབྱུང་འགྱུར་ཆོས་ལུགས་ཆོས་བརྒྱུད་ཡོངས་ཀྱི་བསྟན་བདག་བླ་སྤྲུལ་རྣམ་པའི་གདན་རབས་རྒྱུད་འཛིན་དང༌། ཡང་ན་ཡང་སྲིད་ངོས་འཛིན་སོགས་ལ་བར་ཆད་དང་རྙོག་འཛིངས་མི་འབྱུང་བའི་ཐབས་ལམ་ཞིག་ངེས་པར་དུ་བཙལ་དགོས་པ་དང༌། དེ་དང་དེ་མཚུངས་ཀྱི་དོན་གནད་མང་པོའི་ཆེད་བོད་བརྒྱུད་ནང་བསྟན་ཆོས་བརྒྱུད་ཡོངས་ཀྱི་སྤྱི་མཐུན་གྱི་སྒྲིག་འཛུགས་སྲ་བརྟན་ཞིག་བཙན་བྱོལ་མང་གཙོའི་གཞུང་གི་སྒྲོམ་གཞིའི་ནང་ཁྲིམས་ཀྱི་རྒྱབ་རྟེན་ཡོད་པ་ཞིག་བྱུང་ན་སྙམ་པའི་བསམ་ཚུལ་ཆོས་ཚོགས་བརྒྱད་པའི་ཐོག་སྙན་སྒྲོན་ཞུས་པ་ལ་དགོངས་མཐུན་སྤྱི་མོས་བྱུང་སྟེ་ཆོས་རིག་ལས་ཁུངས་ནས་ཟིན་བྲིས་འཆར་འབུལ་དགོས་པའི་གྲོས་ཆོད་བྱུང་བ་ལྟར། ད་རེས་ཆོས་དོན་ལྷན་ཚོགས་ཀྱི་ཁྲིམས་ཡིག་ཟིན་བྲིས་ཤིག་བཙན་བྱོལ་བོད་གཞུང་བཀའ་ཤག་གི་ངོས་ནས་འབུལ་ལམ་ཞུས་ཡོད་པ་འདིའི་ཐོག་ཚང་མས་དགོངས་དཔྱད་ཟབ་ནན་གྱིས་ཉེས་འགོག་ལེགས་སྤེལ་གྱི་དགོངས་འཆར་ལྷུག་སྩོལ་གནང་རོགས་གནང་ཞུ་རྒྱུ་ཡིན།
མཐའ་དོན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་དབུས་རིས་མེད་ཀྱི་བསྟན་འཛིན་གྱི་སྐྱེས་ཆེན་དམ་པ་རྣམས་ཀྱི་སྐུ་ཚེ་ྋཞབས་པད་བརྟན་ཅིང༌། རྣམ་དཀར་འཕྲིན་ལས་རྒྱས་པ་དང༌། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་ཡིན།


|རྩོམ་པ་པོ།||གངས་དབང་།||རྩོམ་སྒྲིག་པ།||Lhamo||དུས་ཚོད།||2012-4-27 8:59:00||རྩོམ་ཁུངས།||ཁམས་པའི་གསར་འགྱུར་དྲ་བ།||ཀློག་གྲངས།|
ཁམས་པའི་ཕོ་གསར་དང་ཁམས་པའི་བུ་མོ།
ཁྱོ་གས་ཆུང་མ་ལ་གཡུ་བྱུར་གྱི་མགུལ་རྒྱན་ཉོ་བ།
རྒྱ་བོད་ཁྱིམ་ཚང་གཅིག་ལྟར་མཛའ་ཞིང་མཐུན།
ཁ་འབྲལ་དུ་མེད་པའི་མེས་དབོན།
གནའ་རབས་རྒྱ་བོད་བར་གྱི་ཇ་རྟའི་ཚོང་ལམ་གྱི་གནས་ཚུལ་སླར་ཡང་ཚུར་སྣང་བྱས་ཏེ་མི་རྣམས་ཀྱིས་སྔོན་མའི་ལོ་རྒྱུས་ལ་རྗེས་དྲན་བྱེད་ཐུབ་པའི་ཆེད་དུ་དར་མདོ་རྫོང་གིས་འགྲོ་གྲོན་བཏང་སྟེ་ཀྲུང་གོའི་མཛེས་རྩལ་ལྷན་ཚོགས་ཀྱི་ཚོགས་མི་ཧང་ཏེ་ཡ་ཡིས་དངོས་སུ་བསྒྲུབས་པའི་གནའ་རབས་ཇ་འདྲེན་རྡལ་ལམ་གྱི་རྐོས་མ་དར་མདོའི་དམག་དཔོན་ཟམ་པའི་འགྲམ་དུ་བཞེངས། རྐོས་མ་ཧྲིལ་པོ་ནི་ཁམས་པའི་ཕོ་གསར་དང་ཁམས་པའི་བུ་མོ་ཞེས་པ་དང་། ཁྱོ་གས་ཆུང་མ་ལ་གཡུ་བྱུར་གྱི་མགུལ་རྒྱན་ཉོས་པ། རྒྱ་བོད་ཁྱིམ་ཚང་གཅིག་ལྟར་མཛའ་ཞིང་མཐུན། ཁ་འབྲལ་དུ་མེད་པའི་མེས་དབོན་བཅས་ལེ་ཚན་བཞི་ཡིས་གྲུབ་ཡོད་དོ།


༢༠༡༩ ཟླ་ ༢ ཚེས་ ༡༦ རེས་གཟའ་སྤེན་པ།
༄༅། །ཟླ་བ་འདིའི་ཕྱི་ཚེས་ ༡༠ ཉིན་ནོར་ཝེར་རྟེན་གཞི་བྱས་པའི་ཝེན་སི་ཊི་ཆབ་སྲིད་ཚོགས་པའི་ན་གཞོན་རུ་ཁག་གིས་བོད་ནང་གི་འགྲོ་བ་མིའི་ཐོབ་ཐང་གི་གནས་བབས་དེ་ཛ་དྲག་གི་ངོ་བོར་གནས་ཡོད་པ་གསལ་འདོན་དང་འབྲེལ་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དབུ་ཁྲིད་པའི་བཙན་བྱོལ་བོད་མིའི་སྒྲིག་འཛུགས་དེ་ངེས་པར་དུ་ཕྱིར་རང་ཡུལ་དུ་ཕེབས་འཇུག་དགོས་པའི་བསྒྲགས་གཏམ་སྤེལ་འདུག
བསྒྲགས་གཏམ་ནང་ཕྱི་ལོ་ ༡༩༥༡ ལོ་ནས་བཟུང་རྒྱ་ནག་གིས་བོད་ས་བཙན་བཟུང་བྱས་རྐྱེན་བོད་ནི་རྒྱ་ནག་གི་དབང་སྒྱུར་འོག་གི་རང་སྐྱོང་ས་ཁུལ་ཞིག་ཏུ་གྱུར་བར་བརྟེན། བོད་མི་ཚོར་དུས་རྟག་ཏུ་རྒྱ་ནག་གིས་དབྱེ་འབྱེད་བྱས་ནས་འགྲོ་བ་མིའི་ཐོབ་ཐང་རྡོག་རོལ་ཚབས་ཆེན་གཏོང་གི་ཡོད་པ་དང་རྒྱ་ནག་གིས་བོད་རིགས་མང་ཚོགས་ཀྱི་ས་ཆའི་བདག་དབང་དང་གནའ་ཤུལ་ཡོད་ཚད་འཕྲོག་བཅོམས་བྱས་པ་ཁོ་ན་མིན་པར་བོད་ཀྱི་ལོ་རྒྱུས་རང་བཞིན་ལྡན་པའི་དགོན་སྡེ་ཡོད་ཚད་ལ་གཏོར་བཅོམས་བཏང་ནས་ཕྱག་དཔེ་དང་སྒྱུ་རྩལ་ཡོད་ཚད་ལ་ཉམས་དམས་སུ་བཏང་བ་མ་ཟད། བོད་མི་ཡོངས་ཀྱི་རང་དབང་ཡོངས་སུ་འཕྲོག་ཡོད་པའི་གཏོར་བཅོམ་དང་གོད་ཆག་དེའི་མཇུག་འབྲས་སུ་ལོ་རབས་དྲུག་ཅུའི་རིག་གནས་གསར་བརྗེའི་སྐབས་སུ་བོད་མི་བརྒྱ་ཕྲག་མང་པོ་རྐྱེན་འདས་སུ་ཕྱིན་ཡོད་པ་གསལ་འདོན་གནང་འདུག
དེ་བཞིན་༸གོང་ས་ཏཱ་ལའི་བླ་མས་དབུ་ཁྲིད་པའི་བོད་རིགས་དག་གིས་འཚེ་མེད་ཞི་བ་དང་མང་གཙོའི་ལམ་ལུགས་ལ་གཙོར་འཛིན་གནང་གི་ཡོད་ནའང་། རྒྱ་ནག་གི་དཔོན་རིགས་ཚོས་ད་དུང་ཡང་དྲག་སྤྱོད་དང་འཕྲོག་བཅོམ་གྱི་ཐོག་ནས་ཡ་ལན་སྤྲོད་བཞིན་ཡོད་པ་དང་། བོད་མིའི་སྤྱི་དམངས་ཀྱི་ཐོབ་ཐང་དང་ཆབ་སྲིད་ཀྱི་ཐོབ་ཐང་སོགས་ནི་མུ་མཐུད་དུ་རྒོལ་རྡུང་དྲག་པོའི་འོག་ཡོད་པ་མ་ཟད་བོད་མི་དག་གི་ཉིན་རེའི་འཚོ་བའི་ཁྲོད་ཀྱི་སྨྲ་བརྗོད་རང་དབང་དང་འདུ་འཛོམས་རང་དབང་། དེ་བཞིན་གསར་འགོད་རང་དབང་སོགས་གཅིག་ཀྱང་ལོངས་སྤྱོད་གནང་ཐུབ་ཀྱི་མེད་པར་བརྟེན་ཕྱི་ལོ་ ༢༠༠༩ ལོ་ནས་བཟུང་བོད་མི་ ༡༥༠ ལྷག་གིས་རང་ལུས་མེར་བསྲེགས་ཀྱིས་རྒྱ་ནག་གི་དབྱེ་འབྱེད་ཅན་གྱི་སྲིད་བྱུས་ལ་ངོ་རྒོལ་གནང་ཡོད་པའང་མངོན་གསལ་གནང་འདུག
དབྱེ་འབྱེད་ཀྱི་སྲིད་བྱུས་ནི་བོད་མི་དག་གི་ཉིན་རེའི་འཚོ་བའི་ཁྲོད་མྱངས་དང་མྱོང་བཞིན་པ་རེད་ཅེས་གསུངས་པ་དང་འབྲེལ་ཏེ། རྒྱ་ནག་གིས་བོད་ཀྱི་རྒྱལ་དར་དང་རྒྱལ་གླུ་སོགས་བཀག་སྡོམ་བྱས་ཡོད་པ་མ་ཟད། བོད་མི་ཞིག་གིས་༸གོང་ས་མཆོག་གི་༸སྐུ་པར་ཉར་ཚགས་གནང་བ་ཤེས་རྟོགས་བྱུང་ཚེ་མནར་གཅོད་བཏང་ནས་ཚེ་བཙོན་འོག་བཀའ་ཉར་བྱེད་བཞིན་ཡོད་པ་གསུངས་ཡོད།
དེ་བཞིན་བཙོན་གྲོལ་ཐོབ་པའི་བོད་རིགས་མང་ཚོགས་ཀྱིས་བཙོན་ཁང་དུ་མི་སྤྱོད་ལས་འདས་པའི་དྲག་རྡུང་གི་གནས་བབས་འགྲེལ་བརྗོད་གནང་བ་ལྟར། མཉམ་འབྲེལ་རྒྱལ་ཚོགས་ཀྱིས་བོད་ནང་གི་བཙོན་ཁང་དུ་རྒྱུན་ལྡན་ལྟར་མནར་གཅོད་གཏོང་གི་ཡོད་པ་ཡོངས་བསྒྲགས་གནང་ཡོད་པ་ལུང་འདྲེན་དང་སྦྲགས། བོད་ནང་གི་ཛ་དྲག་གི་གནས་སྟངས་དེ་ངེས་པར་དུ་ཡར་རྒྱས་གཏོང་དགོས་པ་དང་། དེ་བཞིན་རྒྱ་ནག་གི་དཔོན་རིགས་ཚོས་བོད་མིའི་འགྲོ་བ་མིའི་ཐོབ་ཐང་རྡོག་རོལ་གྱི་གནས་སྟངས་དེ་འཕྲལ་དུ་མཚམས་འཇོག་དགོས་པར་མ་ཟད། བོད་མིར་རང་བཙན་སྤྲད་ནས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དབུ་ཁྲིད་པའི་བཙན་བྱོལ་བོད་མིའི་སྒྲིག་འཛུགས་དེ་ངེས་པར་དུ་ཕྱིར་རང་ཡུལ་དུ་ཕེབས་འཇུག་དགོས་པའི་བསྒྲགས་གཏམ་སྤེལ་འདུག
རྩ་བའི་ Venstre ནི་ཕྱི་ལོ་ ༡༩༠༩ ལོར་ནོར་ཝེ་ནང་ཚུགས་པའི་ན་གཞོན་ཆབ་སྲིད་ཚོགས་པ་ཞིག་ཡིན་པ་དང་། ཚོགས་པ་དེ་སྤྱིར་བཏང་གུ་ཡངས་ཀྱི་ཆབ་སྲིད་ལྟ་གྲུབ་འཛིན་མཁན་ཞིག་ཡིན་པ་མ་ཟད་རང་བྱུང་ཁོར་ཡུག་སྲུང་སྐྱོབ་ཀྱི་ཐོག་རྒྱུན་དུ་ལས་འགུལ་འདྲ་མིན་སྤེལ་མཁན་གྱི་ཆབ་སྲིད་ཚོགས་པ་ཞིག་རེད།


Published August 23, 2013
བསྟན་འཛིན་དབང་རྒྱལ་ལགས་ནི་ཁྲིམས་རྩོད་པ་ཞིག་ཡིན་ཞིང་། ཁོང་གིས་ཨ་རིའི་ཎིའུ་ཡོཀ་དང་བྷོ་སི་ཊོན་གྲོང་ཁྱེར་དུ་ཁྲིམས་རྩོད་པའི་ལས་ཁུངས་བཙུགས་ཏེ། ཁྲིམས་རྩོད་ལས་ཁུངས་དེས་ཕྱི་མི་གཞིས་ཆགས་དང་ཉེས་དོན། ཁྱིམ་ཚང་གི་རྩོད་གླེང་དང་བཟའ་ཚང་ཁ་བྲལ་བཅས་ཀྱི་ལས་དོན་སྣ་མང་ཞིག་ལ་ཞབས་འདེགས་སྒྲུབ་བཞིན་ཡོད་ཅིང་། ཁོང་གིས་ཞབས་འདེགས་ཞུ་ཡུལ་ཕལ་མོ་ཆེ་བོད་པ་ཡིན་པས་བོད་པའི་སྤྱི་ཚོགས་སུ་གླ་ཡོན་མེད་པར་ཁྲིམས་དོན་གྱི་གོ་རྟོགས་མཐོ་རུ་གཏོང་བའི་སྲི་ཞུ་ཡང་སྒྲུབ་ཀྱིན་ཡོད་པ་མ་ཟད། བསྟན་འཛིན་དབང་རྒྱལ་ལགས་དྲ་ལམ་དུ་དཔར་འགྲེམ་བྱེད་པའི་བོད་ཀྱི་ཆབ་སྲིད་བསྐྱར་ཞིབ་རྩོམ་སྒྲིག་ཚོགས་ཆུང་གི་ཚོགས་མི་ཡིན་པ་དང་། བོད་ཀྱི་ཆབ་སྲིད་བསྐྱར་ཞིབ་ནང་བོད་དོན་དང་འབྲེལ་བའི་གནད་དོན་གལ་ཆེ་ཁག་ལ་བགྲོ་གླེང་བྱེད་ཀྱི་ཡོད་པས་གཤམ་གསལ་འབྲེལ་ཐག་བརྒྱུད་ནས་གཟིགས་པར་ཞུ།།


མཛའ་བརྩེ་ལྡན་པའི་བོད་ཀྱི་དུས་བབ་རྩོམ་སྒྲིག་ལྷན་རྒྱས་ལ།
བོད་ཀྱི་དུས་བབ་གསར་ཤོག་སྤེལ་ནས་ལོ་བཅུ་འཁོར་བའི་ཉིན་མོ་འདིར། གསར་ཤོག་འདིའི་ཐོག་ལ་ཆེད་གཉེར་གྱིས་སྐུ་ངལ་བསྐྱོན་གནང་བའི་ལས་བྱེད་གསར་རྙིང་ཚང་མར་འཚམས་འདྲི་དང་བཀྲ་ཤིས་བདེ་ལེགས་ཞུ། དེ་ཡང་ལོ་བཅུའི་དུས་ཡུན་ནང་ཚགས་པར་དུས་ལྟར་བཏོན་པ
དྲ་ངོས་ཀྱི་གནས་ཚུལ་ཚང་མའི་པར་དབང་བོད་ཀྱི་དུས་བབ་ལ་ཡོད།


2021ལོའི་ནོ་བྷེལ་གྱི་རྩོམ་རིག་བྱ་དགའ་ཐན་ཙན་ནི་ཡའི་རྩོམ་པ་པོ་ཨབ་དྷུལ་རཱ་ཟག•གྷུར་ནཱ་ལ་ཐོབ་པ།
2021ལོའི་ཟླ10བའི་ཚེས7ཉིན་གྱི་པེ་ཅིང་དུས་ཚོད་ཀྱི་དགོང་དྲོའི་ཆུ་ཚོད་བཅུ་དགུ་པར། སི་ཝེས་དན་རྩོམ་རིག་སློབ་གླིང་གིས་སི་ཐོག་ཁོར་མོ་རུ་བསྒྲགས་པའི་གནས་ཚུལ་ལྟར་ན། 2021ལོའི་ནོ་བྷེལ་གྱི་རྩོམ་རིག་བྱ་དགའ་དེ་རྒྱལ་ཁོངས་ཐན་ཙན་ནི་ཡ་ཡིན་ཞིང་ལོ་ན70ཟིན་པའི་བརྩམས་སྒྲུང་རྩོམ་པ་པོ་ཨབ་དྷུལ་རཱ་ཟག•གྷུར་ནཱ (Abdulrazak Gurnah ) ལགས་ལ་སྤྲད་དེ་ཁོང་གི་བརྩམས་སྒྲུང་གསར་རྩོམ་ཐད་ཀྱི་གྲུབ་འབྲས་ལ་གཟེངས་བསྟོད་བྱ་རྒྱུ་ཡིན་པ་བསྒྲགས།
ཨབ་དྷུལ་རཱ་ཟག•གྷུར་ནཱ་ལགས་ནི1948ལོར་ཐན་ཙན་ནི་ཡ་རུ་སྐྱེས་པ་དང་། ཧིན་རྡུ་རྒྱ་མཚོའི་སང་ཕུའུ་པའར་གླིང་ཕྲན་དུ་འཚར་ལོངས་བྱུང་། དུས་རབས20པའི་ལོ་རབས60པའི་དུས་མཇུག་ཏུ་སྐྱབས་བཅོལ་པའི་མིང་ཐོག་ནས་དབྱིན་ཇིར་གནས་སྡོད་བྱས། ཁོང་གིས་སྒྲུང་རིང་བཅུ་ཕྲག་ཅིག་དང་བརྩམས་སྒྲུང་ཐུང་གྲས་ཁག་ཅིག་དཔེ་སྐྲུན་བྱས་པ་ཚང་མ་དབྱིན་སྐད་ཀྱི་ལམ་ནས་གསར་རྩོམ་མཛད་ཡོད། ད་ལྟ་ཁོ་པ་དབྱིན་ཇིར་རྒྱུན་སྡོད་བྱས་ཡོད།
སི་ཝེས་དན་རྩོམ་རིག་སློབ་གླིང་གིས་ཨབ་དྷུལ་རཱ་ཟག•གྷུར་ནཱ་ལགས་ལ“ཁོང་གིས་མི་སེར་སྤེལ་བའི་རིང་ལུགས་ཀྱི་ཤུགས་རྐྱེན་གྱི་གཏིང་དུ་བྱིངས་པ་ལ་མི་བསྟུན་པར་བྱས་ཤིང་བརྩེ་བ་ཆེན་པོ་བཅངས་པ་དང་། རིག་གནས་དང་ས་ཁོངས་དབར་གྱི་གཅོང་རོང་དུ་ཚུད་པའི་སྐྱབས་བཅོལ་པ་དག་གི་ལས་དབང་ལ་གདུང་སེམས་མཉམ་སྐྱེད་བྱས་ཡོད”ཅེས་པའི་མིང་ཐོག་ནས་ནོ་བྷེལ་གྱི་རྩོམ་རིག་གཟེངས་རྟགས་སྤྲད་འདུག
ཨབ་དྷུལ་རཱ་ཟག•གྷུར་ནཱ་ནི་ཐན་ཙན་ནི་ཡའི་བརྩམས་སྒྲུང་མཁས་ཅན་ཞིག་ཡིན་ཞིང་། ཁོང་གི་ཚབ་མཚོན་བརྩམས་ཆོས་ལ《དག་ཞིང》(1994ལོ)དང་།《ས་རྒོད》(2005ལོར)《མཚོ་འགྲམ》(2001ལོར)སོགས་ཡོད་པ་དང་། བྷོའུ་ཁེར་བྱ་དགའི་འདེམས་གྲས་སུ་ཐེངས་མང་ཚུད་མྱོང་།
ཁོ་པས་ད་ལྟ་དབྱིན་ཇིའི་གཙུག་ལག་སློབ་ཆེན་ག་གེ་མོ་རུ་ཞིབ་འཇུག་སློབ་མའི་འཛུབ་སྟོན་སློབ་དཔོན་གྱི་འགན་འཁུར་མུས་སུ་ཡོད་ཅིང་། ཁོང་གི་རིག་གཞུང་གི་ལྟ་བ་དང་གསར་རྩོམ་གྱི་ལངས་ཕྱོགས་གཙོ་བོ་ནི་མི་སེར་སྤེལ་བའི་རིང་ལུགས་དང་འབྲེལ་ཡོད་ཀྱི་བརྗོད་བྱ་དག་སྟེ། གཙོ་བོ་ཨ་ཧྥེ་རི་ཁ་གླིང་དང་ཅ་བྷི། རྒྱ་གར་སོགས་དང་འབྲེལ་བའི་ནང་དོན་ཡིན་པར་བརྗོད།
ཨབ་དྷུལ་རཱ་ཟག•གྷུར་ནཱ་ཡིས་ཨ་ཧྥེ་རི་ཁ་གླིང་གི་སྐོར་ལ་བྲིས་པའི་དཔྱད་རྩོམ་གླེགས་བམ་དེབ་གཉིས་རྩོམ་སྒྲིག་མཛད་ཡོད་པ་དང་། མི་སེར་སྤེལ་བའི་རིང་ལུགས་ཕྱི་མའི་རྩོམ་མཁན་མང་པོ་ཞིག་གི་རྩོམ་ཡིག་སྤེལ་ཡོད། 1987ལོ་ནས་བཟུང་ཁོང་གིས Wasafiri དུས་དེབ་ཀྱི་ཆེད་བསྐོས་རྩོམ་སྒྲིག་པའི་འགན་གཅིག་ལྕོགས་སུ་འཁུར་ཡོད།
གཞན་ཡང་ནོ་བྷེལ་ཐེབས་རྩ་ཚོགས་པས་ཁྱབ་བསྒྲགས་བྱས་དོན། ནད་ཡམས་ཀྱི་རྐྱེན་པས་ད་ལོར་སི་ཐོག་ཁོར་མོ་རུ་བྱ་དགའ་ཐོབ་མཁན་དག་ལ་མཛད་སྒོ་བསྡུ་རྒྱུ་མིན་པར། སང་ལོར་ད་གཟོད2022ལོའི་བྱ་དགའ་ཐོབ་མཁན་དང་ལྷན་དུ་རྒྱས་སྟོན་མཛད་སྒོ་བསྡུས་ཏེ་གཟེངས་རྟགས་དང་བྱ་དགའི་ལག་རྟགས་སྤྲད་རྒྱུ་ཡིན་ཟེར།
རྩོམ་སྒྲིག་པ། གངས་དགའ།
རྩོམ་ཁུངས། ངེད་དྲ་བ།


ཞི་ཅིན་ཕིན་གྱིས་སྣེ་འཁྲིད་པའི་རྒྱ་ནག་དམར་ཤོག་ཚོགས་པ་དྲིལ་བསྒྲགས་ཀྱི་ངོ་མཚར་བའི་རྒྱ་ནག་ཞེས་པའི་དངོས་བཤུས་གློག་བརྙན་དེ་རྒྱ་ནག་གི་གློག་བརྙན་ཁྲོམ་རའི་ནང་གི་བྲིན་ཆེས་ཆེ་བའི་གློག་བརྙན་ཨང་གཉིས་པ་དེ་ཆགས་ཡོད་སྐོར་བསྒྲགས་འདུགརྒྱ་ནག་དམར་ཤོག་ཚོགས་པའི་ཚོགས་ཆེན་གཉིས་དང་བསྟུན། རྒྱ་ནག་ནང་དུ་ངོ་མཚར་བའི་རྒྱ་ནག་ཞེས་པའི་ཆབ་སྲིད་དྲིལ་བསྒྲགས་ཀྱི་དངོས་བཤུས་གློག་བརྙན་ཞིག་སྟོན་གྱི་ཡོད་པ་དང་། གློག་བརྙན་དེའི་བརྗོད་དོན་གཙོ་བོ་རྒྱ་ནག་གི་སྲིད་འཛིན་ཞི་ཅིན་ཕིན་གྱི་དུས་ཡུན་རིང་དམར་ཤོག་ཚོགས་པས་རྒྱ་ནག་འཕེལ་རྒྱས་ཀྱི་ལམ་ལ་སྐུལ་འདེད་བཏང་སྟེ་གྲུབ་འབྲས་རླབས་ཆེན་ཐོན་ཡོད་པ་དང་། ཞི་ཅིན་ཕིན་སྲོག་ཤིང་ཡིན་པའི་ལྟ་བའི་འོག་རྒྱ་ནག་གིས་ཚན་རྩལ་དང་ཆབ་དཔལ་རིག་གསུམ་ལ་སྔར་ན་མེད་པའི་ཡར་རྒྱས་དང་འཛམ་གླིང་ལ་ཤུགས་རྐྱེན་བཞག་ཡོད་པའི་སྐོར་ཡིན་འདུག
གློག་བརྙན་དེ་རྒྱ་ནག་གཞུང་འབྲེལ་(CCTV)གསར་ཁང་དང་གཞུང་འབྲེལ་གློག་བརྙན་བཟོ་སྐྲུན་ཁང་གཉིས་མཉམ་འབྲེལ་ཐོག་བཟོས་ཡོད་པ་དང་། དངོས་བཤུས་གློག་བརྙན་དེ་གློག་བརྙན་ཁང་དག་ནས་སྟོན་མགོ་ཚུགས་ཏེ་ཉིན་ལྔའི་ནང་ཡོང་འབབ་ཨ་སྒོར་ས་ཡ་ ༡༩།༧ བསགས་ཏེ། རྒྱ་ནག་གི་གློག་བརྙན་ཁྲོམ་རའི་ནང་གི་བྲིན་ཆེས་ཆེ་བའི་གློག་བརྙན་ཨང་གཉིས་པ་དེ་ཆགས་ཡོད་འདུག
གློག་བརྙན་འཆར་ངོས་སུ་སྤུས་ཚད་ཆེས་ཡག་པའི་བརྙན་རིས་བཀོལ་ནས་ཞི་ཅིན་ཕིན་གྱི་ལོ་ལྔའི་རིང་ལ་རྒྱ་ནག་གི་ས་མཚོ་གནམ་གསུམ་གྱི་ལས་གཞི་ལ་གྲུབ་འབྲས་ཐོན་པ་དང་། དེ་བཞིན་བོད་དང་ཡུ་གུར་གཙོའི་གྲངས་ཉུང་མི་རིགས་ཁག་གི་དཔལ་འབྱོར་འཕེལ་རྒྱས་སུ་བཏང་སྟེ་དབུལ་བོ་མང་ཚོགས་འབྱོར་ཕྱུགས་ཅན་ཏུ་བསྒྱུར་བ། རང་བྱུང་ཁམས་དང་རི་དྭགས་སེམས་ཅན་ལ་རང་དབང་བདེ་འཇགས་ཅན་གྱི་ཁོར་ཡུག་བསྐྲུན་ཡོད་པ་སོགས། མདོར་ན་རྒྱ་རིགས་མང་ཚོགས་ལ་རྒྱལ་ཞེན་གྱི་སེམས་ཤུགས་སྐུལ་སློང་བྱེད་ཐབས་ཀྱི་དྲིལ་བསྒྲགས་གློག་བརྙན་ཞིག་ཆགས་ཡོད་འདུག
ཧོང་ཀོང་རང་དབང་གསར་ཁང་གིས་གནས་ཚུལ་དེའི་སྐོར་བྲིས་པའི་ནང་། འདས་པའི་ལོ་ཤས་ནང་བོད་དང་ཡུ་གུར་གཙོས་པའི་གྲངས་ཉུང་མི་རིགས་ཁག་གི་ནང་དུ་རྒྱ་ནག་གཞུང་གི་སྲིད་ཇུས་འཛིན་སྟངས་ལ་མི་འཐད་པའི་ངོ་རྒོལ་བྱེད་མཁན་བསྟུད་མར་ཡོང་གི་ཡོད་ན་ཡང་། དེ་དག་གློག་བརྙན་དེའི་ནང་ཟུར་ཙམ་ཡང་འཁོད་མི་འདུག་ལ། དེ་བཞིན་ལོ་ལྔའི་རིང་ཞི་ཡིས་སྟག་དང་སྦྲང་མར་འཐབ་པའི་སྐོར་དང་རྒྱ་ནག་ནང་མཁའ་རླུང་འབག་བཙོག་གིས་བཀའ་ངལ་ཤུགས་ཆེར་འཕྲད་བཞིན་པ་སོགས་འཁོད་མི་འདུག ཅེས་བརྗོད་འདུག
རྒྱ་ནག་གཞུང་གིས་ཚོགས་ཆེན་རེ་རེ་དང་བསྟུན་ནས་རྒྱ་ནག་ནང་དུ་ཟིང་འཁྲུག་མི་ཡོང་བ་དང་མི་མང་ལ་མགོ་འཁོར་ས། ལྷག་པར་དུ་རྒྱ་ནག་དམར་ཤོག་ཚོགས་པར་ཆེ་མཐོང་དང་གུས་བརྩི་འཐོབ་ཆེད་དམར་ཤོག་དྲིལ་བསྒྲགས་བྱེད་པའི་གློག་བརྙན་དེ་འདྲ་ཆེད་དུ་བཟོ་ཡི་ཡོད་པ་ལྟར། དེ་སྔོན་ཚོགས་ཆེན་༡༩ པ་ཟེར་བ་ཚོགས་པའི་སྐབས་སུ་མིང་ལ་སྤྱང་ཀི་དཔའ་རྟུལ་ཞེས་པའི་རྒྱ་ནག་གི་དྲག་ཆས་དམག་མི་ཞིག་གིས། རྒྱལ་ཁབ་གཞན་གྱི་དམག་འཁྲུག་ནང་ཞུགས་ཏེ་འཛམ་གླིང་ཞི་བདེ་སྲུང་སྐྱོབ་བྱས་ཚུལ་གྱི་གློག་བརྙན་བསྟན་ཏེ། མང་ཚོགས་ཁྲོད་རྒྱ་ནག་དམག་དཔུང་གི་རླབས་ཆེན་བྱས་རྗེས་བཞག་ཡོད་པའི་ཆབ་སྲིད་ཀྱི་བསླུ་བྲིད་གཏོང་ཐབས་བྱས་ཡོད་པ་རེད།
ཐེངས་འདིའི་ངོ་མཚར་བའི་རྒྱ་ནག་ཞེས་པ་དེར་སྲིད་གྲོས་ཀྱི་ཚོགས་འདུར་ཞོགས་པའི་འཐུས་མི་ཚང་མར་ལྟ་རུ་བཅུག་ཡོད་པ་དང་། དེ་བཞིན་མང་ཚོགས་ཚང་མས་ངེས་པར་དུ་ལྟ་དགོས་སྐོར་བརྗོད་དེ་རྒྱ་ནག་རྒྱལ་ཡོངས་ཀྱི་གློག་བརྙན་ཁང་དག་ཏུ་སྟོན་གྱི་ཡོད་པ་མ་ཟད། མི་མང་ལ་ལྟ་དགོས་པར་སྐུལ་སློང་དང་བཙན་ཐབས་ཀྱིས་གློག་བརྙན་སྒང་ལ་རང་གི་བསམ་ཚུལ་སོགས་འབྲི་བཅུག་གི་ཡོད་སྟབས། རྒྱ་ནག་གི་སྤྱི་ཚོགས་དྲ་རྒྱ་ཁག་ཏུ་མི་མང་པོས་བཙན་ཐབས་ཀྱིས་ལྟ་བཅུག་པར་སྐྱོན་བརྗོད་སོགས་བྱེད་ཀྱི་ཡོད་པ་དང་། ཝེ་པོ་དྲ་རྒྱའི་ངོས་སུ་མི་ཞིག་གིས་དེ་ནི་བྱིས་པ་ཞིག་གློག་བརྙན་ལྟ་རུ་འཁྲིད་དེ་ཕྱིར་སླེབས་པ་དང་གློག་བརྙན་དེའི་སྒང་ལ་ནང་ལས་འབྲི་བཅུག་པ་འདྲ་བོ་འདུག ཅེས་བརྗོད་ཡོད་འདུག
གློག་བརྙན་དེའི་ནང་དུ་དམིགས་བསལ་ཆབ་སྲིད་ཀྱི་དཀའ་རྙོག་ཆེ་བའི་ས་ཁུལ་ཁག་ནས་མི་རེ་གཉིས་ལ་དམར་ཤོག་ཚོགས་པར་བསྟོད་བསྔགས་གཏོང་དུ་བཅུག་སྟེ་སྤྱི་ཚོགས་ལ་མགོ་སྐོར་དང་བསླུ་བྲིད་གཏོང་ཐབས་བྱས་ཡོད་པ་ལྟར། བོད་རིགས་ཨ་མ་རྒན་མོ་ཞིག་གིས་སྲིད་གཞུང་གིས་ང་ཚོ་དབུལ་བོ་ལས་སྐྱོབ་པ་རེད། དམར་ཤོག་ཚོགས་པ་ང་ཚོར་ཧ་ཅང་བཀའ་དྲིན་ཆེན་པོ་ཡིན། དམར་ཤོག་ཚོགས་པ་ཡུན་གནས་ཡོང་བར་ཤོག ཅེས་བརྗོད་ཡོད་འདུག
ཧྲང་ཧེ་གློག་བརྙན་ཁང་དུ་མི་མང་པོས་ཐོག་མར་མགོ་ཚུགས་པ་དང་མི་དགའ་བའི་རྣམ་འགྱུར་སྟོན་པ་དང་མི་མང་པོ་ཞིག་དེ་མ་ཐག་ཕྱི་ལ་བུད་པ། མི་མང་པོ་གཉིད་ཁུག་སྟེ་ངོ་རྒོལ་གྱི་རྣམ་འགྱུར་ཤུགས་ཆེར་བསྟན་ཡོད་ན་ཡང་། རྒྱ་ནག་གཞུང་འབྲེལ་ཤིན་ཧྭ་གསར་ཁང་གིས་ངོ་མཚར་བའི་རྒྱ་ནག་ལ་རྒྱལ་ནང་དུ་དགའ་བསུ་ཆེན་པོ་ཐོབ་སྟེ་ཉིན་ཁ་ཤས་རིང་རྒྱ་སྒོར་ས་ཡ་ ༢༦༧ ལེན་ཐུབ་ཡོད་སྐོར་བརྗོད་འདུག
འདས་པའི་ལོ་མང་རིང་རྒྱ་ནག་གིས་ཕྱི་རྒྱལ་གྱི་གློག་བརྙན་མང་པོ་རྒྱ་ནག་ལ་སྟོན་རྒྱུ་བཀག་འགོག་བྱས་ཏེ། གཙོ་བོ་རྒྱ་ནག་དམར་ཤོག་ཚོགས་པའི་སྐོར་དང་མི་མང་ལ་རྒྱལ་ཞེན་སྐུལ་སློང་གི་གློག་བརྙན་སྟོན་ཅི་ཐུབ་བྱེད་ཀྱི་ཡོད་པ་མ་ཟད། ད་ལོར་རྒྱ་ནག་གཞུང་གི་གློག་བརྙན་ལྟ་བཤེར་ལྷན་ཁང་ཟེར་བས་ཕྱི་ཟླ་ ༡ ཚེས་༣༠་བར་རྒྱ་ནག་མི་མང་གི་གློག་བརྙན་ཁང་ ༥༠༠༠ ལ་བཀའ་རྒྱ་བཏང་སྟེ་རྒྱལ་ཞེན་གྱི་མཚོན་དོན་ཡོད་པའི་གློག་བརྙན་སྟོན་དགོས་པར་སྐུལ་ཡོད་པ་རེད།
གསར་འགོད་པ། སངས་རྒྱས་དཀོན་མཆོག


བོད་སྐད་སྡེ་ཚན།
| ལེ་ཚན་གཞན།
| དཔྱད་གཏམ།
ཨ་མའི་ཉིན་མོ།
༄༅༎ཨ་རིའི་གཙོས་འཛམ་གླིང་རྒྱལ་ཁབ་མང་པོ་ཞིག་གི་ནང་ཨ་མའི་ཉི་མ་ཞེས་སྲུང་བརྩི་ཞུ་སྲོལ་ཡོད་པའི་སྐོར། རིག་འཛིན་ཆོས་སྒྲོན་ལགས་ཀྱིས་གནས་ཚུལ་ཕྱོགས་སྒྲིག་དང་སྙན་སྒྲོན་ཞུས་པར་གསན་རོགས་ཞུ༎
སྲིད་སྐྱོང་གི་ལོ་ངོ་གསུམ་གྱི་ལས་དོན་དང་བོད་དོན་ཐད་བཅར་འདྲི།
བོད་ནང་ཞོ་སྟོན་སྐབས་ཀྱི་གནས་སྟངས།
ཐུན་མོང་གྱི་གཞི་རྟེན་འཚོལ་བ།


ཞིབ་འཇུག་གྲུབ་དོན་གསར་བ་ལྟར་ན། ཆོས་དད་མེད་མཁན་ཚོས་ཐོག་དང་པོ་ནས་མི་ཞིག་དང་འཕྲད་སྐབས་ཁོ་ཚོ་ང་ལ་དགའ་ཡི་མེད་བསམ་པའི་ཀུན་སློང་ཡོད་པ་དང་། དེ་ལྟ་བུའི་ཀུན་སློང་འཁྱེར་བའི་ཆོས་དད་མེད་མཁན་ཁ་ཤས་ཀྱིས་གཞན་དག་རང་ཉིད་ལ་མི་དགའ་བ་བཟོ་བཞིན་ཡོད་པ་རེད།
ཡིན་ན་ཡང་ཆོས་དད་མེད་མཁན་ཚོར་མི་དགའ་མཁན་མང་ཤོས་ཆོས་དད་ཅན་ཤུགས་ཆེན་པོ་ཡིན་ས་དག་ནས་ཡོང་གི་ཡོད་པ་དང་། དཔེར་ན། ཨ་རབ་དང་ཨ་རི་རྒྱ་གར་སོགས་ཀྱི་ནང་དུ་ཤུགས་ཆེན་ཡོད་པ་རེད།
ནེའུ་ཛི་ལཱན་ཌི་དང་ཧྥན་ལཱན་ཌི་གཅིག་པོའི་ནང་དུ་ཆོས་དད་མེད་མཁན་ལ་མི་དགའ་བའི་གནས་སྟངས་དེ་ཙམ་མངོན་གསལ་མེད་པ་རེད།
རྒྱལ་སྤྱིའི་ཆེད་མཁས་ཞིབ་འཇུག་སྡེ་ཚན་མང་པོ་ཞིག་གི་ཞིབ་འཇུག་གྲུབ་དོན་( Nature Human Behaviour)ཞེས་པའི་དུས་དེབ་ནང་འཁོད་ཡོད་པའི་ནང་། རྒྱལ་ཁབ་ ༡༣ ནས་མི་འབོར་ ༣.༠༠༠ དང་གླིང་ཕྲན་ ༥ ཡི་ནང་དུ་ཞིབ་འཇུག་བྱས་ཡོད་འདུག
ཞིབ་འཇུག་དེའི་ནང་ཆ་ཤས་ལེན་མཁན་ཚོ་ནི་མིང་གསལ་འདོན་བྱས་མི་ཆོག་པ་དང་། དགེ་རྒན་མ་ཆགས་སྔོན་ལ་བྱིས་པ་བཞིན་སེམས་ཅན་ལ་སྡུག་སྦྱོང་མནར་གཅོད་བྱེད་མཁན་དང་། ཁྱིམ་མེད་དབུལ་བོ་ལྔ་བསད་མྱོང་མཁན། དེ་དང་དེ་ལྟ་བུའི་ཆོས་དད་ཡོད་མཁན་དང་མེད་མཁན་གཉིས་ལ་སྐད་ཆ་དྲིས་ནས་ཞིབ་འཇུག་བྱས་ཡོད་པ་རེད།
རྒྱལ་སྤྱིའི་ཞིབ་འཇུག་སྡེ་ཚན་ཁག་གི་ཞིབ་འཇུག་གྲུབ་དོན་ལྟར་ན། ཆོས་དད་ཡོད་མཁན་དང་མེད་མཁན་གཉིས་ལས་ཚེ་སྲོག་བཅད་པའི་གྲངས་འབོར་ཆོས་དད་མེད་མཁན་ལྡབ་གཉིས་ཀྱིས་མང་བ་ཆགས་ཡོད་འདུག
ལིག་ཤིན་ཏོན་(Lexington)གྱི་(University of Kentucky)གཙུག་ལག་སློབ་གཉེར་ཁང་གི་སེམས་ཁམས་རིག་པའི་སློབ་དཔོན་(Will Gervais)ལགས་ཀྱིས་(AFP)གསར་ཁང་ལ་ “ཧང་སང་བ་ཞིག་ལ་མཐའ་ན་ཆོས་དད་མེད་མཁན་ཚོའི་ནང་དུ་ཕན་ཚུན་མི་དགའ་བའི་བསམ་བློ་ཞིག་འཁྱེར་ནས་འདུག”ཅེས་བརྗོད་ཡོད་འདུག
ཁོང་གིས་ “ང་དོགས་པ་སྐྱེས་ས་ཞིག་ལ་ད་ལྟ་ཆོས་དད་མེད་མཁན་མང་པོ་ཞིག་གི་རྩ་བ་དེད་ན་ཁོ་རང་ཚོའི་ཕ་མ་གཉེན་འབྲེལ་རྣམས་སྔོན་ཆད་ཆོས་ལ་དད་པ་དང་ཡིད་ཆེས་གཏིང་ཟབ་ཡོད་པའི་ནང་དུ་ཡོང་གི་ཡོད་པ་དང་། མཐའ་ན་ད་ལྟའིི་ཆར་ཆོས་ལུགས་རིས་མེད་ཁྱབ་ཚད་ཆེ་སའི་ས་ཆ་ཁག་ཏུ། མི་ཚོས་ཆོས་ལུགས་ནི་ཀུན་སྤྱོད་བཟང་པོ་ཡོང་བའི་གཞི་མ་ཡིན་པར་ཡིད་ཆེས་བྱེད་ཀྱི་ཡོད་པ་རེད།
གསར་འགོད་པ། སངས་རྒྱས་དཀོན་མཆོག


Daily Dukngal Rangdrol—Tibetan
Collections & Cycles › Longchen Nyingtik | Deities › Avalokiteśvara | Tibetan Masters › དིལ་མགོ་མཁྱེན་བརྩེ་རིན་པོ་ཆེ།
Courtesy of Himalayan Art Resources
༄༅། །གསང་སྒྲུབ་ཐུགས་རྗེ་ཆེན་པོ་སྡུག་བསྔལ་རང་གྲོལ་ཀྱི་རྒྱུན་ཁྱེར་ཐུགས་རྗེའི་ཡང་ཞུན་བཞུགས།
ན་མོ་ལོ་ཀི་ཤྭ་ར་ཡ༔
འདིར་རྫོགས་པ་ཆེན་པོ་ཀློང་ཆེན་སྙིང་གི་ཐིག་ལེའི་གསང་སྒྲུབ་སྡུག་བསྔལ་རང་གྲོལ་རྒྱུན་གྱི་རྣལ་འབྱོར་ཉམས་སུ་ལེན་པར་འདོད་པས།
བརྒྱུད་པའི་གསོལ་འདེབས་ནི།
པདྨ་ཧེ་རུ་ཀ་ཡི་དགོངས་པ་ཡིས༔
དབང་གི་ལྷ་མོ་ནཱ་ག་རྫུ་ན་དང་༔
པདྨ་འབྱུང་གནས་བར་དུ་བྱིན་རླབས་ཏེ༔
འདས་དང་མ་བྱོན་ད་ལྟ་དུས་གསུམ་གྱི༔
གསུང་གི་བརྒྱུད་པའི་བླ་མ་ལ་གསོལ་བ་འདེབས༔
ཨོ་རྒྱན་པདྨ་འབྱུང་གནས་ལ་གསོལ་བ་འདེབས༔
སྐྱབས་སེམས་ནི།
ན་མོ། མཐའ་མེད་འཁོར་བ་སྡུག་བསྔལ་རང་བཞིན་ལ༔
དབང་མེད་སྤྱོད་པའི་བདག་སོགས་སེམས་ཅན་ཀུན༔
མཆོག་གསུམ་ངོ་བོ་འཕགས་མཆོག་ཐུགས་རྗེའི་ལྷར༔
སྙིང་ནས་གདུང་ཤུགས་དྲག་པོས་སྐྱབས་སུ་མཆི༔ ལན་གསུམ།
ཧོཿ ཕ་མ་རིགས་དྲུག་སྙིང་རྗེའི་ཡུལ་གྱུར་ཀུན༔
རང་ངོ་མ་ཤེས་འཁྲུལ་པའི་ལས་ལ་སྤྱོད༔
ཚད་མེད་སྙིང་རྗེས་བྱང་ཆུབ་ལམ་དགོད་ཕྱིར༔
སྨོན་འཇུག་དོན་དམ་སེམས་མཆོག་བསྐྱེད་པར་བགྱི༔ ལན་གསུམ།
ཧྲཱིཿ ཆོས་ཀུན་མི་དམིགས་གཞི་མེད་རྩ་བྲལ་ངང་༔
དབྱིངས་རིག་ཟུང་འཇུག་དག་པ་ཆེན་པོའི་ཞིང་༔
རང་སྣང་ལྷུན་གྲུབ་རི་བོ་པོ་ཏཱ་ལ༔
བརྡ་རྟགས་མཚན་ཉིད་རྫོགས་པའི་དཀྱིལ་འཁོར་དབུས༔
སྣ་ཚོགས་པདྨ་སྟོང་ལྡན་ཉི་ཟླའི་སྟེང་༔
ཧྲཱིཿལས་རང་ཉིད་འཕགས་མཆོག་སྙིང་རྗེའི་ལྷ༔
སྡུག་བསྔལ་རང་གྲོལ་སྤྱན་རས་གཟིགས་དབང་སྐུ༔
ཞལ་གཅིག་ཕྱག་བཞི་མཉམ་པའི་སྟབས་ཀྱིས་བཞེངས༔
རྩ་བའི་ཕྱག་གཉིས་ཐུགས་ཀར་ཐལ་སྦྱར་ཚུལ༔
ལྷག་མ་རྣམ་གཉིས་བགྲང་ཕྲེང་པད་དཀར་འཆང༔
ཁ་སར་པ་ཎི་དང་ཕྱག་སྟབས་གཅིག །
ལོངས་སྤྱོད་རྫོགས་སྐུ་དར་དང་རིན་ཆེན་མཛེས༔
དབུ་གཙུག་རིགས་བདག་འོད་དཔག་མེད་པས་མཚན༔
ཕྱོགས་བཞིར་པདྨ་འདབ་བཞིའི་གདན་སྟེང་དུ༔
ཤར་དུ་རྗེ་བཙུན་སྒྲོལ་མ་སྐུ་མདོག་དཀར༔
ལྷོ་རུ་འོད་ཟེར་ཅན་མ་གསེར་གྱི་མདོག༔
ནུབ་ཏུ་ཀུ་རུ་ཀུལླེ་པད་རག་མདངས༔
བྱང་དུ་ནོར་རྒྱུན་ལྷ་མོ་སྐུ་མདོག་ལྗང༔
ཀུན་ཀྱང་རང་རང་རྒྱན་དང་ཆ་ལུགས་རྫོགས༔
སྒོ་བཞིར་དབང་ཆེན་སྡེ་བཞི་ལས་མདོག་ཅན༔
གྲི་གུག་ཐོད་འཛིན་དོར་སྟབས་འཇིགས་ཚུལ་རྔམ༔
ཁྲོ་བོའི་ཆས་རྫོགས་མེ་དཔུང་ཀློང་ན་འགྱིང༔
བར་མཚམས་སངས་རྒྱས་བྱང་སེམས་རིག་འཛིན་དང༔
དཔའ་བོ་ཌཱ་ཀི་དམ་ཅན་སྤྲིན་ལྟར་གཏིབས༔
སྣང་སྟོང་སྒྲིབ་གཡོགས་བྲལ་བའི་དབྱིངས་ན་གསལ༔
ཀུན་ཀྱང་གནས་གསུམ་ཡིག་འབྲུ་གསུམ་གྱིས་མཚན༔
དེ་ལས་འོད་འཕྲོས་རང་བཞིན་གནས་མཆོག་དང་༔
ཁྱད་པར་སྤྲུལ་པའི་ཞིང་ཁམས་པོ་ཏཱ་ལ༔
གནས་ཡུལ་ཉེར་བཞི་དུར་ཁྲོད་བརྒྱད་སོགས་ནས༔
ཡེ་ཤེས་ལྷ་ཚོགས་བཛྲ་ས་མཱ་ཛཿ
ཨོཾ་ལོ་ཀི་ཤྭ་ར་གུ་རུ་དེ་ཝ་ཌཱ་ཀི་ནི་སརྦ་ས་མ་ཡ་ཛཿཛཿ
བཛྲ་ས་མ་ཡ་ཏིཥྛ་ཧོཿ
ན་མོ་པུ་རུ་ཤ་ཡ་ཧོཿ
ཨོཾ་བཛྲ་ཨརྒྷཾ་ནས་ཤབྡའི་བར། རཱུ་པ་ཤབྡ་གནྡྷེ་རཱ་ས་སྤརྴེ་མ་ཧཱ་སརྦ་པཱུ་ཛ་ཁཱ་ཧིཿ
སརྦ་པཉྩ་རཀྟ་བ་ལིཾ་ཏ་མ་ཧཱ་སུ་ཁ་དྷརྨ་དྷཏུ་པཱུ་ཛ་ཧོཿ
ཧྲཱིཿ ཆོས་དབྱིངས་སྤྲོས་པ་བྲལ་བའི་ཕོ་བྲང་ནས༔
ལྷུན་གྲུབ་ལོངས་སྤྱོད་རྫོགས་པའི་མངའ་དབང་ཅན༔
ཚད་མེད་སྙིང་རྗེའི་གཏེར་ཆེན་སྤྱན་རས་གཟིགས༔
སྡུག་བསྔལ་རང་གྲོལ་སྐུ་ལ་ཕྱག་འཚལ་བསྟོད༔
རང་ཉིད་ཐུགས་རྗེ་ཆེན་པོའི་ཐུགས་ཀ་རུ༔
ཉི་ཟླའི་གྭའུ་ཁ་སྦྱོར་ཡངས་པའི་དབུས༔
ཟླ་བའི་སྟེང་ན་ཐུགས་སྲོག་ཧྲཱིཿདཀར་པོ༔
དེ་མཐར་ཡི་གེ་བདུན་པས་བསྐོར་བ་ལས༔
འོད་འཕྲོས་སངས་རྒྱས་བྱང་སེམས་ཐམས་ཅད་དང་༔
ཁྱད་པར་ཐུགས་རྗེ་ཆེན་པོའི་ཐུགས་རྒྱུད་བསྐུལ༔
འགྲོ་དྲུག་སེམས་ཅན་ཀུན་གྱི་ལས་ཉོན་སྦྱངས༔
འོད་ཟེར་ཚུར་འདུས་བདག་ལ་ཐིམ་པ་ཡིས༔
མཆོག་དང་ཐུན་མོང་དངོས་གྲུབ་ཐོབ་པར་དམིགས༔
འགྲོ་ལ་སྙིང་རྗེའི་ངང་ནས་བཟླ་བར་བྱ༔
ཨོཾ་མ་ནི་པདྨེ་ཧཱུྃ་ཧྲཱིཿ
ཏཱ་རེ་ཨཱ་ཡུརྫྙཱ་ན་ཚེ་བྷྲཱུྃ་ནྲྀ་ཛ་སྭཱ་ཧཱཿ
ཨཱརྻ་མ་རི་ཙྱཻ་མཱཾ་སྭཱ་ཧཱཿ
ཀུ་རུ་ཀུལླེ་ཧྲཱིཾ་ཧྲཱིཾ་ཝཱ་ཤཾ་ཀུ་རུ་ཡེ་སྭཱ་ཧཱཿ
མ་མ་བ་སུ་དྷཱ་རི་སྭཱ་ཧཱཿ
ཧཱུྃ༔ ཐུགས་རྗེ་ཆེན་པོའི་དཀྱིལ་འཁོར་དུ༔
མཆོད་རྫས་མ་ཚང་སྒྲུབ་པ་གཡེལ༔
ཏིང་འཛིན་བྱིང་རྨུགས་འཐིབས་ལ་སོགས༔
འགལ་འཁྲུལ་ནོངས་པ་བཟོད་པར་གསོལ༔
ཨོཾ་བཛྲ་སཏྭ་སོགས།
ཧོ། ཆུ་ལས་ཆུ་བུར་རྡོལ་བ་བཞིན༔
རང་ལས་སྤྲུལ་པའི་དཀྱིལ་འཁོར་ལྷ༔
ཡེ་ཤེས་དབྱིངས་སུ་བཛྲ་མུཿ
རྗེས་ཐོབ་སྒྱུ་མའི་ལྷ་སྐུར་ལྡང༔
ཧོ། དུས་གསུམ་བསགས་པའི་དགེ་རྩ་ཀུན༔
རྣམ་མཁྱེན་གདོད་མའི་རྒྱུ་རུ་བསྔོ༔
བདག་སོགས་འདུས་པར་བཅས་པ་རྣམས༔
ཚོམ་བུ་གཅིག་ཏུ་སངས་རྒྱས་ཤོག ། ལན་གསུམ།
ཧོཿ རིག་འཛིན་བརྒྱུད་པའི་བྱིན་རླབས་དང༔
དཀོན་མཆོག་གསུམ་གྱི་བདེན་པ་དང༔
གསང་སྔགས་ཟབ་མོའི་རྟེན་འབྲེལ་གྱིས༔
འཇིགས་བརྒྱད་ཞི་བའི་བཀྲ་ཤིས་ཤོག༔
ཚེ་བསོད་རྒྱས་པའི་བཀྲ་ཤིས་ཤོག༔
སྣང་བ་དབང་འདུས་བཀྲ་ཤིས་ཤོག༔
ལོག་འདྲེན་ཚར་གཅོད་བཀྲ་ཤིས་ཤོག༔
སྣང་ཞེན་ལྷ་སྐུའི་ཕྱག་རྒྱར་རྫོགས༔
སྒྲ་གྲགས་བདེ་ཆེན་སྔགས་སུ་དག༔
དྲན་རྟོག་འོད་གསལ་ཆོས་སྐུར་སྨིན༔
འཇའ་ལུས་ཟང་ཐལ་བཀྲ་ཤིས་ཤོག༔ །
ཅེས་ཨ་མ་ཀརྨ་སྒྲོལ་མས་སྐུལ་ངོར་མངྒ་ལ་ཤྲཱི་བྷཱུ་ཏིས་སོ།།


དེང་སྐབས་ཧྥ་རན་སའི་གྲོས་ཚོགས་ཀྱི་བོད་དོན་རྒྱབ་སྐྱོར་ཚོགས་པའི་འཐུས་མི་ཁག་ཅིག་བཞུགས་སྒར་དྷ་རམ་ས་ལར་གཟིགས་ཞིབ་ཏུ་ཕེབས་ཡོད་ཅིང་། གཟའ་པ་སངས་ཉིན་སྐུ་ཚབ་རྣམ་པས་བོད་མི་དམངས་སྤྱི་འཐུས་ཚོགས་གཙོ་བགྲེས་གཞོན་གཉིས་དང་ལྷན་དུ་གསར་འགོད་ལྷན་ཚོགས་སྐོང་སྟེ། ཁོང་ཚོས་བོད་པའི་འཚེ་བ་མེད་པའི་ཞི་བའི་འཐབ་རྩོད་ལ་རྒྱལ་སྤྱིའི་ཐོག་ཏུ་ངོས་འཛིན་ཐོབ་ཐབས་བྱ་རྒྱུ་ཡིན་ཞེས་གསུངས་ཡོད་པའི་སྐོར། དྷ་རམ་ས་ལ་ནས་ང་ཚོའི་གསར་འགྱུར་མཁོ་གཏོང་བ་བསྟན་འཛིན་བཟང་མོ་ལགས་ཀྱིས་སྤེལ་པའི་གནས་ཚུལ་ཞིག་གསན་རོགས་གནང་།།


ཡོང་ཁུངས།：ཁུལ་མི་རིགས་སྐད་ཡིག་གཞུང་སྒྲུབ སྤེལ་དུས།：2015-04-27 རྩོམ་པ་པོ།： རྩོམ་སྒྲིག་པ།： ཀློགས་གྲངས།：
ཡོང་ཁུངས། : ཁྲིམས་ལུགས་ཚགས་པར་ཁང་། རྩོམ་སྒྲིག་པ། : ཡུལ་ལྷ་ཐར།
ཐོན་གཉེར་གྱི་དགོས་མཁོ་ལྡན་པའི་ལས་ཁུངས་དག་གིས་བཟོ་ཚོགས་དང་ངལ་རྩོལ་བ་ལ་གྲོས་མོལ་བྱས་རྗེས་ལས་ཀའི་དུས་ཡུན་རིང་དུ་གཏང་ཆོག འོན་ཀྱང་ཉིན་རེར་དུས་ཚོད་གཅིག་ལས་བརྒལ་མི་ཆོག གལ་ཏེ་དམིགས་བསལ་གྱི་གནས་ཚུལ་དང་འཕྲད་ཚེ་ངལ་རྩོལ་བའི་ལུས་ཕུང་གི་བདེ་ཐང་ལ་འགན་སྲུང་བྱས་ཏེ་ལས་ཀའི་དུས་ཚོད་རིང་དུ་གཏང་ཆོག འོན་ཀྱང་ཉིན་རེར་དུས་ཚོད་གསུམ་ལས་བརྒལ་མི་རུང་བ་དང་། ཟླ་རེར་དུས་ཚོད་སོ་དྲུག་ལས་བརྒལ་མི་ཆོག
ལས་ཀའི་དུས་ཡུན་ལ་ཚོད་འཛིན་པའི་རིགས་ནི་གཤམ་གསལ་གྱི་འདི་དག་ཡིན་ཏེ།
1.རང་བྱུང་གནོད་འཚེ་བྱུང་བ་དང་། དོན་རྐྱེན་ནམ་རྒྱུ་རྐྱེན་གཞན་གྱིས་ངལ་རྩོལ་བའི་ཚེ་སྲོག་དང་རྒྱུ་ནོར་གྱི་བདེ་འཇགས་ལ་གནོད་བསྐྱལ་བ་མགྱོགས་མྱུར་ངང་ཐག་གཅོད་དགོས་པ།
2.ཐོན་སྐྱེད་སྒྲིག་ཆས་དང་འགྲིམ་འགྲུལ་ལམ་ཐིག སྤྱིའི་སྒྲིག་བཀོད་ཀྱི་ཆག་སྐྱོན་བཅས་ཐོན་སྐྱེད་དང་སྤྱིའི་ཁེ་ཕན་ལ་གནོད་པ་དག་ངེས་པར་ཏུ་མགྱོགས་མྱུར་ངང་ཞིག་གསོ་བྱ་དགོས་པ།
3.ཁྲིམས་ལུགས་དང་དང་སྲིད་འཛིན་སྒྲིག་ཁྲིམས་ཀྱིས་གཏན་ཁེལ་བྱས་པའི་གནས་ཚུལ་གཞན་དག་གོ།
ངལ་རྩོལ་དུས་ཡུན་དུས་རྒྱུན་གྱི་ངལ་རྩོལ་དུས་ཡུན་ལས་རིང་བ་ལ་སྟེར་བྱའི་གླ་ཆའི་ཚད་གཞི་ནི་གཤམ་གསལ་ལྟར་ཡིན་ཏེ།
1.ངལ་རྩོལ་བའི་ལས་ཀའི་དུས་ཡུན་རིང་དུ་བཀོད་སྒྲིག་བྱས་ན།ཟླ་ཕོགས་ཀྱི་བརྒྱ་ཆའི་བརྒྱ་དང་ལྔ་བཅུ་ལས་མི་དམའ་བའི་གླ་ཆ་སྤྲོད་དགོས།
2.ངལ་གསོའི་ཉིན་དེར་ངལ་རྩོལ་བའི་ལས་ཀ་ལས་ཀྱང་ངལ་གསོའི་ཁ་གསབ་བྱ་མ་ཐུབ་ན། ཟླ་ཕོགས་ཀྱི་བརྒྱ་ཆའི་ཉིས་བརྒྱ་ལས་མི་དམའ་བའི་གླ་ཆ་སྤྲོད་དགོས།
3.ཁྲིམས་ཀྱིས་གཏན་ཁེལ་ལྟར་ངལ་གསོའི་ཉིན་ངལ་རྩོལ་བར་ལས་ཀ་བཀོད་སྒྲིག་བྱས་ན། ཟླ་ཕོགས་ཀྱི་བརྒྱ་ཆའི་སུམ་བརྒྱ་ལས་མི་དམའ་བའི་གླ་ཆ་སྤྲོད་དགོས།


རྐང་རྗེན།
དུས་ཚོད་ཀྱི་གཤོག་པ་རྡེབ་ཐེངས་རེ་རེེར
ཆུ་ངོས་ཀྱི་རི་རབ་ལ་གཉེར་རིས་དོད
ལོ་དང་ཟླ་ནི་ཆུའི་ཐིགས་པ་བཞིན
ཆུ་ངོགས་ཀྱི་མི་ཕོ་དེའི་མིག་ཀོང་ནས་ཟགས
སྟོང་ལོ་འདིའི་མཐའ་མཇུག་གི་ས་སྲོས་སུ་འགྲེང་སྟེ
ནུབ་མཁའི་རི་སིལ་བཞིན་དམར་བའི
སྤྲིན་པའི་ཧྲག་བར་ན་ཕྱིར་མིག་ལྟ་བའི་འཁྲེང་ཞེན་གྱི་ཐ་སྙད་ཚོགས
སྣེ་མོ་སང་ཉིན་ལ་འདྲེས་པའི་ཆུ་མོའི་རྒྱུན་ལ་བཏངས་པ་ཡིན
ལོ་རྗེས་མའི་ཉི་ཟེར་གྱི་མགོ་མས
མྱི་ཡིན་པ་དག་གི་རེ་བའི་མིག་ཟུང་གི་འབྱེད་ཟུམ་བར་ལ
མེ་ཏོག་བཞིན་མཛེས་པའི་རྨི་ལམ་ཞིག་འབྲི་བར་སྨོན
ཡང་
འཚོ་བའི་ཅ་ལག་གིས་བཙིར་བའི
སྒྲོམ་དུ་གྲུབ་པའི་ཁང་མིག་གི་གྲུ་ག་ནས་བསྡད་དེ
ལྕགས་ཐབ་ན་ཚག་ཚག་ཏུ་འབར་བའི་མེ་ལྕེ་ལ་ཉན་ནས
ལོ་ཟླ་ཕྱིར་ལ་དེད་ཅིང་ཕངས་སེམས་མང་དུ་ཤོར
ལོ་ཟླ་སྔོན་ལ་ཁྲིད་ནས་འཆར་གཞི་མང་དུ་བཟོས
སྣང་བའི་ངོས་ལ་གྲུབ་པའི་རི་མོ་དག
མེ་ལྕེའི་གཡོ་སྟངས་ལས
སེམས་ཀྱི་ལྡེབས་ལ་རེས་གསལ་རེས་མོག་ཏུ་སྣང་
ལོ་ཟླའི་རྐང་བ་མུན་ནག་ལ་འཐིམས་ཤིང་
མུན་ནག་ལས་ཐོན་ཏེ་སྟོང་ལོ་གསར་བ་ཞིག་གི་ཐུ་བ་ནས་མནན
ནམ་གསལ་བ་ན
ངེད་ཅག་གིས་ཡང་བསྐྱར་མལ་ལས་ལྡིང་ཞིང་ཁ་ངོ་བཀྲུས
ཚེར་མའི་རལ་བ་ལྟར་གཟེངས་བའི་ཁ་སང་གི་དྲན་པ་དག་ཀྱང་བཀྲུས་རྗེས
ཡང་བསྐྱར་ལམ་དུ་ཞུགས
ཡང་བསྐྱར་གཏམ་རྒྱུད་གང་ཞིག་གི་རྒྱུན་བུར
སྣེ་མོ་མཐུད་པར་རྩོམ
རྩོམ་སྒྲིག་པ། དོ་རྒྱ་དོན་གྲུབ་ཚེ་བརྟན།


༄༅།། རྒྱ་གར་ལྷོ་ཕྱོགས་ཀྱི་བྷེ་ལ་ཀོ་པི་གཞིས་ཆགས་སུ་བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༧གོང་ས་མཆོག་གིས་ཤེས་རིག་ལས་ཁུངས་ཀྱི་ཟབ་སྦྱོང་ལ་ཞུགས་པའི་དགེ་རྒན་རྣམས་པ་དང་བོད་ནས་གསར་དུ་འབྱོར་པའི་མི་༧༠༠་ལྷག་ལ་བཀའ་སློབ་གནང་ཡོད་པ་མ་ཟད། ༧གོང་ས་མཆོག་བྱེས་ཀྱི་གདན་ས་ཆེན་པོ་བཀྲ་ཤིས་ལྷུན་པོ་དང་དཔལ་ཡུལ་ཐེག་མཆོག་རྣམ་གྲོལ་གླིང་། ད་དུང་བཙུན་དགོན་མཚོ་རྒྱལ་བཤད་སྒྲུབ་དར་རྒྱས་གླིང་བཅས་ལའང་ཆིབས་སྒྱུར་མཛད་ཡོད་ཅིང་། ད་ལོའི་རྒྱ་གར་ལྷོ་ཕྱོགས་བྷེ་ལ་ལ་ཀོ་པི་གཞིས་ཆགས་ཀྱི་ཆིབས་སྒྱུར་མཛད་རིམ་ཁག་གྲ་སྒྲིག་ལེགས་པོ་དང་རྒྱས་པོ། གང་ཐད་དུ་ཕུན་སུམ་ཚོགས་པ་ཞིག་བྱུང་སོང་ཞེས་ཆིབས་སྒྱུར་གྲ་སྒྲིག་ཚོགས་ཆུང་གྲས་སུ་ཡོད་པའི་ལུགས་ཟུང་བསམ་གྲུབ་གླིང་གཞིས་ཆགས་ཀྱི་གཞིས་འགོ་དགེ་ལེགས་འབྱུང་གནས་ལགས་ཀྱིས་བཤད་པ་དང་། ༧གོང་ས་མཆོག་གིས་གཞིས་འགོ་རྣམ་པར་གཞིས་ཆགས་ཀྱི་ཁུག་ཁུག་དཀྱོག་དཀྱོག་གི་གསིང་དུ་ལུས་ཡོད་པའི་ཉམ་ཐག་མགོན་མེད་སྐྱབས་མེད་རྣམས་ལ་ལྟ་སྐྱོང་ཡག་པོ་བྱ་དགོས་ཞེས་ལམ་སྟོན་བཀའ་སློབ་གནང་ཡོད་པའི་གནས་ཚུལ་ཞིབ་ཕྲ་རྣམས་བསོད་ནམས་དབྱངས་འཛོམས་ལགས་ཀྱིས་སྙན་སྒྲོན་ཞུ་ཡི་རེད།།


ཉེ་ཆར། སོའུ་གོའུ (Sougou) ཁ་པར་གཏག་ཐབས་ཁྲོད་དུ་བོད་ཡིག་མཐེབ་གཞོང་བསྣན་པའི་གནས་ཚུལ་ཐོན་འདུག
སོའུ་གོའུ (Sougou) གཏག་ཐབས་ཀྱི་གཞུང་ཕྱོགས་དྲ་ཚིགས་ཀྱིས་ངོ་སྤྲོད་བྱས་པ་ལྟར་ན། ཨན་གྲོལ (Android) ཁ་པར་ཁྲོད་དུ་སོའུ་གོའུ་གཏག་ཐབས་ཀྱི་ཐོན་རིམ 8.18 འགྲེམ་སྤེལ་བྱས་པའི་ནང་ལ་བོད་ཡིག་དང་ཡུ་གུར་གྱི་མཐེབ་གཞོང་ཁ་སྣོན་བྱས་ཡོད་པ་རེད།
སོའུ་གོའུ (Sougou) གཏག་ཐབས་ནི་རྒྱལ་ནང་དུ་ཤིན་ཏུ་སྙན་གྲགས་རྒྱས་ཡོད་སྟབས། སོ་སོའི་ཁ་པར་གྱི་ཚོང་རའི་ཁྲོད་ནས 搜狗输入法 ཞེས་བཙལ་ན་རྙེད་ཐུབ་པ་དང་། ཕབ་ལེན་དང་སྒྲིག་འཇུག་ནི་ཧ་ཅང་སྟབས་བདེ་ཡིན།
སོའུ་གོའུ (Sougou) གཏག་ཐབས་དེ་ཁ་པར་ནང་ལ་ཕབ་ལེན་བྱས་ཚར་རྗེས་བོད་ཡིག་གི་མཐེབ་གཞོང་སྒྲིག་འཇུག་བྱེད་སྟངས་ནི་གཏག་ཐབས་གཞན་དང་ཁྱད་པར་ཆེན་པོ་མི་འདུག་མོད། འཇུག་བདེ་བའི་ཆེད་དུ་བོད་ཡིག་བརྡ་འཕྲིན་ལག་རྩལ་དྲ་བས་དཔེ་རིས་ཀྱི་སྒོ་ནས་གསལ་སྟོན་བྱས་པ་གཤམ་གསལ་ལྟར།
བལྟས་ཚོད་ཀྱིས་བོད་ཡིག་གི་མཐེབ་གཞོང་བཀོད་པ་དེ་ཤིན་ཏུ་བདེ་བའི་སྣང་བ་ཞིག་སྟེར་ཐུབ་མོད། སོ་སོའི་འདོད་མོས་ནི་མི་འདྲ་བས་ཡག་མིན་ལ་གདེང་འཇོག་བྱེད་མ་ཐུབ།
གང་ལྟར། རྒྱལ་ནང་གི་གྲགས་ཆེ་བའི་གཏག་ཐབས་ཁྲོད་དུ་བོད་ཡིག་གི་མཐེབ་གཞོང་ཁ་སྣོན་བྱས་པ་ནི་གཅིག་ནས་བོད་ཀྱི་འཛད་སྤྱོད་པའི་ཁ་གྲངས་ཇེ་མང་དུ་འགྲོ་བཞིན་པའི་རྟགས་ཤིག་དང་། གཉིས་ནས་བོད་ཡིག་ལ་མཐོང་ཆེན་བྱེད་བཞིན་པ་ཡང་མཚོན་གྱིན་ཡོད་སྟབས། དེ་ནི་ཤིན་ཏུ་དགའ་འོས་པའི་དོན་བཟང་ཞིག་ཏུ་བགྲང་ཆོག་པ་རེད།


༧གོང་ས་རྒྱལ་བ་རིན་པོ་ཆེ་མཆོག་གིས་དེང་སང་འཛམ་གླིང་འདིར་འབྱུང་བ་འཁྲུག་པའི་དཀའ་ངལ་སྒང་ལ་མིས་བཟོས་པའི་དཀའ་ངལ་ཧ་ཅང་མང་པོ་ཡོང་གི་ཡོད་པ་དང་སྡུག་ཤོས་དེ་ཆོས་ལུགས་མི་འདྲ་བ་རྒྱུ་མཚན་དུ་བྱས་ནས་གསོད་རེས་གཏོང་གི་ཡོད་པ་དེ་ཡིན་སྐོར་གསུངས་འདུག༧གོང་ས་རྒྱལ་བ་རིན་པོ་ཆེ་མཆོག་ནས་བདུན་ཕྲག་གཉིས་ཙམ་རིང་ཉི་ཧོང་ནང་མཛད་འཕྲིན་བཀའ་དྲིན་སྐྱོང་བཞིན་ཡོད་པ་ལྟར། ཁ་སང་ཕྱི་ཚེས་ ༡༥ ཉིན། ཉི་ཧོང་གི་ཡོ་ཀོ་ཧ་མ་རྒྱལ་ཡོངས་ཚོགས་ཁང་ (National Convention Hall of Yokohama) དུ། ༧གོང་ས་རྒྱལ་བ་རིན་པོ་ཆེ་མཆོག་གིས་དད་ལྡན་དོན་གཉེར་ཅན་མང་པོར་སྤྱན་རས་གཟིགས་ཕྱག་སྟོང་སྤྱན་སྟོང་གི་བཀའ་དབང་བསྩལ་གནང་ཡོད་པ་དང་། སྔོན་འགྲོའི་བཀའ་ཆོས་དང་འབྲེལ་བཀའ་སློབ་སྩལ་སྐབས། སྔར་རྒྱ་གར་ལ་སྔ་འགྱུར་དང་གསར་མ་དེ་འདྲ་མེད་ཀྱང་། བོད་ལ་ལོ་ཆེན་རིན་ཆེན་བཟང་པོ་མ་བྱུང་གོང་དེ་དག་སྔ་འགྱུར་དང་། ལོ་ཆེན་རིན་ཆེན་བཟང་པོ་བྱུང་བའི་རྗེས་དེ་དག་གསར་མ་ཞེས་གསང་སྔགས་རྙིང་མ་དང་གསར་མ་ཞེས་གཉིས་བྱུང་འདུག དེ་རིང་ཐུགས་རྗེ་ཆེན་པོ་འཇིག་རྟེན་དབང་ཕྱུག་གི་དབང་ཞུ་རྒྱུ་འདི་གསང་སྔགས་རྙིང་མའི་ཕྱོགས་རེད། དེ་ལ་རིང་བརྒྱུད་བཀའ་མ་དང་ཉེ་བརྒྱུད་གཏེར་མ། ཤིན་ཏུ་ཟབ་པ་དག་སྣང་ཞེས་གསུམ་གསུང་གི་འདུག དེ་རིང་གི་ཆོས་འཁོར་འདི་དག་སྣང་གི་ཁོངས་རེད། དག་སྣང་འདི་ཡོང་ཁུངས་ནི་༸རྒྱལ་དབང་སྐུ་ཕྲེང་ལྔ་པ་ངག་དབང་བློ་བཟང་རྒྱ་མཚོ་མཆོག་རེད། ཁོང་ལ་ལྷག་པའི་ལྷ་མང་པོའི་ཞལ་གཟིགས་པའི་དག་སྣང་མང་པོ་ཞིག་ཡོང་བཞིན་འདུག གང་ལྟར་༸གོང་ས་ལྔ་པ་ཆེན་པོ་ནས་གསང་བ་རྒྱ་ཅན་གྱི་ཆོས་འཁོར་འདི་༸རྒྱལ་བ་ལྔ་པའི་རྗེས་ཀྱི་༸རྒྱལ་དབང་སྐུ་ཕྲེང་རིམ་བྱོན་གྱིས་ཕ་ཆོས་ལྟ་བུ་ཆགས་ཡོད། ངོས་ཀྱིས་གསང་བ་རྒྱ་ཅན་གྱི་ཆོས་འཁོར་ཆ་ཚང་ཆུང་དུས་ནས་སྟག་བྲག་རིན་པོ་ཆེའི་སྐུ་མདུན་ནས་ལེགས་པར་ཐོབ་པ་རེད། དེ་སྔ་འགོ་སྟོད་ལ་དཔེ་ཆ་མེད། ཕྱིས་སུ་ངོས་ལ་དཔེ་ཆ་དེ་ཐོབ་བྱུང་། གསང་བ་རྒྱ་ཅན་གྱི་དཔེ་ཆ་བྲིས་མ་མ་གཏོགས་མེད། གསང་བ་རྒྱ་ཅན་གྱི་དཔེ་ཆ་དེ་དག་རིམ་པས་ངོས་ཀྱི་ལག་པར་སླེབས་པ་ནས་བཟུང་ཚེས་བཅུ་ནམ་ཡིན་ལ་འཇིག་རྟེན་དབང་ཕྱུག་ལྷ་སྐུའི་སྒོ་ནས་ཚེས་བཅུ་འདོན་བཞིན་ཡོད། ཅེས་གསུངས།
ཡང་༧གོང་ས་རྒྱལ་བ་རིན་པོ་ཆེ་མཆོག་གིས། ལོ་ཀེ་ཤྭ་རི་འཇིག་རྟེན་དབང་ཕྱུག་དང་ཝ་ཏི་བཟང་པོའི་སྣང་བརྙན་དང་བཅས་ངོས་དང་ཐུན་མོང་མིན་པའི་འབྲེལ་བ་ཞིག་ཡོད། ཁྱེད་རང་ཚོ་ཁ་ཤས་ཀྱིས་རྨོངས་དད་བྱེད་ནས་༸རྒྱལ་བ་རིན་པོ་ཆེ་འཕགས་པ་སྤྱན་རས་གཟིགས་རེད་ཟེར་བ་འདི་རྨོངས་དད་རེད། གང་ལྟར་ངོས་རང་སྤྱན་རས་གཟིགས་ཀྱི་མགྲོན་གཉེར་ལྟ་བུ་བྱེད་ཀྱི་ཡོད། འདི་ཕལ་ཆེར་ངོས་ཀྱིས་ཚོད་ཐིག་གི་འདུག སྤྱན་རས་གཟིགས་སྙིང་རྗེའི་བདག་ཉིད་རེད། སྙིང་རྗེའི་ལྷ་མཆོག་རེད། ཡང་སྒོས་བོད་ཁ་བ་གངས་ཅན་གྱི་ལྷ་སྐལ་རེད། གོ་ཆོད་རུང་མ་ཆོད་རུང་ཕགས་པ་སྤྱན་རས་གཟིགས་ཀྱི་མགྲོན་གཉེར་དེ་ངོས་རང་ཡིན། ངོས་རང་ཕར་ཚུར་འགྲོ་སྐབས་སུ་འཕགས་པ་སྤྱན་རས་གཟིགས་ལོ་ཀེ་ཤྭ་ར་ངོས་ཀྱི་མཇིང་པའི་སྟེང་ཡོད་བསམ་པ་དྲན་བཞིན་འདུག ཅེས་གསུངས་འདུག
ཟླ་འདིའི་ཕྱི་ཚེས་ ༡༤ ཉིན། ཉི་ཧོང་གི་ཡོ་ཀོ་ཧ་མ་གྲོང་ཁྱེར་དུ་ཡོ་ཀོ་ཧཱ་མ་རྒྱལ་ཡོངས་ལྷན་ཚོགས་ཚོགས་ཁང་དེ་རང་དུ་ཤེས་རབ་སྙིང་པོའི་ཆོས་འབྲེལ་དབུ་འཛུགས་མཛད་སྐབས། ༧གོང་ས་རྒྱལ་བ་རིན་པོ་ཆེ་མཆོག་གིས་དེ་རིང་ཉི་ཧོང་ལ་ཡང་བསྐྱར་བསླེབས་ནས་ང་ཚོ་ཆོས་གྲོགས་ངོ་ཤེས་རྙིང་པ་མང་པོ་ཐུག་པ་རེད། ཉི་ཧོང་ཙམ་མ་ཟད་ཀོ་རི་ཡ་དང་། ཆེན་པོ་ཧོར་གྱི་ཡུལ། རྒྱ་ནག་སྐམ་ས་ཆེན་པོ། ཐའེ་ཝན་བཅས་ནས་ཕེབས་པའི་ཆོས་གྲོགས་ཚོ་དེ་རིང་འདིར་འཛོམས་པར་ངོས་ཀྱིས་ཚང་མ་ལ་འཚམས་འདྲི་བཀྲ་ཤིས་བདེ་ལེགས་ཞུ་ཡི་ཡོད། དེ་རིང་ང་ཚོ་འདིར་འཛོམས་པ་དེ་ཚོང་དང་ལྟད་མོའི་དོན་དུ་འཛོམས་པ་མ་རེད། གཙོ་བོ་སངས་རྒྱས་ཀྱི་ལྟ་གྲུབ་སྐོར་འགྲེལ་བཤད་རྒྱག་རྒྱུའི་དོན་དུ་ང་ཚོ་འཛོམས་པ་རེད། ངོས་ཀྱིས་ནམ་རྒྱུན་ང་ཚོ་དུས་རབས་ཉི་ཤུ་རྩ་གཅིག་པར་སླེབས་ཡོད་པ་རེད་ཅེས་བརྗོད་ཀྱི་ཡོད། འཕྲུལ་ཆས་ཡར་རྒྱས་ཧ་ཅང་ཕྱིན་དང་འགྲོ་བཞིན་པ་རེད། དེ་རིང་ཁ་སང་འཕྲུལ་ཆས་ལག་རྩལ་བ་དེ་ཚོས་མིའི་བསམ་བློ་ལས་ཀ་བྱེད་ཐུབ་མཁན་གྱི་འཕྲུལ་ཆས་བཟོ་རྒྱུའི་སྐོར་སྐད་ཆ་བཤད་ཀྱི་འདུག དེ་ཧ་ཅང་ཁག་པོ་རེད། སྒོ་ལྔའི་ཤེས་པ་རྐྱང་རྐྱང་ཡིན་ན་ཕལ་ཆེར་ཡིན་ཤེས་ཆེ། ཡིད་བློ་ཟེར་བ་དེ་རྙོག་གྲ་ཆེན་པོ་རེད། དེ་འཕྲུལ་ཆས་ཐོག་ནས་བཟོ་ཐུབ་རྒྱུ་ཧ་ཅང་ཁག་པོ་རེད། གང་ལྟར་ང་ཚོ་དུས་རབས་ཉི་ཤུ་རྩ་གཅིག་པའི་ནང་བསླེབས་ཡོད། འཕྲུལ་ཆས་དང་འབྲེལ་བའི་དངོས་པོ་ཡར་རྒྱས་ཚད་མཐོན་པོར་སླེབས་ཡོད། འདི་འདྲའི་དུས་ཚོད་གཅིག་ལ་ཆོས་ཟེར་བ་དེ་དགོས་མཁོ་འདུག་གམ་མི་འདུག འབྲེལ་བ་འདུག་གམ་མི་འདུག འདི་དྲི་བ་དང་པོ་རེད། ཁ་སང་རྒྱ་གར་གྱི་རྒྱལ་ས་ལྡི་ལིར་ནང་པའི་རྒྱལ་ཁབ་ཁག་ཁ་ཤས་ཀྱི་དགེ་སློང་འདུལ་བ་འཛིན་པ་ཚོ་དང་ལྷན་དུ་ང་ཚོ་ཚོགས་འདུ་ཚོགས་པ་རེད། དེ་རིང་ཁ་སང་ཆོས་ཟེར་བ་དེ་དགོས་མཁོ་འདུག་གམ་མི་འདུག དྲི་བ་དང་པོ་དེ་རེད། ཅེས་སྐབས་དེ་དུས་ཀྱང་ངོས་ཀྱིས་ཞུས་པ་ཡིན། དགོས་མཁོ་མེད་ན་གཡུག་ན་འགྲིག་གི་རེད། དངོས་ཡོད་གནས་ཚུལ་ལ་འཛམ་བུ་གླིང་འདིའི་སྒང་ལ་བལྟས་པ་ཡིན་ན། འཛམ་གླིང་ནང་མི་འབོར་དུང་ཕྱུར་བདུན་ཅུ་ཙམ་ཡོད། དེ་དག་ཚང་མ་སྡུག་བསྔལ་མི་འདོད་པ་དང་བདེ་བ་འདོད་པ་ཤ་སྟག་རེད། སྡུག་བསྔལ་མང་པོ་ཞིག་འཛམ་གླིང་གི་ཚ་དྲོད་འཕེལ་ནས་མཚོ་རླབས་ཀྱི་ཉེན་ཁ་ཞིག་དཔེར་ན་ཉི་ཧོང་ནང་ཡོང་གི་འདུག དེ་བཞིན་ཨ་རིའི་མངའ་སྡེ་ཁལ་ལི་ཧྥོར་ནི་ཡ་དང་ཡུ་རོབ་ཁུལ་དུའང་མེ་འབར་ནས་ཉེན་ཁ་བྱུང་འདུག གང་ལྟར་འབྱུང་བ་འཁྲུག་པའི་གནོད་པ་དེ་འདྲ་ཡོང་གི་འདུག དེ་དག་ང་ཚོ་མི་ཡིས་བཟོ་རྒྱུ་གང་ཡང་མེད། ཅེས་གསུངས།མུ་མཐུད་ཁོང་གིས། དེ་མིན་སྤྱི་ཡོངས་ཀྱི་འཛམ་གླིང་འདིའི་སྒང་ལ་མི་ཡིས་མི་ལ་གསོད་རེས་གཏོང་བ་དང་། མི་དབུལ་ཕོངས་ཉམ་ཐག་དེ་དག་སྐྱབས་མེད་མགོན་མེད་བྱས་ནས་ལྷག་བསྡད་པ། དཔེར་ན་ཡེ་མན་(Yemen) ལུང་པར་ཆ་བཞག་ན། ཕྲུ་གུ་ཆུང་ཆུང་ཚོར་སྨན་བཅོས་ཀྱི་མཐུན་རྐྱེན་མེད་པ། བཟའ་བཅའི་མཐུན་རྐྱེན་མ་འདང་བ། ལྟོགས་ནས་ཤི་མཁན་མང་པོ་བྱུང་འདུག ཨ་ཧྥེ་རི་ཁའི་ནང་ཆ་བཞག་ན། ནང་ཁུལ་ལ་འཁྲུག་པ་རྒྱག་པ་དང་། ཉམ་ཐག་དེ་དག་བདག་མེད་བྱས་ནས་བཞག་སྟེ་དཀའ་ངལ་ཧ་ཅང་འདུག དེ་དག་ཚང་མ་ང་ཚོ་མི་ཡིས་བཟོས་པའི་དཀའ་ངལ་རེད།
འབྱུང་བ་འཁྲུག་པའི་དཀའ་ངལ་ཡོད་པའི་སྒང་ལ་མིས་བཟོས་པའི་དཀའ་ངལ་ཧ་ཅང་མང་པོ་འདུག སྡུག་ཤོས་ཏེ་ཆོས་ལུགས་མི་འདྲ་བ་རྒྱུ་མཚན་དུ་བྱས་ནས་གསོད་རེས་གཏོང་གི་འདུག ཐབས་སྐྱོ་བ་ཞིག་ལ་འབར་མའི་ནང་ནང་པ་དང་ཁ་ཆེ་འཁྲུག་པ་བརྒྱབ་ནས་ཁ་ཆེ་མང་པོར་སྡུག་པོ་གཏོང་གི་འདུག ངོ་ཚ་དགོས་པ་རེད། སི་རི་ཡ་ Syria དང་ཨ་ཧྥི་གྷ་ནི་སི་ཐན་(Afghanistan)དེ་འདྲའི་ཁ་ཆེ་ལུང་པ་མང་པོ་ཞིག་གི་ནང་ལ་སྟོན་པ་ཨ་ལ་གཅིག་རེད། གསུང་རབ་ཁུ་རན་(Quran)གཅིག་རེད། ཉིན་རེ་ལ་ཐེངས་མ་ལྔ་སྨོན་ལམ་རྒྱག་གི་ཡོད་པ་གཅིག་གྱུར་རེད། འོང་ཀྱང་གཙོ་བོ་ཆབ་སྲིད་ཀྱི་ཐོག་ནས་སུ་ནི་(Sunni)དང་ཞི་ཡ་(Shia)དབར་གསོད་རེས་གཏོང་གི་འདུག དེ་དག་ཚང་མ་མི་ཡིས་བཟོས་པའི་སྡུག་བསྔལ་རེད། སྡོམ་བརྒྱབ་ན་འཛམ་གླིང་འདིའི་སྒང་ལ་མི་ཐམས་ཅད་སྡུག་བསྔལ་མི་འདོད་པ་དང་བདེ་བ་འདོད་པ་འབའ་ཞིག་རེད། ཡིན་ནའང་གཞན་ཕན་གྱི་བློ་དེ་མེད་པ་དང་། ང་ཞེས་པའི་སོ་སོ་གཅིག་པུར་བསམ་བློ་བཏང་སྟེ་རང་རྒྱལ་གཞན་ཕམ་གྱི་ལྟ་ཚུལ་ཐོག་ནས་མི་ཡིས་མི་ལ་སྡུག་པོ་ཧ་ཅང་གཏོང་གི་འདུག འདི་དག་ཚང་མ་ཐུག་སའི་རྩ་བ་དེ་བྱམས་བརྩེ་ཕུང་བར་བརྟེན་ནས་བྱུང་བ་རེད། ཅེས་གསུངས་འདུག
དེ་རིང་ཚན་རིག་མཁས་པ་གསུམ་གྱི་ནང་པའི་ཚན་རིག་དང་དེང་རབས་ཚན་རིག་བར་བགྲོ་གླེང་ལྷན་ཚོགས་ཐོག་ཆིབས་སྒྱུར་བཀའ་དྲིན་བསྐྱངས་གནང་ཡོད་པ་དང་། སང་ཉིན་ཤེས་རབ་སྐྱེད་ཚལ་གླིང་གི་གོ་སྒྲིག་འོག་ཧེ་བྷི་ཡ་ཚོགས་ཁང་(Hibiya Open Air Concert Hall)ནང་དུ་ང་ཚོ་ཚང་མ་ཁྱིམ་ཚང་གཅིག་ཡིན་ཞེས་པའི་བརྗོད་གཞིའི་ཐོག་གཞོན་སྐྱེས་ཚོར་བཀའ་སློབ་གནང་རྒྱུ་ཡིན་འདུག
གསར་འགོད་པ། སངས་རྒྱས་དཀོན་མཆོག་གིས་བསྡུ་སྒྲིག་བྱས།


ཀྲུང་གོ་བོད་ཀྱི་དྲ་བའི་འཕྲིན། ཟླ་བདུན་པའི་ཚེས་ལྔ་ཉིན། མཚོ་སྔོན་ཞིང་ཆེན་ཏང་ཨུའི་རྩ་འཛུགས་པུའུ་དང་ཞིང་ཆེན་དབུལ་སྐྱོར་གསར་སྤེལ་ཅུའུ་གཉིས་ཀྱིས་མཉམ་འབྲེལ་སྒོས་བསྡུས་པའི2017ལོའི་རྫོང་དང་ཞང་གི་གསར་དུ་བསྐོས་པའི་དབུལ་སྐྱོར་གསར་སྤེལ་བྱ་བའི་ཐད་ཀྱི་ཆེད་བསྐོས་ཏང་སྲིད་མགོ་ཁྲིད་ལས་བྱེད་པའི་དབུལ་ཐར་མཁྲེགས་གཏོར་ཆེད་དོན་གསོ་སྦྱོང་འཛིན་གྲྭ་ཟི་ལིང་ནས་བསྒྲུབས། གྲོང་ཁྱེར་དང་ཁུལ་སོ་སོ་ནས་ཡོང་བའི་གསར་དུ་བསྐོས་པའི་རྫོང་དང་ཞང་གི་དབུལ་སྐྱོར་གསར་སྤེལ་བྱ་བའི་ཐད་ཀྱི་ཆེད་བསྐོས་ཏང་སྲིད་མགོ་ཁྲིད་ལས་བྱེད་པ་བརྒྱ་དུས་ཡུན་ཉིན་གཉིས་རིང་གི་གསོ་སྦྱོང་ལ་ཞུགས།
རྒྱུས་ལོན་བྱུང་བ་ལྟར་ན། ཉིན་གཉིས་རིང་གི་གསོ་སྦྱོང་ཁྲོད། སློབ་མ་ཚོར་དབུལ་ཐར་མཁྲེགས་གཏོར་བྱ་བའི་ཐད་ཀྱི་ངོས་ཟིན་ཇེ་མཐོར་གཏོང་བ་དང་། འགན་འཁྲི་ནན་མོས་བྱ་བ་ལག་བསྟར་བཟང་བོ་བྱེད་པ། ཡིག་ཚགས་དང་བྱང་བུ་ལས་པའི་རྨང་གཞིའི་གཞི་གྲངས་འགུལ་རྣམ་ལེགས་སྒྲིག ཡུལ་གཞན་གནས་སྤོར་ཁྲོད་མཉམ་འཇོག་དགོས་པའི་གནད་དོན་འགའ། དབུལ་ཐར་མཁྲེགས་གཏོར་ཐད་ཀྱི་གདེང་འཇོག་དང་རྩིས་ཞིབ་ཚད་ལེན་བྱ་བ། དབུལ་སྐྱོར་མ་དངུལ་བཀོལ་སྤྱོད་དང་དོ་དམ་སོགས་ཕྱོགས་ནས་ཆེད་དོན་གསོ་སྦྱོང་བྱེད་རྒྱུ་རེད། གསོ་སྦྱོང་སྐབས་སུ་ད་དུང་ཞིང་ཆེན་ཏང་ཨུའི་རྩ་འཛུགས་པུའུ་ཡི་འབྲེལ་ཡོད་མི་སྣ་གདན་ཞུ་བྱས་ནས་ཏང་འཛུགས་སྐྲུན་ལ་དམ་འཛིན་བྱས་ཏེ་དབུལ་ཐར་ལ་སྐུལ་འདེད་བྱེད་པའི་ཐད་ནས་ཆེད་དོན་འཆད་ཁྲིད་བྱེད་རྒྱུ་རེད། །
རྩོམ་སྒྲིག་པ། རྡོ་རྗེ་བསམ་འགྲུབ།


ཕ་ཡུལ་གྱི་ས་གནས་གསར་འགོད་པ་བྱེད་དགོས། བོད་ཀྱི་དུས་བབ། ༢༠༠༨/༠༧/༢༢ རྡོ་ལ་བརྡར་རི་འདབ་ཀྱི་དབྱར་གྱི་ཆར་ཤོད་དང་ཀང་ར་ལུང་ཁོག་གི་སྨུག་ལོང་འདིས་ངའི་སེམས་ངལ་ཞིང་ལུས་དུབ་པར་བྱེད་ལ། ཉིན་འདི་ཚོར་སུན་སྣང་ཞིག་གིས་རྟག་ཏུ་བསྡམས་འདུག འཛང་གླིང་སྤྱི་བསང་ཉིན་ཡང་དགའ་སྐྱོ་འདྲེས་མའི་མིག་ཆུ་བར་་་ ཇེ་མང་ཀློགས།


༢༠༡༣ ཟླ་ ༡༠ ཚེས་ ༢༡ རེས་གཟའ་ཟླ་བ།
༄༅། །ཉེ་ཆར་རྒྱ་གར་ཨོ་ཌི་ས་མངའ་སྡེའི་ནང་ཕེ་ལིན་དྲག་ཆར་རླུང་ཚུབ་ཀྱིས་གོད་ཆག་ཕོག་པར་བརྟེན། ཕྱི་ལོ་ ༢༠༡༣ ཟླ་ ༡༠ ཚེས་ ༡༨ ཉིན་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་གིས་ཨོ་ཌི་ས་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་ན་ཝིན་པཊ་ནེཀ་ (Chief Minister Naveen Patnaik) མཆོག་ལ་ཐུགས་གསོའི་འཕྲིན་ཡིག་ཕུལ་བའི་ནང་འཁོད་དོན།
ཉེ་ཆར་ཨོ་ཌི་ས་མངའ་སྡེའི་ནང་ཕེ་ལིན་དྲག་ཆར་རླུང་ཚུབ་ཀྱིས་གོད་ཆག་ཚབས་ཆེ་བྱུང་རྐྱེན་མི་རྒྱུ་གཉིས་ལ་གནོད་སྐྱོན་ཤུགས་ཆེ་བྱུང་བར་ངོས་རང་ཧ་ཅང་བློ་ཕམ་ཆེན་པོ་བྱུང་། ངོས་ནས་བོད་མིའི་སྒྲིག་འཛུགས་ཀྱི་ཚབ་ཞུས་ཏེ་རང་འབྱུང་གི་གོད་ཆག་དེའི་འོག་འདས་གྲོངས་སུ་གྱུར་བ་རྣམས་ཀྱི་ཤུལ་ལུས་ནང་མི་སྤུན་མཆེད་ཚོར་གདུང་སེམས་མཉམ་སྐྱེ་ཞུ་རྒྱུ་ཡིན། དྲག་ཆར་རླུང་ཚུབ་དེས་ཁུལ་དེར་རྟེན་གཞི་བྱས་པའི་ཕུན་ཚོགས་གླིང་བོད་མིའི་གཞིས་ཆགས་ཀྱི་སྟོན་ཐོག་ལ་གནོད་སྐྱོན་ཚབས་ཆེ་བཏང་བར་མངའ་སྡེའི་སྤྱི་ཁྱབ་བློན་ཆེན་མཆོག་དང་མངའ་སྡེའི་གཞུང་གི་ངོས་ནས་གང་ཐུབ་རོགས་རམ་གནང་བར་གུས་པས་སྙིང་ཐག་པ་ནས་བཀའ་དྲིན་ཆེ་ཞུ་རྒྱུ་དང་ཆབས་ཅིག འདས་པའི་ལོ་ངོ་བཅུ་ཕྲག་ལྷག་རིང་མངའ་སྡེའིི་སྲིད་གཞུང་རིམ་བྱོན་གྱིས་བོད་མི་རྣམས་ལ་གང་ཅིའི་ཐོག་མཐུན་འགྱུར་རོགས་རམ་རྒྱ་ཆེ་གནང་བར་ཐུགས་རྗེ་ཞུས་པ་དང་སྦྲགས། སྐུ་ཉིད་མཆོག་གི་དབུ་ཁྲིད་འོག་བོད་མི་རྣམས་ལ་མུ་མཐུད་རྒྱབ་སྐྱོར་གང་ཐུབ་གནང་སྐྱོང་ཡོང་བའི་རེ་བ་ཞུ་རྒྱུ་ཡིན། ཞེས་འཁོད་འདུག
སྤྱིར་བཏང་ཨོ་ཌི་ས་མངའ་སྡེའི་གྷ་ཇ་པ་ཏི་རྫོང་དུ་རྟེན་གཞི་བྱས་པའི་ཕུན་ཚོགས་གླིང་བོད་མིའི་གཞིས་ཆགས་ནི་ཕྱི་ལོ་ ༡༩༦༣ ལོར་གཞིས་ཆགས་རྩ་འཛུགས་གནང་ཡོད་པ་དང། གཞིས་ཆགས་དེའི་ནང་བོད་ཁྱོན་མི་གྲངས་ ༣༠༠༠ ཙམ་ཡོད་པ་རྣམས་ཀྱིས་ཞིང་ལས་ཐོག་འཚོ་བ་སྐྱེལ་བཞིན་ཡོད།


Terdzo-TSI-015
རྣམ་འཇོམས་དཀར་པོ་བི་མ་ལའི་ལུགས་ཀྱི་གཟུངས་ཆོག་རིག་གཏད་བུམ་ཁྲུས་དང་བཅས་པ་ཟླ་བའི་འོད་ཟེར་
༄༅། །རྣམ་འཇོམས་དཀར་པོ་བི་མ་ལའི་ལུགས་ཀྱི་གཟུངས་ཆོག་རིག་གཏད་བུམ་ཁྲུས་དང་བཅས་པ་ཟླ་བའི་འོད་ཟེར་ཞེས་བྱ་བ་བཞུགས་སོ། ། ཆོས་ཀྱི་དབྱིངས་ལས་བག་ཆགས་ཀྱི། །དྲི་མ་སྦྱང་ཕྱིར་གཟུགས་ཀྱི་སྐུ །བདུད་རྩིའི་ཐིག་ལེར་སྣང་དེ་ལ། །བཏུད་ནས་གཟུངས་ཆོག་མདོར་བསྡུས་བྲི། །འཆི་མེད་ཡེ་ཤེས་ཀྱི་སྐུ་ཅན་པཎ་ཆེན་དྲི་མེད་བཤེས་གཉེན་གྱི་བཀའ་སྲོལ་ཐམས་ཅད་མཁྱེན་པ་རང་བྱུང་རྡོ་རྗེ་ནས་བརྒྱུད་པའི་ལུགས་ཀྱི་གཟུངས་ཆོག་དང་རིག་གཏད་སྒྲུབ་པ་ལ་གསུམ། སྔོན་འགྲོ། དངོས་གཞི། རྗེས་སོ། །དང་པོ་ནི། གནས་གང་ཡང་རུང་བར་སྟེགས་བུ་གཙང་མ་ལ་འབྲུའི་ཚོམ་བུ་ལྷ་གྲངས་བཀོད། བུམ་པ་གཉིས་ལ་ཁ་རྒྱན་མགུལ་ཆིངས་གཟུངས་ཐག །བུམ་སྨན་ཚོགས་པར་བྱས་ཏེ། གུ་གུལ་གྱིས་བདུག་ཅིང་། ཨོཾ་ཨ་མྲྀཏེ་ཧཱུྃ་ཕཊ་དང་། སྭ་བྷཱ་བའི་སྔགས་ཀྱིས་བསང་སྦྱང་། དཀར་གསུམ་མངར་གསུམ་ཆུ་གཙང་དང་སྨན་སྦྱར་བས་བཀང་ལ་རྣམ་བུམ་དཀྱིལ་འཁོར་གྱི་དབུས་དང་། ལས་བུམ་སློབ་དཔོན་གྱི་མདུན་དུ་བཞག །དཀྱིལ་འཁོར་གྱི་ནུབ་ཏུ་མཆོད་གཏོར་ཟླུམ་པོ་དང་། སྤྲོ་ན་གཏོར་མ་ཆ་གསུམ་བཤམ། མདུན་དུ་ཕྱི་མཆོད་ཕྲེང་ཚར་དུ་བཤམས། སྔོན་གཏོར་སོགས་འདུ་བྱས་ལ། ལས་བུམ་གྱི་ནང་དུ་སྐད་ཅིག་གིས་པད་ཉིའི་གདན་ལ་ཁྲོ་བོ་བདུད་རྩི་འཁྱིལ་བ་སྐུ་མདོག་ལྗང་སྔོན་ཞལ་གཅིག་ཕྱག་གཉིས་པ། གཡས་རྡོ་རྗེ་རྒྱ་གྲམ། གཡོན་བདུད་རྩིའི་བུམ་པ་བསྣམས་པའི་ཐུགས་ཀར་ཧཱུྃ་ལ་སྔགས་ཀྱིས་བསྐོར་བར་དམིགས་ནས། ཨོཾ་ཨ་མྲྀཏེ་ཧཱུྃ་ཕཊ། ཅེས་བརྒྱ་རྩ་སོགས་བཟླས་པའི་མཐར། སྔགས་དེ་ཉིད་བརྗོད་བཞིན་དུ། གནས་ཁང་མཆོད་རྫས་རྣམས་ལ་བུམ་ཆུ་འཐོར་ཞིང་རང་ཉིད་ལའང་ཁྲུས་དང་ཁ་བཤལ་བ་སོགས་བྱའོ། །གཉིས་པ་དངོས་གཞི་ལ་བཞི། བྱིན་གྱིས་བརླབ་པའི་རིམ་པ། རྩ་བ་བདུན་གྱི་མན་ངག །རིག་པ་གཏད་པ། ཁྲུས་ཀྱི་ཆོ་གའོ། །དང་པོ་ལ་བཞི། བདག །གནས། ཡོ་བྱད། བུམ་པ་བྱིན་གྱིས་བརླབ་པའོ། དང་པོ་ནི། རྡོ་རྗེ་སློབ་དཔོན་སངས་རྒྱས་དཔལ། །སོགས་རྒྱུན་བཤགས་ཡན་ལག་བརྒྱད་པ་དང་། སེམས་ཅན་བདེ་དང་ལྡན་གྱུར་ཅིག །སྡུག་བསྔལ་ཀུན་དང་བྲལ་བར་ཤོག །བདེ་དང་རྟག་ཏུ་མི་འབྲལ་ཞིང་། །ཆོས་ཀུན་མཉམ་ཉིད་རྟོགས་པར་ཤོག །ཅེས་ཚད་མེད་བཞི་བསྒོམ་པ་སྔོན་དུ་འགྲོ་བས། སྭ་བྷཱ་བའི་སྔགས་ཀྱིས་སྟོང་པར་སྦྱང་། སྟོང་པའི་ངང་ལས། རང་གི་སྙིང་གར་ཟླ་བ་དང་ཉི་མའི་སྟེང་དུ་ཧཱུྃ། དེ་ལས་འོད་ཟེར་འཕྲོས་པ་ལས་རང་གི་ཕུང་པོ་ཡོངས་སུ་སྦྱངས་ཏེ། རྡོ་རྗེ་དཀར་པོ་ཧཱུྃ་གིས་མཚན་པ། དེ་ཡོངས་སུ་གྱུར་པ་ལས། བདག་ཉིད་རྡོ་རྗེ་རྣམ་པར་འཇོམས་པ་སྐུ་མདོག་དཀར་ལ་སྔོ་བའི་མདངས་ཆགས་པ། ཞལ་གཅིག་ཕྱག་གཉིས་པ། གཡས་རྡོ་རྗེ་རྩེ་ལྔ་པ་འཛིན་པ། གཡོན་པ་བདུད་རྩིའི་བུམ་པ་ཐུགས་ཀར་འཛིན་པ། སྐུ་ལ་སྦྲུལ་དང་རིན་པོ་ཆེའི་རྒྱན་ཅན། སྟག་གི་པགས་པའི་ཤམ་ཐབས་ཅན། སྐུ་ལ་འོད་ཟེར་རབ་ཏུ་འབར་བར་གྱུར་པའི་སྤྱི་བོར་ཟླ་བའི་སྟེང་དུ་ཨོཾ་དཀར་པོ། མགྲིན་པར་པདྨའི་སྟེང་དུ་ཨཱཿདམར་པོ། ཐུགས་ཀར་ཉི་མའི་སྟེང་དུ་ཧཱུྃ་སྔོན་པོས་མཚན་པར་གྱུར། ཅེས་བསྒོམས་ལ་བདག་ཉིད་ཀྱི་སྒོ་གསུམ་བྱིན་གྱིས་བརླབ་བོ། །གཉིས་པ་གནས་རླབས་པ་ནི། འབྱུང་གཏོར། རཾ་ཡཾ་ཁཾ་གིས་བསང་། སྟོང་པའི་ངང་ལས་བྷྲཱུྃ་ལས་རིན་པོ་ཆེའི་སྣོད་ཟབ་ཅིང་རྒྱ་ཆེ་བའི་ནང་དུ་ཨོཾ་ཨཱཿཧཱུྃ་ལས་གཏོར་མ་འདོད་རྒུའི་རྒྱ་མཚོ་ཟད་མི་ཤེས་པར་གྱུར། ཨོཾ་ཨཱཿཧཱུྃ་ཧ་ཧོཿཧྲཱིཿ ལན་གསུམ། སརྦ་བྷཱུ་ཏ་ཨཱ་ཀརྵ་ཡ་ཛཿ ཞེས་དང་། སརྦ་བིགྷྣཱཾ་ན་མཿསརྦ་ཏ་ཐཱ་ག་ཏེ་བྷྱོ་སོགས་ནས། ཨི་མཾ་ག་ག་ན་ཁཾ་གྲྀཧྣེ་དཾ་བ་ལྱཱ་དི་སྭཱ་ཧཱ། ལན་གསུམ་གྱིས་བསྔོས་ལ། ན་མོ་དཀོན་མཆོག་གསུམ་ལ་ཕྱག་འཚལ་ལོ། །དཀོན་མཆོག་གསུམ་གྱི་བཀའ་བདེན་པ་དང་། ཆོས་ཉིད་རྣམ་པར་དག་པའི་བདེན་པ་དང་། ཆོས་ཅན་རྒྱུ་འབྲས་བསླུ་བ་མེད་པའི་བདེན་པ་དང་། དཔལ་རྡོ་རྗེ་ཁྲོ་བོ་རྣམ་པར་འཇོམས་པའི་ལྷ་ཚོགས་འཁོར་དང་བཅས་པ་རྣམས་ཀྱི་བདེན་པ་དང་། སྤྲུལ་པ་ཡང་སྤྲུལ་ཕྱག་བརྙན་དང་བཅས་པ་རྣམས་ཀྱི་བདེན་པ་དང་། བདེན་པ་ཆེན་པོའི་མཐུ་ལ་བརྟེན་ནས། དེང་འདིར་རིག་སྔགས་ཟབ་མོའི་སྒོ་ནས་གཟུངས་ཀྱི་ཆོ་ག་སྒྲུབ་པ་ལ་བར་དུ་གཅོད་པའི་ལོག་འདྲེན་ཐམས་ཅད་གཏོར་མ་འདིས་ཚིམས་པར་གྱིས་ལ་སའི་ཕྱོགས་འདིར་མ་གནས་པར་གཞན་དུ་དེངས་ཤིག །ཅེས་དང་ཉེ་སྙིང་། སུམྦྷ་ནི་བརྗོད་ལ་བགེགས་བསྐྲད། བདག་ཉིད་ཕྱག་ན་རྡོ་རྗེའི་ཐུགས་ཀའི་ཧཱུྃ་ལས་འོད་འཕྲོས་པས། སྟེང་རྡོ་རྗེའི་བླ་བྲེ། འོག་རྡོ་རྗེའི་ས་གཞི། ལོགས་རྡོ་རྗེའི་ར་བ་དང་རྩིག་པ་སྟེ་གནས་ཁང་རྡོ་རྗེའི་རང་བཞིན་དུ་གྱུར། བཛྲ་རཀྵ་རཀྵ་ཧཱུྃ། ཞེས་པས་རྒྱས་གདབ་བོ། །གསུམ་པ་ཡོ་བྱད་རླབས་པ་ནི། གནས་ཡོ་བསང་སྦྱང་། སྟོང་པའི་ངང་ལས་བྷྲཱུྃ་ལས་རིན་པོ་ཆེའི་གཞལ་ཡས་ཁང་མཚན་ཉིད་རྫོགས་པའི་ཕྱི་ནང་ཀུན་ཏུ་ཨོཾ་ལས་རིན་པོ་ཆེའི་སྣོད་དུ་ཨོཾ་ཡིག་ཞུ་བ་ལས་བྱུང་བའི་མཆོད་རྫས་རྣམས་ཀུན་ཏུ་བཟང་པོའི་མཆོད་པའི་སྤྲིན་ཕུང་ལྟར་བཟང་ཞིང་རྒྱ་ཆེ་བ་ནམ་མཁའི་མཐའ་ཀླས་པར་གྱུར། ཧཱུྃ། ཙནྡན་ཆུ་ལ་བདེན་པ་བརྡར་པ་ཡིས། །ཕྱོགས་བཅུར་གཏོར་པས་ཡོངས་སུ་དག་གྱུར་ཏེ། །མི་གཙང་དྲི་མའི་ཚོགས་རྣམས་དག་གྱུར་ནས། །དྲི་མེད་ཡོན་ཏན་དག་དང་ལྡན་གྱུར་ཅིག །ཨོཾ་སརྦ་བི་ཤོ་དྷ་ནི་ཧཱུྃ་ཧྲཱིཿཋ། ཨོཾ་བཛྲ་པུཥྤེ་ཧཱུྃ། དེ་བཞིན་དུ། དྷཱུ་པེ། ཨཱ་ལོ་ཀེ །གནྡྷེ། ནཻ་བིདྱ། ཤབྡའི་བར་དང་། ཨོཾ་སརྦ་བིད་པུ་ར་པུ་ར་སུ་ར་སུ་ར་ཨཱ་བརྟ་ཡ་ཨཱ་བརྟ་ཡ་སྭཱ་ཧཱ། ཞེས་བྱིན་བརླབ་བོ། །བཞི་པ་བུམ་པ་བརླབ་པ་ལ་གསུམ། སྣོད་བརླབ་པ། བཅུད་བརླབ་པ། ལྷ་སྒོམ་ཞིང་གནས་བྱིན་གྱིས་བརླབ་པའོ། །དང་པོ་ནི། བདག་ཉིད་ཕྱག་ན་རྡོ་རྗེའི་ཐུགས་ཀའི་ཧཱུྃ་ལས་འོད་འཕྲོས་པས། བུམ་པ་འོད་དུ་ཞུ། ཡི་གེ་བྷྲཱུྃ་གཅིག་ཏུ་གྱུར། བྷྲཱུྃ་འོད་དུ་ཞུ་བ་ལས། རིན་པོ་ཆེ་སྣ་བཞི་ལས་གྲུབ་པའི་གཞལ་ཡས་ཁང་དུ་གྱུར་ཏེ། ཤར་ཤེལ། ལྷོ་བཻ་ཌཱུརྻ། ནུབ་པདྨ་རཱ་ག །བྱང་ཨིནྡྲ་ནཱི་ལ་ལས་གྲུབ་པ། དཀར་སྔོ་དམར་ལྗང་གི་རང་འོད་འཚེར་བའོ། །ཨོཾ་ཨཱཿཧཱུྃ་བཛྲ་ཨ་བྷི་ཥིཉྩ་ཨ་ཨ། ཞེས་བྱིན་གྱིས་བརླབ་བོ། །གཉིས་པ་བཅུད་བརླབ་པ་ནི། ཨོཾ་པཉྩ་ལི་ཀ་སརྦ་སིདྡྷི་སྭཱ་ཧཱ། ཨོཾ་པཉྩ་བི་ཏེ་སྭཱ་ཧཱ། ཨོཾ་ཏྲི་པ་ཤ་སརྦ་སིདྡྷི་ཧཱུྃ། ཨོཾ་པཉྩ་རཱུ་པི་ནི་སིདྡྷི་ཧཱུྃ། ཨོཾ་པཉྩ་རཏྣ་སིདྡྷི་ཧཱུྃ། ཨོཾ་པཉྩ་གརྦྷ་སིདྡྷི་ཧཱུྃ། ཨོཾ་བོ་དྷི་ཙིཏྟ་སརྦ་སིདྡྷི་ཧཱུྃ། ཨོཾ་ཁཾ་ཛྙཱ་ན་རསྨི་ཨ་དྷིཥྛཱ་ན་སིདྡྷི་ཧཱུྃ། ཨོཾ་ཀལྤ་བྲིག་ཤ་སརྦ་སིདྡྷི་ཧཱུྃ། བདག་གི་ཐུགས་ཀའི་ཧཱུྃ་གི་འོད་ཟེར་རྫས་རྣམས་ལ་ཕོག །འོད་དུ་ཞུ་བ་ལས། བུམ་པ་གཞལ་ཡས་ཁང་གི་ནང་དུ་འཁོར་ལོ་རྩིབས་བཅུ་པ། དེའི་དབུས་སུ་པདྨ་དང་ཟླ་བ་ཉི་མའི་སྟེང་དུ། ཡི་གེ་ཧཱུྃ་དཀར་པོ་གཉིས། རྩིབས་བཅུ་དང་སྒོ་བཞི་ལའང་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་དཀར་པོ་རེ་རེ་སྟེ། ལྷ་བཅུ་དྲུག་གི་རང་བཞིན་དུ་གསལ་བར་གྱུར། གསུམ་པ་ལྷ་སྒོམ་གནས་བརླབ་ནི། དེ་རྣམས་ལས་འོད་ཟེར་འཕྲོ་འདུས་ཡོངས་སུ་གྱུར་པ་ལས། རྡོ་རྗེ་དཀར་པོ་ཧཱུྃ་གིས་མཚན་པ་བཅུ་དྲུག་ཏུ་གྱུར། དེ་རྣམས་ཡོངས་སུ་གྱུར་པ་ལས། དབུས་སུ་བཅོམ་ལྡན་འདས་རྡོ་རྗེ་རྣམ་པར་འཇོམས་པ་སྐུ་མདོག་དཀར་ལ་སྔོ་བའི་མདངས་ཆགས་པ། ཞལ་གཅིག་ཕྱག་གཉིས་པ། ཕྱག་གཡས་ཡེ་ཤེས་ཀྱི་རྡོ་རྗེ་རྩེ་ལྔ་པ་འཛིན་པ། གཡོན་བདུད་རྩིའི་བུམ་པ་ཐུགས་ཀར་འཛིན་པའི་སྟེང་ན་ཁྲོ་བོའི་ཞལ་ཕྱུང་བ། སྐུ་ལས་འོད་ཟེར་དང་ཁྲོ་ཆུང་གི་ཚོགས་འཕྲོ་བ། སྤྱན་གསུམ་པ། ཞལ་གདངས་ཤིང་ལྗགས་འདྲིལ་བ། རིན་པོ་ཆེ་དང་སྦྲུལ་གྱིས་བརྒྱན་ཅིང་སྟག་གི་པགས་པའི་ཤམ་ཐབས་ཅན། དེའི་མདུན་དུ་ཡུམ་རྡོ་རྗེ་ལུ་གུ་རྒྱུད་མ་སྐུ་མདོག་དཀར་མོ་ཞལ་གཅིག་ཕྱག་གཉིས་མ། གཡས་རྡོ་རྗེ་ལྕགས་སྒྲོག་ཕྱར་བ། གཡོན་བདུད་རྩིའི་བུམ་པ་ཐུགས་ཀར་འཛིན་པ། དར་གྱི་ཅོད་པན་དང་མུ་ཏིག་གི་རྒྱན་གྱིས་བརྒྱན་པའོ། །ཕྱོགས་བཅུར་ཁྲོ་བོ་ཆེན་པོ་བཅུ་སྐུ་མདོག་དཀར་པོ། ཞལ་གཅིག་ཕྱག་གཉིས་སྤྱན་གསུམ་པ། ཕྱག་གཡས་པ་རྣམས་ཀྱིས་རྡོ་རྗེ་རྩེ་ལྔ་པ་གདེངས་པ། གཡོན་པ་རྣམས་ཀྱིས་བདུད་རྩིའི་བུམ་པ་ཐུགས་ཀར་འཛིན་པ། ཁྲོ་བོའི་ཆས་དང་ལྡན་པའོ། །ཤར་སྒོར་ལྕགས་ཀྱུ་མ་དཀར་མོ། ལྷོ་སྒོར་ཞགས་པ་མ་སེར་མོ། ནུབ་སྒོར་ལྕགས་སྒྲོག་མ་དམར་མོ། བྱང་སྒོར་དྲིལ་བུ་མ་ལྗང་གུ། དེ་ལྟར་ལྷ་བཅུ་དྲུག་གི་སྤྱི་བོར་ཟླ་བའི་སྟེང་དུ་ཨོཾ་དཀར་པོ། མགྲིན་པར་པདྨའི་སྟེང་དུ་ཨཱཿདམར་པོ། ཐུགས་ཀར་ཉི་མའི་སྟེང་དུ་ཧཱུྃ་སྔོན་པོ། གཙོ་བོའི་ཐུགས་ཀར་ཉི་མའི་སྟེང་དུ་རྡོ་རྗེ་དཀར་པོ་རྩེ་ལྔ་པའི་ལྟེ་བ་ལ་ཧཱུྃ། དེ་ལ་སྙིང་པོའི་སྔགས་ཀྱིས་གཡས་སུ་བསྐོར་བར་གྱུར། ཅེས་གསལ་གདབ་ལ་བྱིན་གྱིས་བརླབ་བོ། །གཉིས་པ་རྩ་བའི་མན་ངག་ལ་བདུན་ཡོད་པའི་དང་པོ་སྤྱན་འདྲེན་པ་ནི། རྡོར་དྲིལ་ཐོགས་ལ། ཧཱུྃ། འོག་མིན་གནས་མཆོག་དམ་པ་ནས། །ལྕང་ལོ་ཅན་གྱི་ཕོ་བྲང་དུ། །ནོར་བུ་བརྩེགས་པའི་གཞལ་ཡས་ནས། །སྟོན་པ་སངས་རྒྱས་བཅོམ་ལྡན་འདས། །རྡོ་རྗེ་རྣམ་འཇོམས་ལྷ་ཚོགས་རྣམས། །དད་པའི་དབང་གིས་སྤྱན་འདྲེན་ན། །ཐུགས་རྗེའི་དབང་གིས་གཤེགས་སུ་གསོལ། །ཨོཾ་བཛྲ་པཱ་ཎི་ཧཱུྃ། ས་མ་ཡ་ཛཿཛཿ གཉིས་པ་བཞུགས་སུ་གསོལ་བ་ནི། མྱ་ངན་མི་འདའ་ཐུགས་རྗེའི་དབང་། །ཉོན་མོངས་མི་སྤང་གོས་པ་མེད། །མ་ཆགས་རང་བཞིན་དག་པས་ན། །པདྨའི་གདན་ལ་བཞུགས་སུ་གསོལ། །པདྨ་ཀ་མ་ལཱ་ཡ་སཏྭཾ། ས་མ་ཡ་ཏིཥྛནྟུ། ཛཿཧཱུྃ་བཾ་ཧོཿ ཞེས་དམ་ཡེ་གཉིས་མེད་དུ་བསྲེ། གསུམ་པ་ཕྱག་འཚལ་བ་ནི། ཧཱུྃ། རྡོ་རྗེ་རྣམ་པར་འཇོམས་པའི་ལྷ་ཚོགས་རྣམས། །སྐུ་མཆོག་སྟོབས་ཆེན་ལྡན་ལ་ཕྱག་འཚལ་ལོ། །གསུང་མཆོག་སྒྲ་ཆེན་ལྡན་ལ་ཕྱག་འཚལ་ལོ། །ཐུགས་མཆོག་ཡེ་ཤེས་ལྡན་ལ་ཕྱག་འཚལ་ལོ། །ང་བདག་འཇོམས་པ་ཕྱག་ན་རྡོ་རྗེ་ཡུམ་དང་བཅས་ལ་ཕྱག་འཚལ་ལོ། །མི་དགེ་བཅུ་འཇོམས་ཁྲོ་བོ་བཅུ་ལ་ཕྱག་འཚལ་ལོ། །ཕྲིན་ལས་རྣམ་བཞི་སྒོ་མ་བཞི་ལ་ཕྱག་འཚལ་ལོ། །ཨ་ཏི་པཱུ་ཧོཿ པྲ་ཏི་པཱུ་ཧོཿ ཨ་ལ་ལ་ཧོ། བཞི་པ་མཆོད་པ་ནི། གཟུགས་སྣང་སྣ་ཚོགས་འབུལ་ལོ་སྤྱན་གྱིས་མཆོད་པ་བཞེས། །སྒྲ་སྙན་སྣ་ཚོགས་འབུལ་ལོ་སྙན་གྱིས་མཆོད་པ་བཞེས། །དྲི་མཆོག་སྣ་ཚོགས་འབུལ་ལོ་ཤངས་ཀྱིས་མཆོད་པ་བཞེས། །རོ་མཆོག་སྣ་ཚོགས་འབུལ་ལོ་ལྗགས་ཀྱིས་མཆོད་པ་བཞེས། །རེག་བྱ་སྣ་ཚོགས་འབུལ་ལོ་སྐུ་ཡིས་མཆོད་པ་བཞེས། །གཏོར་མ་སྣ་ཚོགས་འབུལ་ལོ་ལྗགས་ཀྱིས་མཆོད་པ་བཞེས། །གཟུགས་ཀྱི་ལྷ་མོ་སྤྱན་ལ་ཐིམ། །སྒྲ་ཡི་ལྷ་མོ་སྙན་ལ་ཐིམ། །དྲི་ཡི་ལྷ་མོ་ཤངས་ལ་ཐིམ། །རོ་ཡི་ལྷ་མོ་ལྗགས་ལ་ཐིམ། །རེག་གི་ལྷ་མོ་ལུས་ལ་ཐིམ། །འདོད་ཡོན་ལྔ་ཡི་མཆོད་པ་བཞེས། ཨོཾ་བཛྲ་གནྡྷེ་ཧཱུྃ། ཨོཾ་བཛྲ་དྷཱུ་པེ་ཧཱུྃ། ཨོཾ་བཛྲ་ཨཱ་ལོ་ཀེ་ཧཱུྃ། ཨོཾ་བཛྲ་པུཥྤེ་ཧཱུྃ། ཨོཾ་བཛྲ་ཀོའུ་ཤི་ཀ་ཧཱུྃ། ཨོཾ་བཛྲ་ཨ་ལངྐ་ར་ཧཱུྃ། ཨོཾ་བ་ལིཾ་པཱུ་ཛ་ཨ་མྲྀཏ་ཁ་རཾ་ཁཱ་ཧི། ལྔ་པ་བསྟོད་པ་ནི། བཅོམ་ལྡན་རྡོ་རྗེ་རྣམ་འཇོམས་ལྷ་ཚོགས་རྣམས། །སྐུ་ཡི་རྡོ་རྗེ་སྐྱེ་ཤི་མེད་ལ་ཕྱག་འཚལ་བསྟོད། །གསུང་གི་རྡོ་རྗེ་འགག་པ་མེད་ལ་ཕྱག་འཚལ་བསྟོད། །ཐུགས་ཀྱི་རྡོ་རྗེ་མཚན་མ་མེད་ལ་ཕྱག་འཚལ་བསྟོད། །ཡོན་ཏན་རྡོ་རྗེ་ཅིར་ཡང་སྣང་ལ་ཕྱག་འཚལ་བསྟོད། །ཕྲིན་ལས་རྡོ་རྗེ་སྣ་ཚོགས་གྲུབ་ལ་ཕྱག་འཚལ་བསྟོད། །བཅོམ་ལྡན་རྡོ་རྗེ་རྣམ་འཇོམས་འཁོར་བཅས་ནི། །སྐུ་མཆོག་འབར་བའི་འོད་ཟེར་ཅན། །གསུང་མཆོག་འབར་བའི་འོད་ཟེར་ཅན། །ཐུགས་མཆོག་འབར་བའི་འོད་ཟེར་ཅན། །ལུས་ངག་ཡིད་གསུམ་འཇོམས་མཛད་པའི། །རྡོ་རྗེའི་སྐུ་ལ་ཕྱག་འཚལ་བསྟོད། །རྡོ་རྗེའི་གསུང་ལ་ཕྱག་འཚལ་བསྟོད། །རྡོ་རྗེའི་ཐུགས་ལ་ཕྱག་འཚལ་བསྟོད། ཁྱོད་ལ་མཆོད་པ་ཕུལ་པའི་བསོད་ནམས་ཀྱིས། །བདག་གི་དགེ་བའི་ཚོགས་རྣམས་འཕེལ་བ་དང་། །བསམ་པ་གྲུབ་པར་ཐུགས་རྗེས་གཟུང་དུ་གསོལ། །དྲུག་པ་གཏོར་མ་གཏང་ཞིང་ཕྲིན་ལས་བཅོལ་བ་ནི། བསང་སྦྱང་། སྟོང་པའི་ངང་ལས། བྷྲཱུྃ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ། དཀར་གསུམ་མངར་གསུམ་ལ་སོགས་པའི་རྫས་ཀྱི་དངོས་པོ་རྣམས་འདོད་པའི་ཡོན་ཏན་ལྔར་བསམ། ཨོཾ་ཨཱཿཧཱུྃ། ལན་གསུམ་གྱིས་བྱིན་བརླབས་ལ། དཔལ་རྡོ་རྗེ་རྣམ་པར་འཇོམས་པའི་ལྷ་ཚོགས་རྣམས་ཀྱི་ལྗགས་འོད་ཟེར་གྱི་སྦུ་གུས་གཏོར་མའི་བཅུད་དྲངས་ཏེ་གསོལ་བས་ཐུགས་རྒྱུད་ཟག་མེད་ཀྱི་བདེ་བས་ཚིམས་ནས་མཉེས་པར་གྱུར། ཉེ་སྙིང་གི་གཤམ་བུ། ཨི་དམ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ཞེས་བཏགས་པ་བདུན་ནམ་གསུམ་ལ་སོགས་པས་འབུལ་ལོ། །གསང་སྔགས་ནང་ལྟར་བྱེད་ན། སྨན་དང་རཀྟ་གཏོར་མ་རྣམས་མེ་རླུང་གིས་སྦྱོར་བས་བྱིན་གྱིས་བརླབས་ལ་དབུལ་ཞིང་། སྤྲོས་པ་ལ་དགའ་ན། སླར་མཆོད་པ་དང་། མཚན་བརྒྱ་རྩ་བརྒྱད་ལ་སོགས་པས་བསྟོད། གང་ལྟར་ཕྲིན་ལས་བཅོལ་བ་ནི། ཧཱུྃ། ལྔ་བརྒྱ་དུས་ཀྱི་ཐ་མ་ལ། །རྡོ་རྗེ་རྣམ་འཇོམས་བསྟན་པ་དར། །འཇིགས་པའི་ཁྲོ་བོ་བསྟན་སྲུང་པོ། །རི་རབ་ཙམ་གྱི་སྐུ་བཞེངས་ལ། །གནམ་ས་ཙམ་གྱི་ཞལ་གདངས་འཚལ། །རྩི་ཤིང་ཙམ་གྱི་མཆེ་བ་གཙིགས། །རྒྱ་མཚོ་ཙམ་གྱི་མཆོད་པ་བཞེས། །བདག་ཅག་རྣལ་འབྱོར་སྒྲུབ་པ་པོས། །བཅོལ་བའི་ལས་རྣམས་གྲུབ་པར་མཛོད། །བདུད་རྩི་སྨན་གྱི་གཏོར་མ་བཞེས། །མཛེས་པའི་མེ་ཏོག་གཏོར་མ་བཞེས། །རཀྟ་རྒྱན་གྱི་མཆོད་པ་བཞེས། །རྣལ་འབྱོར་སྒྲུབ་པ་པོ་བདག་གིས། །བཅོལ་བའི་ཕྲིན་ལས་གྲུབ་པར་གྱིས། །ཚེ་རིང་ནད་མེད་དབང་ཕྱུག་དང་། །དཔལ་དང་གྲགས་དང་སྐལ་བ་བཟང་། །ལོངས་སྤྱོད་རྒྱ་ཆེན་ཀུན་ཐོབ་ནས། །ཞི་དང་རྒྱས་ལ་སོགས་པ་ཡི། །ལས་ཀྱི་དངོས་གྲུབ་བདག་ལ་སྩོལ། །དམ་ཚིག་ཅན་གྱིས་བདག་ལ་སྲུངས། །དངོས་གྲུབ་ཅན་གྱིས་སྡོངས་གྲོགས་མཛོད། །ཅེས་སོ། སྐབས་འདིར་ནུས་ཤིང་སྤྲོ་ན་ཆ་གསུམ་སྤྱི་ལྟར་གཏང་། བསྡུ་ན་མ་བྱས་ཀྱང་ཆོག་གོ །འདིར་རྩ་བ་བདུན་གྱི་ཁོངས་སུ་དངོས་སུ་མ་བསྟན་པར་མན་ངག་ཏུ་གཟུངས་བཟླ་བ་ནི། གཟུངས་ཐག་འཇུས་ལ། བདག་གི་ཐུགས་ཀའི་འོད་ཟེར་གཟུངས་ཐག་ལ་འཁྲིལ་ནས་བུམ་ལྷའི་ཐུགས་རྒྱུད་བསྐུལ། མདུན་བསྐྱེད་གཙོ་བོའི་ཐུགས་སྲོག་སྔགས་ཕྲེང་དང་བཅས་པ་ལས་འོད་ཟེར་ཕྱོགས་བཅུར་འཕྲོས། རྒྱལ་བ་རྣམས་མཆོད་ཅིང་བསྲུང་བྱ་གཙོ་བོར་གྱུར་པའི་སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས། འོད་ཟེར་ཚུར་འདུས་བྱིན་རླབས་དངོས་གྲུབ་ཐམས་ཅད་བདག་དང་དཀྱིལ་འཁོར་པའི་ལྷ་ལ་ཐིམ་པས་མཐུ་སྟོབས་ཕུན་སུམ་ཚོགས་པར་བྱས། བུམ་ལྷའི་སྐུ་ལས་བདུད་རྩིའི་རྒྱུན་བབས་པས་བུམ་པ་ཡོངས་སུ་གང་བར་གྱུར། ཅེས་མོས་ལ་གཟུངས་རིང་ཅི་འགྲུབ་དང་། གཙོ་བོར་ཉེ་སྙིང་འབུམ་ཕྲག་ལ་སོགས་པ་བཟླ་འོ། །བདུན་པ་སྡིག་པ་བཤགས་པ་ནི། ཐུན་མཐར་ཐལ་མོ་སྦྱར་ལ། ཧཱུྃ། ན་མོ་དུས་གསུམ་སྡིག་པ་ཅི་བགྱིས་པ། །རང་གནོང་འགྱོད་པའི་སེམས་ཀྱིས་མཐོལ་ལོ་བཤགས། །སླན་ཆད་སྡོམ་པའི་ཚུལ་ལ་གནས་ལགས་ཀྱིས། །དུས་འདིར་བག་ཆགས་མ་ལུས་དག་གྱུར་ཅིག །བདག་གིས་ལས་ངན་བྱས་པས་ལུས་ངན་ཐོབ། ཁམས་གསུམ་སྡིག་པའི་ཚང་སྐྱེས་པས། །ངག་གིས་སྡིག་བྱས་རྫུན་ཚིག་མང་དུ་བརྗོད། །སེམས་ཀྱིས་བློ་ནོར་ལོག་པར་ལྟ་བ་སོགས། །འདི་འདྲའི་དབང་གིས་སྡིག་པ་ཅི་བགྱིས་པ། །བཀྲམ་པའི་ལྷ་ཚོགས་རྣམས་ལ་མཐོལ་ལོ་བཤགས། །ཡེ་ཤེས་ལྷ་ལ་རྟོག་པ་མི་མངའ་ཡང་། །དེ་ཡི་འཁོར་དུ་གཏོགས་པའི་ལྷ་སྲིན་ལ། །འགལ་འཁྲུལ་གྲ་ཆག་ཉམས་པ་བཟོད་པར་གསོལ། །ཐུགས་དང་འགལ་བ་མཆིས་ན་གནོད་མ་མཛད། །ཅེས་བཤགས་སོ། །གཟུངས་ཆོག་ཡུན་རིང་བྱེད་ན། རྒྱུན་བཤགས་ནས་བརྩམ། འབྱུང་གཏོར་མ་གཏོགས་གཞན་ཐམས་ཅད་འདི་བར་བསྐྱར་ནས་ཐུན་གསུམ་མམ་བཞི་བྱ་ཞིང་། མཐར་མཆོད་བསྟོད་མདོར་བསྡུས་དང་ནོངས་བཤགས་སྨོན་ལམ་ཙམ་བྱའོ། །གསུམ་པ་རིག་པ་གཏད་པ་ནི། གཟུངས་ཆོག་ཡུན་རིང་དུ་བྱས་པའི་མཐར་རང་དོན་དུ་དབང་ལེན་པའམ། གཞན་ལ་རིག་པ་གཏད་པའི་སྔོན་དུའང་བདག་ཉིད་ནུས་ལྡན་དུ་བྱ་བའི་ཕྱིར་འོག་ནས་འབྱུང་བ་ལྟར་རྫོགས་པ་བླང་། གཞན་རྗེས་སུ་གཟུང་བ་ནི། སློབ་མ་རྣམས་ལས་བུམ་གྱི་ཆུས་ཕྱི་རོལ་དུ་ཁྲུས་བྱ། འབྱུང་གཏོར་བཏང་ཞིང་བགེགས་བསྐྲད་སྲུང་འཁོར་བཅས་སྔོན་འགྲོའི་སྐབས་ལྟར་དང་། མེ་ཏོག་བཀྱེ་བསྡུ་བྱས། སེམས་བསྐྱེད་གསལ་བཏབ་ལ། འདིར་རྒྱུད་སྡེ་བཞི་ཀའི་ཕྲིན་ལས་ཀྱི་ལྷ་རབ་འབྱམས་ཀྱི་རྩ་བ་ལྟ་བུར་གྱུར་པ་རྡོ་རྗེ་རྣམ་པར་འཇོམས་པའི་རིག་པ་གཏད་པ་བསྒྲུབ་པ་སྟེ། འདི་ལ་གསར་རྙིང་གི་བཀའ་སྲོལ་ཤིན་ཏུ་མང་ཞིང་། རེ་རེ་ལའང་དབང་དང་རྗེས་གནང་སོགས་རྒྱས་བསྡུས་ཀྱི་ཕྱག་ལེན་དུ་མར་སྣང་བ་ལས། མཁས་ཤིང་གྲུབ་པ་ཡོངས་ཀྱི་ཁྱུ་མཆོག་འཆི་མེད་ཡེ་ཤེས་ཀྱི་སྐུ་ཅན་སློབ་དཔོན་ཆེན་པོ་བི་མ་ལ་མི་ཏྲས་མཛད་ཅིང་། གཉགས་ཆེན་ཛྙཱ་ནས་སྦྲགས་ཀྱི་ཡང་ཐོག་ཏུ་བསྒྱུར་ནས་སོག་པོ་ལྷ་དཔལ་སོགས་ལས་རིམ་པར་བརྒྱུད་དེ། རྒྱལ་དབང་ཐམས་ཅད་མཁྱེན་པ་རང་བྱུང་ཞབས་ལ་བཀའ་བབས་པ་རྣམ་འཇོམས་དཀར་པོ་ལྷ་བཅུ་དྲུག་པའི་རིག་གཏད་རྗེས་འབྲེལ་བཅས་བགྱི་བ་ལ་སློབ་དཔོན་གྱི་བྱ་བ་རྣམས་གྲུབ་ཟིན། ཁྱེད་རང་རྣམས་ཀྱི་ངོ་སྐལ་དུ་གྱུར་པ་ཐོག་མར་མཎྜལ་འབུལ་བར་ཞུ། ཞེས་མཎྜལ་འབུལ། ཐལ་མོ་མེ་ཏོག་དང་བཅས་ཏེ་གསོལ་བ་འདེབས་པ་འདིའི་རྗེས་ཟློས་མཛོད། ཀུན་མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱོང་བ། །དེ་རིང་བཤད་པའི་རིན་ཆེན་གཏེར། །གཙོ་བོས་བདག་ལ་བཀའ་དྲིན་སྩོལ། །ལན་གསུམ། དེ་ནས་རྒྱུད་དག་པར་བྱ་བའི་ཕྱིར་རྒྱུན་བཤགས་ཡན་ལག་བརྒྱད་པ་འདིའི་རྗེས་ཟློས། རྡོ་རྗེ་སློབ་དཔོན་སངས་རྒྱས་དཔལ། །སོགས་ལན་གསུམ། དེ་ནས་གཟུངས་ཀྱི་བུམ་པ་ཐོགས་ལ། བུམ་པ་གཞལ་ཡས་ཁང་ཆེན་པོའི་ནང་དུ། བཅོམ་ལྡན་འདས་རྡོ་རྗེ་རྣམ་པར་འཇོམས་པ་ལྷ་བཅུ་དྲུག་གི་དཀྱིལ་འཁོར་གཟི་བྱིན་ལྷམ་མེར་གསལ་བའི་སྐུ་གསུང་ཐུགས་ལས་འོད་ཟེར་བདུད་རྩིའི་རྒྱུན་དཀར་དམར་མཐིང་གསུམ་བྱུང་། ཁྱེད་རང་རྣམས་ཀྱི་གནས་གསུམ་དུ་ཐིམ་པས་ལུས་ངག་ཡིད་གསུམ་གྱི་དྲི་མ་བག་ཆགས་དང་བཅས་པ་སྦྱངས་ཤིང་དག །སྐུ་གསུང་ཐུགས་ཀྱི་བྱིན་རླབས་དབང་དང་དངོས་གྲུབ་མ་ལུས་པ་དུས་གཅིག་ཏུ་ཐོབ་པའི་མོས་པ་མཛོད་ཅིག །བུམ་པའི་དོན་ནི་ཆོས་ཉིད་སྐྱེ་བ་མེད། ཁ་རྒྱན་ཀུན་འབྱུང་དཔག་བསམ་ལྗོན་པའི་ཤིང་། །མགུལ་ཆིངས་ཤེས་བྱ་དར་གྱི་ཅོད་པན་འཕུར། །མི་འགྱུར་རྟགས་ཀྱི་ཕྱག་རྒྱ་བཞི་ཡིས་མཛེས། །རིན་ཆེན་རྣམ་པ་སྣ་ཚོགས་རྒྱུ་ལས་བྱུང་། །དྲི་མེད་དག་པ་ལྷ་ཡི་གཞལ་ཡས་ཁང་། །སྨན་ལྔ་འབྲུ་ལྔ་སྙིང་པོ་ལྔ་ལྷ་ལྔ། །སྐུ་ལྔ་གསུང་ལྔ་ཐུགས་ལྔ་ཡེ་ཤེས་ལྔ། །སྟོབས་ལྔས་བྱིན་གྱིས་བརླབས་པའི་བུམ་པ་རུ། །རང་བཞིན་དག་པའི་བདུད་རྩིའི་བཅུད་ཕྱུང་པས། །ལས་དང་ཉོན་མོངས་བག་ཆགས་དག་གྱུར་ཅིག །བུམ་པ་མགོ་བོའི་གནས་ལྔར་བཞག་ལ། ཨོཾ་བུདྡྷ་བཻ་རོ་ཙ་ན་ཨོཾ། བཛྲ་བཻ་རོ་ཙ་ན་ཧཱུྃ། རཏྣ་བཻ་རོ་ཙ་ན་སྭཱ། པདྨ་བཻ་རོ་ཙ་ན་ཨཱཾ༔ ཀརྨ་བཻ་རོ་ཙ་ན་ཧཱ། ཨོཾ་བུདྡྷ་ཀ་ལ་ཤ་ཨ་བྷི་ཥིཉྩ་ཨོཾ། བཛྲ་ཀ་ལ་ཤ་ཨ་བྷི་ཥིཉྩ་ཧཱུྃ། རཏྣ་ཀ་ལ་ཤ་ཨ་བྷི་ཥིཉྩ་སྭཱ། པདྨ་ཀ་ལ་ཤ་ཨ་བྷི་ཥིཉྩ་ཨཱཾ། ཀརྨ་ཀ་ལ་ཤ་ཨ་བྷི་ཥིཉྩ་ཧཱ། དཔྲལ་མགྲིན་སྙིང་གར་གཏུགས་ཤིང་བུམ་ཆུ་སྦྱིན་ལ། བཻ་རོ་ཙ་ན་ཨོཾ། ཀཱ་ཡ་པཱ་ལ་ཨ་བྷི་ཥིཉྩ་ཨོཾ། ཨ་མི་དེ་བ་ཧྲཱིཿ ཝཱ་ཀ་པཱ་ལ་ཨ་བྷི་ཥིཉྩ་ཨཱཿ བཛྲ་སཏྭ་ཧཱུྃ། ཙིཏྟ་པཱ་ལ་ཨ་བྷི་ཥིཉྩ་ཧཱུྃ། དེ་ལྟར་བུམ་པས་དབང་བསྐུར་པས་ཁྱེད་རང་རྣམས་ཀྱི་ཕུང་ཁམས་ལྷའི་སྐུར་སྨིན་ཏེ་རྡོ་རྗེ་རྣམ་པར་འཇོམས་པ་དཀར་པོ་རྡོ་རྗེ་དང་དྲིལ་བུ་འཛིན་ཅིང་དར་དང་རིན་པོ་ཆེས་བརྒྱན་པའི་སྐུར་གྱུར་པའི་གནས་གསུམ་དུ་རྡོ་རྗེ་གསུམ་གྱི་ངོ་བོ་ཡི་གེ་འབྲུ་གསུམ་གྱིས་མཚན་པས་སྐུ་གསུང་ཐུགས་སུ་བྱིན་གྱིས་བརླབས། སྤྱི་བོའི་གནས་ལྔར་རིགས་ལྔས་རྒྱས་བཏབ་སྟེ་ཡེ་ཤེས་ལྔའི་དབང་བསྐུར་རྫོགས་པར་མོས་ཤིག །དེ་ནས་བཟླས་པའི་ལུང་བླང་བའི་སླད་དུ། སློབ་དཔོན་རྡོ་རྗེ་རྣམ་པར་འཇོམས་པར་གསལ་བའི་ཐུགས་ཀ་ནས་གཟུངས་སྔགས་ཀྱི་ཕྲེང་བ་བྱུང་། ཞལ་ནས་ཐོན། ཁྱེད་རང་རྣམས་ལྷར་གསལ་བའི་ཞལ་དུ་ཞུགས། ཐུགས་ཀར་ཉི་སྟེང་ཧཱུྃ་ཡིག་དཀར་པོའི་མཐར་འཁོད་པར་མོས་ལ་འདིའི་རྗེས་ཟློས་གསུང་བར་ཞུ། ཕྲེང་བ་སྦྲེལ་ལ། འདི་སྐད་བདག་གི་ཐོས་པ་སོགས་གཟུངས་རིང་ཡོངས་རྫོགས་སམ། མི་ནུས་ན་ཉེ་སྙིང་ལན་གསུམ་གྱི་རྗེས་ཟློས་བྱར་གཞུག །མཐར་ཕྲེང་བ་མགོ་ལ་བཞག་སྟེ། སློབ་མ་འདི་རྣམས་ཀྱི་རྒྱུད་ལ་རྡོ་རྗེ་རྣམ་པར་འཇོམས་པའི་སྐུ་གསུང་ཐུགས་ཀྱི་བྱིན་རླབས་དང་རིག་སྔགས་ཀྱི་ནུས་མཐུ་མ་ལུས་པ་འཇུག་ཅིང་བརྟན་པར་གྱུར་ཅིག །ཅེས་བརྗོད། བཞི་པ་ཁྲུས་ཀྱི་ཆོ་ག་ལ་གཉིས། རིག་གཏད་ཀྱི་མཐའ་རྟེན་དུ་སྦྱོར་བའི་ཚུལ། ཁྲུས་ཁོལ་འདོན་དུ་བྱ་བའི་ཚུལ་ལོ། །དང་པོ་ནི། བཟླས་ལུང་གྲུབ་མ་ཐག་པར། བདག་ཉིད་ཕྱག་ན་རྡོ་རྗེའི་ཐུགས་ཀའི་ཧཱུྃ་ལས་འོད་ཟེར་འཕྲོས་པས་ལྷ་བཅུ་དྲུག་ལ་ཕོག་སྟེ་འོད་དུ་ཞུ་བ་ལས། ལྷའི་ཆུ་དག་པ་དཀར་ལ་འཚེར་བ་དྲི་མ་མེད་པའི་ཆུ་ནད་གདོན་སྡིག་སྒྲིབ་ཐམས་ཅད་ཀྱི་གཉེན་པོར་གྱུར། ཅེས་ཐོག་མར་ལྷ་ཁྲུས་གསོལ་བ་ནི། མེ་ལོང་དང་ཁྲུས་དར་ཐོགས། གཟེད་ཞལ་ནང་དུ་གཟུངས་བུམ་གྱིས་རིམ་པར་ཁྲུས་གསོལ་ལ། ན་མོ་དཀོན་མཆོག་སྲི་ཞུའི་མགྲོན་གྱུར་པ། །བླ་མ་ཡི་དམ་མཁའ་འགྲོ་ཆོས་སྐྱོང་ཚོགས། །ཕྱོགས་བཅུའི་སངས་རྒྱས་བྱང་ཆུབ་སེམས་དཔའ་དང་། །ཉན་ཐོས་རང་རྒྱལ་ཇི་སྙེད་བཞུགས་པ་རྣམས། །གཙང་མའི་སྐུ་ཁྲུས་གསོལ་གྱིས་གཤེགས་སུ་གསོལ། །ཡེ་ཤེས་ལྷ་ལ་དྲི་མ་མི་མངའ་ཡང་། །བདག་ཅག་མ་རིག་དབང་གིས་ནོངས་པའི་གྲིབ། །ཡེ་ཤེས་བདུད་རྩིའི་ཆུ་ཡིས་དག་གྱུར་ཅིག །ཕན་མཛད་ལྷ་ཡི་བཀྲ་ཤིས་གང་ལགས་པ། །དམ་པ་དེས་ཀྱང་དེང་འདིར་བདེ་ལེགས་ཤོག །ཛ་ཡ་ཛ་ཡ་རྒྱལ་གྱུར་ཅིག །ཡོན་ཏན་མགྲོན་གྱུར་ཚངས་པ་བརྒྱ་བྱིན་དང་། །རྒྱལ་ཆེན་སྡེ་བཞི་ཕྱོགས་སྐྱོང་ཆེན་པོ་བཅུ། །དཔལ་ལྡན་ཧ་རི་ཀ་དང་པཉྩི་ཀ །གང་བཟང་ནོར་བཟང་ལྔས་རྩེན་བདེ་བའི་རི། །དེད་དཔོན་ཤེས་པའི་སྒྲོན་མ་ལ་སོགས་ཏེ། །དམ་པའི་ཆོས་དང་དཀར་ཕྱོགས་སྐྱོང་བ་རྣམས། །གཙང་མའི་སྐུ་ཁྲུས་གསོལ་གྱིས་གཤེགས་སུ་གསོལ། །མི་དགེ་སྤྱོད་ཅིང་དམ་ཚིག་ཉམས་པ་ཡིས། ཁྱེད་རྣམས་ཐུགས་དང་འགལ་བར་གྱུར་པའི་གྲིབ། །ཡེ་ཤེས་བདུད་རྩིའི་ཆུ་ཡིས་དག་གྱུར་ཅིག །ཕན་མཛད་ལྷ་ཡི་བཀྲ་ཤིས་གང་ལགས་པ། །དམ་པ་དེས་ཀྱང་དེང་འདིར་བདེ་ལེགས་ཤོག །ཛ་ཡ་ཛ་ཡ་རྒྱལ་གྱུར་ཅིག །མ་ཧཱ་དེ་བ་ལ་སོགས་ལྷ་ཆེན་བརྒྱད། །དགའ་བོ་འཇོག་པོ་ལ་སོགས་ཀླུ་ཆེན་བརྒྱད། །ཉི་མ་ཟླ་བ་ལ་སོགས་གཟའ་ཆེན་བརྒྱད། །སྨིན་དྲུག་ལ་སོགས་རྒྱུ་སྐར་ཉི་ཤུ་བརྒྱད། །ད་ན་དནྟིན་ལ་སོགས་གནོད་སྦྱིན་བརྒྱད། །ལྟོ་འཕྱེ་གྲུལ་བུམ་ལ་སོགས་སྡེ་བརྒྱད་རྣམས། །གཙང་མའི་སྐུ་ཁྲུས་གསོལ་གྱིས་གཤེགས་སུ་གསོལ། །མི་མཁས་ཉོན་མོངས་དབང་གིས་ལྟ་སྤྱོད་འགལ། །ལྷ་ཀླུ་སྡེ་བརྒྱད་མི་དགྱེས་གྱུར་པ་རྣམས། །ཡེ་ཤེས་བདུད་རྩིའི་ཆུ་ཡིས་དག་གྱུར་ཅིག །ཕན་མཛད་ལྷ་ཡི་བཀྲ་ཤིས་གང་ལགས་པ། །དམ་པ་དེས་ཀྱང་དེང་འདིར་བདེ་ལེགས་ཤོག །ཛ་ཡ་ཛ་ཡ་རྒྱལ་གྱུར་ཅིག །གཞན་ཡང་ས་སྟེང་ལྷ་དང་ས་འོག་ཀླུ། །ཡུལ་བདག་ས་བདག་འཕྲལ་གྱི་དབང་པོ་ཆེ། །ཕུ་མདའ་ཉིན་སྲིབ་གཡའ་གངས་བྲག་རི་དང་། །ནགས་ཚལ་ཆུ་བོ་མཁར་ཁང་མཚེར་ས་ལ། །གནས་པའི་ལྷ་ཀླུ་གནོད་སྦྱིན་དམུ་བདུད་བཙན། །གཙང་མའི་སྐུ་ཁྲུས་གསོལ་གྱིས་གཤེགས་སུ་གསོལ། །མི་རྣམས་རྨོངས་པས་བྱེད་སྤྱོད་འགལ་བ་ཡིས། །ས་བདག་ཡུལ་བདག་མི་མཉེས་གྱུར་པ་རྣམས། །ཡེ་ཤེས་བདུད་རྩིའི་ཆུ་ཡིས་དག་གྱུར་ཅིག །ཕན་མཛད་ལྷ་ཡི་བཀྲ་ཤིས་གང་ལགས་པ། །དམ་པ་དེས་ཀྱང་དེང་འདིར་བདེ་ལེགས་ཤོག །ཛ་ཡ་ཛ་ཡ་རྒྱལ་གྱུར་ཅིག །ཕོ་ལྷ་དགྲ་ལྷ་སྲོག་ལྷ་ལེ་འུའི་ལྷ། །ཕ་མྱེས་མཚུན་གྱི་ལྷ་དང་མ་ཕྱིའི་སྨན། །སྲིད་པའི་ལྷ་དགུ་སྐྱོབ་པའི་ལྷ་ལྔ་སོགས། །གཙང་མའི་སྐུ་ཁྲུས་གསོལ་གྱིས་གཤེགས་སུ་གསོལ། །མནའ་དང་ཁྲེལ་དང་བྱུར་ཡུགས་ལ་སོགས་པས། །ལྷ་མཚུན་དགྲ་བླ་གྲིབ་ཀྱིས་ཕོག་པ་རྣམས། །ཡེ་ཤེས་བདུད་རྩིའི་ཆུ་ཡིས་དག་གྱུར་ཅིག །ཕན་མཛད་ལྷ་ཡི་བཀྲ་ཤིས་གང་ལགས་པ། །དམ་པ་དེས་ཀྱང་དེང་འདིར་བདེ་ལེགས་ཤོག །ཛ་ཡ་ཛ་ཡ་རྒྱལ་གྱུར་ཅིག །ཅེས་ཁྲུས་གསོལ་བའི་ཁྲུས་ཆུ་གཙང་སར་གཤེགས། དེ་ནས་བསྒྲུབ་བྱ་ལ་ཁྲུས་བྱ་བ་ནི། ཧཱུྃ། རིན་ཆེན་ལས་གྲུབ་བུམ་པའི་ནང་། །རྣམ་པར་འཇོམས་པ་འོད་ཞུ་བའི། །ལྷ་ཡི་བདུད་རྩི་དཀར་ལ་འཚེར། །ནད་རྣམས་ཞི་བའི་སྨན་ཆེན་པོ། །གདོན་རྣམས་འདུལ་བའི་གཉེན་པོ་སྟེ། །སྤྱི་བོ་ཚངས་པའི་ལམ་ནས་ཞུགས། །ལུས་ཀུན་ཡེ་ཤེས་བདུད་རྩིས་གང་། །ནད་གདོན་སྡིག་དང་གྲིབ་རྣམས་ཀུན། །འོག་སྒོ་རྐང་པའི་མཐིལ་རྣམས་ནས། །དུད་ཁུ་སོལ་ཁུ་བཞིན་དུ་ཐོན། །ནང་ཁྲུས་མཆོང་བས་དམར་བར་ཤོག །ཕྱི་ཡི་ལུས་ལ་བུམ་ཆུས་ཁྲུ། །གངས་ལ་ཉི་མ་ཤར་བ་བཞིན། །ཕྱི་ཁྲུས་དུང་བས་དཀར་བར་ཤོག །ཅེས་བརྗོད་ལ་མདོ་གཟུངས་ཚར་གཅིག་འདོན་བཞིན་དུ། ཁ་བཤལ་བ་དང་། ཡན་ལག་ལྔ་ཁྲུས་དང་། ཁོང་དུ་བཏུང་བ་རྣམས་བྱར་གཞུག །སླར་ཡང་ཁྲུས་བྱས་ལ། ཧཱུྃ། ཡེ་ཤེས་ཆུ་བོ་ཁྲུས་ཀྱི་རྫིང་། །དྲི་མེད་རྣམ་དག་བདུད་རྩི་འདིས། །རྣལ་འབྱོར་བདག་དང་བསྲུང་བྱ་དང་། །སྦྱིན་བདག་འཁོར་དང་བཅས་རྣམས་ཀྱིས། །ཟས་ངན་ལྟོ་རུ་ཟོས་པ་བཀྲུ། །གོས་ངན་ལུས་ལ་གྱོན་པ་བཀྲུ། །མི་གཙང་ཕྱོགས་ངན་བདུད་གཅོད་བཀྲུ། །དམེ་ཁྲམ་བྱུར་ཡུགས་ཕོག་པ་བཀྲུ། །ལུས་ཀྱི་ན་ཚ་ཐམས་ཅད་བཀྲུ། །སེམས་ཀྱི་སྡུག་བསྔལ་ཐམས་ཅད་བཀྲུ། །སྐལ་པ་ངན་དང་བཀྲ་མི་ཤིས། །མཁོན་གྲིབ་མནོལ་གྲིབ་ཕོག་པ་བཀྲུ། །དམ་ཚིག་སྡོམ་པ་ཉམས་པ་དང་། །བྱད་ཕུར་རྦོད་གཏོང་གནོད་པ་བཀྲུ། །ནད་རིགས་བཞི་བརྒྱ་རྩ་བཞི་དང་། །བགེགས་རིགས་སྟོང་ཕྲག་བརྒྱད་ཅུ་བཀྲུ། །ཡེ་འདྲོག་སུམ་བརྒྱ་དྲུག་ཅུ་དང་། །གློ་བུར་དགུ་བཅུ་རྩ་གཅིག་བཀྲུ། །དུས་མ་ཡིན་པའི་འཆི་བ་དང་། །སེམས་ཀྱི་གཡེང་བ་ངན་པ་བཀྲུ། །མདོར་ན་ལུས་ངག་ཡིད་གསུམ་གྱི། །སྡིག་སྒྲིབ་ནད་གདོན་བར་ཆད་ཀུན། །ཡེ་ཤེས་ཆུ་བོའི་ཁྲུས་ཀྱིས་བཀྲུ། །ཤེལ་དཀར་བཞིན་དུ་དག་གྱུར་ཅིག །གངས་རི་བཞིན་དུ་དཀར་གྱུར་ཅིག །ནད་མེད་བདེ་བ་ཐོབ་པར་ཤོག །འཆི་མེད་རིག་འཛིན་འགྲུབ་གྱུར་ཅིག །ཉེ་སྙིང་མཐར། སྡིག་སྒྲིབ་ནད་གདོན་བར་ཆད་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་བཏགས་པ་ལན་སྟོང་བཟླས་ལ་ཁྲུས་བྱའོ། །གཉིས་པ་ཁྲུས་ཁོལ་འདོན་དུ་བྱ་བའི་ཚུལ་ནི་གཤམ་དུ་འཆད་དོ། །གསུམ་པ་རྗེས་ཀྱི་བྱ་བ་ལ་གསུམ། སྨོན་ལམ། བཀྲ་ཤིས། བསྔོ་བའོ། །དང་པོ་ནི། ཁྲུས་གྲུབ་མ་ཐག་པར་མེ་ཏོག་འཐོར་བ་དང་བཅས་ཏེ། ན་མོ། བཀྲ་ཤིས་རྒྱལ་བྱེད་བུམ་པས་དབང་བསྐུར་བས། །ཡེ་ཤེས་དབང་བཅུ་རྣམས་ལ་དབང་བྱེད་པ། །ལོག་འདྲེན་བདུད་བཞིའི་དགྲ་ལས་རབ་རྒྱལ་ཏེ། །རྣམ་པ་ཀུན་མཁྱེན་ཡེ་ཤེས་ཐོབ་པར་ཤོག །འབྲུ་མཆོག་རྣམ་པ་མང་པོས་དབང་བསྐུར་བས། །འབྲས་བུ་རྣམ་པ་མང་པོ་སྨིན་པ་ལྟར། །དགེ་བའི་ལོ་ཐོག་མང་པོ་སྨིན་རྒྱས་ཏེ། །མ་འདྲེས་བཅོ་བརྒྱད་ཆོས་དང་ལྡན་པར་ཤོག །སྤོས་མཆོག་རྣམ་པ་ལྔ་ཡིས་དབང་བསྐུར་བས། །དྲི་ཞིམ་སྤོས་ཀྱིས་ཚ་བའི་གདུང་སེལ་ལྟར། །ཚད་མེད་ལ་སོགས་ཟག་མེད་བདུད་རྩི་ལྔས། །ཉོན་མོངས་ལྔ་ཡི་གདུང་བ་སེལ་བར་ཤོག །སྨན་མཆོག་རྣམ་པ་ལྔ་ཡིས་དབང་བསྐུར་བས། །འཇིག་རྟེན་སྨན་པའི་རྒྱལ་པོ་དམ་པ་སྟེ། །བཞི་བརྒྱ་རྩ་བཞིའི་ནད་ལས་ཕྱིར་བསལ་ཏེ། །སྟོང་ཕྲག་བརྒྱད་ཅུའི་བགེགས་ལས་ཐར་བར་ཤོག །རིན་ཆེན་རྣམ་པ་ལྔ་ཡིས་དབང་བསྐུར་བས། །ཡིད་བཞིན་ནོར་བུས་རེ་བ་ཀུན་སྐོང་ལྟར། །འགྲོ་དོན་བསམ་པ་ཡིད་བཞིན་འགྲུབ་པ་དང་། །ཡིད་བཞིན་ཡོན་ཏན་ཆོས་དང་ལྡན་པར་ཤོག །སྙིང་པོ་རྣམ་པ་ལྔ་ཡིས་དབང་བསྐུར་བས། །དགེ་བའི་རྩ་བ་རྒྱུ་ཡི་དབང་པོ་ལས། །དགེ་བཅུ་མ་ལུས་དབྱིངས་སུ་སྨིན་གྱུར་ཏེ། །སྙིང་པོ་བླ་མེད་འབྲས་བུ་ཐོབ་པར་ཤོག །མགུལ་ཆིངས་ཅོད་པན་ལྔ་ཡིས་དབང་བསྐུར་བས། །རྡོ་རྗེ་རྒྱལ་མཚན་གཙོ་བོར་དབང་བསྐུར་ཏེ། །ཡེ་ཤེས་རྣམ་པ་མང་པོ་རྫོགས་གྱུར་ནས། །བདེ་གཤེགས་རིགས་ལྔའི་དབང་དང་ལྡན་པར་ཤོག །ཁ་རྒྱན་འབྲས་བུ་ཆགས་པས་དབང་བསྐུར་བས། །དཔག་བསམ་ཤིང་གིས་རེ་བ་ཀུན་སྐོང་ལྟར། །འགྲོ་དོན་བསམ་པ་ཡིད་བཞིན་འགྲུབ་པ་དང་། །འབྲས་བུ་ཅན་གྱི་ཤིང་དང་ལྡན་པར་ཤོག །གཟུངས་ཐག་ཡེ་ཤེས་ལྔ་ཡིས་དབང་བསྐུར་བས། །དོན་གྱི་གཟུངས་དང་ཚིག་གི་གཟུངས་ལྡན་ཞིང་། །དེ་བཞིན་གཤེགས་པའི་སྐུ་དང་ཡེ་ཤེས་ལྔ། །ཡོན་ཏན་མི་འབྲལ་གཟུངས་དང་ལྡན་པར་ཤོག །དེ་ལྟར་གཟུངས་ཀྱི་བུམ་པ་འདི་བཞེངས་སུ་གསོལ་ཏེ། ཡར་གང་ཞིང་གཏམས་པ་བཞིན། དེང་གི་ཡོན་བདག་གི་ཚེ་དང་བསོད་ནམས་དང་། དབང་ཐང་དང་། ཆུས་སྲིད་ཐམས་ཅད་ཟླ་བ་ཡར་གྱི་ངོ་བཞིན་དུ། ཚེས་གཅིག་ནས་བཅོ་ལྔའི་བར་དུ་གང་ཞིང་རྒྱས་པ་བཞིན་ནམ། གངས་རི་ལ་ཟླ་བ་ཤར་བ་བཞིན་ཇེ་ཆེ་ཇེ་ཆེར་རྒྱས་ཏེ་གསལ་བར་གྱུར་ཅིག །དེ་ལྟར་གཟུངས་ཀྱི་བུམ་པ་འདི་ཡོན་བདག་གི་སྐུ་ལ་གསོལ་ཏེ། ཟླ་བ་མར་ངོ་ཟད་ཅིང་སྟོང་པ་ལྟར། མི་མཐུན་པའི་ཕྱོགས་ཐམས་ཅད་ནི་ཚེས་བཅུ་དྲུག་ནས་གནམ་སྟོང་གི་བར་དུ་ཟད་ཅིང་སྟོང་པའམ། བྱ་སྒྲོ་མེར་བསྲེགས་པ་བཞིན་དུ་ཇེ་ཆུང་ཇེ་ཆུང་སོང་སྟེ་བྱང་ཞིང་དག་པར་གྱུར་ཅིག །དེ་ལྟར་གྱུར་པའི་བྱིན་རླབས་ཀྱིས་དགེ་བའི་བཤེས་གཉེན་ཞལ་དྲོ་བར་གྱུར་ཅིག །བུམ་པ་བཀྲ་ཤིས་པར་གྱུར་ཅིག །ཡོན་གྱི་བདག་པོ་རྣམས་ཚེ་རིང་ཞིང་ནད་མེད་པར་གྱུར་ཅིག །ཡུལ་ཁམས་ཐམས་ཅད་དུ་མི་ནད་ཕྱུགས་ནད་ཐམས་ཅད་རྒྱུན་ཆད་ནས། ལོ་ཕྱུགས་ནི་རྟག་ཏུ་ལེགས། དབུས་སུ་ཡུལ་མི་འཁྲུགས། མཐའ་ནས་དགྲ་མི་ལྡང་། ལྷན་ནེ་ལྷམ་མེ་ལྷང་ངེ་བདེ་སྐྱིད་ཕུན་སུམ་ཚོགས་པའི་སྐལ་པ་དང་ལྡན་པར་གྱུར་ཅིག །ཅེས་བརྗོད་དོ། །གཉིས་པ་བཀྲ་ཤིས་ནི་དྲིལ་བུ་གསིལ་ཞིང་འབྲུ་འཐོར་ལ། ཧཱུྃ། སྔོན་ཚེ་བཅོམ་ལྡན་ཐུབ་པའི་དབང་པོ་ཡིས། །རྡོ་རྗེ་རྣམ་འཇོམས་རྩ་བའི་རྒྱུད་གསུངས་པས། །རྒྱལ་པོའི་སྡིག་བྱང་མི་ནད་ཕྱུགས་ནད་ཆད། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །རིན་ཆེན་ཁང་བུ་བརྩེགས་པའི་གཞལ་ཡས་སུ། །བཤད་པའི་རྒྱུད་གསུངས་དགའ་རབ་དབང་ཕྱུག་བཏུལ། །དེ་བཞིན་དེང་འདིར་བདུད་དང་ལོག་འདྲེན་ཐུལ། །བར་ཆད་རྐྱེན་རྣམས་ཞི་བའི་བཀྲ་ཤིས་ཤོག །དེང་འདིར་རྒྱུ་སྦྱོར་ཡོན་གྱི་བདག་པོ་ཡི། །ཚེ་དང་དབང་ཐང་བསོད་ནམས་ཆོས་སྲིད་རྣམས། །ཡར་ངོའི་ཟླ་བཞིན་འཕེལ་བའི་བཀྲ་ཤིས་ཤོག །ནད་གདོན་བར་ཆད་རྐྱེན་དང་སྡིག་སྒྲིབ་རྣམས། །མྱུར་དུ་ཟད་ཅིང་སྟོང་པའི་བཀྲ་ཤིས་ཤོག །སློབ་དཔོན་ཚེ་རིང་བུམ་པའི་བཀྲ་ཤིས་ཤོག །ཡོན་བདག་ནད་མེད་བདེ་བའི་བཀྲ་ཤིས་ཤོག །ཡུལ་ཁམས་མི་ནད་ཕྱུགས་ནད་རྒྱུན་ཆད་ཅིང་། །ལོ་ལེགས་འབྲུ་འཕེལ་བདེ་སྐྱིད་ཕུན་སུམ་ཚོགས། །ལྷན་ནེ་ལྷམ་མེ་ལྷང་ངེར་གསལ་གྱུར་ནས། །གསང་སྔགས་བསྟན་པ་མཐའ་རྒྱས་བཀྲ་ཤིས་ཤོག །ཅེས་དང་། ཡེ་དྷརྨཱ་སོགས་བརྗོད། དམ་ཚིག་ཁས་བླང་། གཏང་རག་མཎྜལ་སོགས་སྤྱི་ལྟར་བྱའོ། །གསུམ་པ་བསྔོ་བ་ནི། ནོངས་པ་ཁ་སྐོང་བའི་དོན་དུ་ཡིག་བརྒྱ་བཟླས་ལ་བདག་བསྐྱེད་མི་དམིགས་པར་བཞག་ཅིང་། ཐེག་པ་ཆེན་པོའི་བསྔོ་བས་རྒྱས་གདབ་པར་བྱའོ།། །། ༈ འདི་ཡི་སྒོ་ནས་གཞན་ལ་བྱབ་ཁྲུས་སྤྱི་འགྲེ་བྱ་བར་འདོད་ན། བཅའ་གཞི་གོང་ལྟར་ལ་བདག་མདུན་སྒྲུབ་བཟླས་སྡིག་བཤགས་ཡན་ཆད་གྲུབ་པ་དང་། བསྒྲུབ་བྱ་གདན་ནག་པོར་འཁོད་པའི་མདུན་ཁྲུས་སྣོད་དུ་ངར་མི་ཆངས་བུ་བཅས་པ་བཞག །ཞི་དྲག་གི་སྦྱོང་གཏོར་བཤམ། ཨ་ཀཱ་རོ་ལན་གསུམ་གྱིས་བྱིན་བརླབས་ལ། ན་མོ། སངས་རྒྱས་ཆོས་དང་དགེ་འདུན་དང་། །བདེན་སྨྲ་ཀུན་གྱི་བདེན་ཚིག་དང་། །སྙིང་པོ་སྔགས་དང་ཕྱག་རྒྱ་དང་། །གསང་སྔགས་རིག་སྔགས་གཟུངས་སྔགས་དང་། །རྡོ་རྗེ་རྣམ་འཇོམས་བདེན་པའི་མཐུས། །བསྲུང་བྱ་འདི་ལ་གནོད་བྱེད་པའི། །བགེགས་དང་ལན་ཆགས་འབྱུང་པོ་རྣམས། །གཏོར་མ་འདི་ཡིས་ཚིམས་པར་གྱིས། །བུ་ལོན་ལན་ཆགས་འཇལ་ཟིན་གྱིས། །ཕྱིན་ཆད་གནོད་པའི་སེམས་སྤོངས་ཤིག །སྦྱོང་གཏོར་གཡས་སུ་བསྐོར་ཞིང་། ན་མཿསརྦ་སོགས་ནམ་མཁའ་མཛོད་ཀྱི་སྔགས་ལན་གསུམ་བརྗོད་ལ་གླུད་ནང་དུ་དོར། ཆངས་བུ་ཏིང་ལོ་ཐོགས་ལ། ཧཱུྃ། བསྲུང་བྱ་འདི་ལ་གནོད་བྱེད་རྣམས། །ཆངས་བུ་འདི་ཡི་ལམ་རྒྱགས་དང་། །ཏིང་ལོ་འདི་ཡི་ལམ་སྒྲོན་གྱིས། །གནོད་ཅིང་འཚེ་བ་རབ་སྤོངས་ནས། །ཕྱི་ཡི་ལྕགས་རི་ནག་པོའི་རྒྱབ། །གླིང་བར་མུན་པའི་ནང་དུ་སོང་། །གཡོན་དུ་བསྐོར་ལ། སུམྦྷ་ནི་ལན་གསུམ་དང་གླུད་ནང་དོར། དེ་ནས་མདུན་དུ་ཏིལ་ནག །གཡས་གཡོན་དུ་མེ་ཆུ་བཞག །བསྒྲུབ་བྱའི་སྙིང་གར་པཾ་ཡིག་ལ། །ལུས་ངག་ཡིད་ཀྱི་སྡིག་སྒྲིབ་ཐིམ། །རྐང་མཐིལ་ཡཾ་ལས་རླུང་གཡོས་པས། །ལྟེ་བའི་རཾ་ལས་མེ་འབར་བས། །པཾ་ཡིག་དེད་ནས་སྣ་གཡས་ནས། །སྡིག་པ་རྭ་ཅན་རྣམ་པར་ཐོན། །མདུན་གྱི་ཏིལ་ལ་ཐིམ་པར་གྱུར། །མེ་ནང་ཞི་བའི་ཐབ་ཁུང་ནང་། ཁྲོ་བོ་ཧཱུྃ་མཛད་ཞལ་གདངས་པའི། །ནང་དུ་སྡིག་པ་བསྲེགས་པར་གྱུར། །ཨོཾ་བཛྲ་ཌཱ་ཀི་ནཱི་ཁ་ཁ་ཁཱ་ཧི་ཁཱ་ཧི། སརྦ་པཱ་པཾ་ད་ཧ་ན་བྷསྨིཾ་ཀུ་རུ་སྭཱ་ཧཱ། སྔགས་ལན་གསུམ་དང་། བསྐོར་བ་གཡས་གཡོན་གསུམ་གསུམ་མཐར་མེ་ཆུར་དོར་ལ་དེའང་ཁྲུས་སྡེར་དུ་བླུག་གོ །དེ་ནས། བདག་ཉིད་ཕྱག་ན་རྡོ་རྗེའི་སོགས་གོང་གསལ་ལྟར་ལྷ་འོད་ཞུ་དང་ལྷ་ཁྲུས་གསོལ། ཧཱུྃ། རིན་ཆེན་ལས་གྲུབ་སོགས་ནས། ཤཱནྟིཾ་ཀུ་རུ་སྭཱ་ཧཱ། ཞེས་པའི་བར་གྲིབ་ཁྲུས་ཚང་བར་བྱས་ལ། ཀུ་ཤ་དང་རྨ་བྱ་ལག་གཡོན་རྩེ་གསུམ་རྒྱས་ཐོགས་ལ། ཧཱུྃ། ང་ནི་རྡོ་རྗེ་རྣམ་པར་འཇོམས། །ཕྱག་གཡོན་རྡོ་རྗེ་རྩེ་གསུམ་གྱི། །ཕྱག་རྒྱས་བྱབ་པའི་རྫས་འཛིན་པའི། །དབུས་སུ་ཟླ་བའི་དཀྱིལ་འཁོར་སྟེང་། །ཧཱུྃ་ཡིག་མཐའ་ལ་སྔགས་ཀྱིས་བསྐོར། །ཡིག་འབྲུ་རྣམས་ལས་འོད་བྱུང་ནས། །ནད་དང་གནོད་པ་གྲིབ་རྣམས་ཀུན། །འོད་དེས་བསྡུས་ནས་ངར་མི་ལ། །སྤོ་བའི་ཚུལ་དུ་ཐིམ་པར་གྱུར། །ཧཱུྃ། བྱབ་རྫས་རྩྭ་མཆོག་ཀུ་ཤ་འདི། །དག་ཅིང་གཙང་བར་བྱེད་པའི་རྫས། །དུག་འཇོམས་རྨ་བྱའི་སྒྲོ་མདོངས་འདི། ཁ་དོག་ལྔ་ནི་ཡེ་ཤེས་ལྔ། །དུག་ལྔའི་ནད་གདོན་སེལ་བའི་རྫས། །སྡིག་སྒྲིབ་ནད་གདོན་བར་ཆད་དང་། གྲིབ་དང་མི་གཙང་མཁོན་ལ་སོགས། །མི་མཐུན་རྐྱེན་ངན་ཐམས་ཅད་ཀུན། །བྱབ་བོ་རྟེན་འབྲེལ་རྫས་ཀྱིས་བྱབ། །སྤོ་འོ་ངར་མི་ཁྱོད་ལ་སྤོ། རྒྱས་པར་སྤྲོ་ན་འདིར་མདོ་གཟུངས་ཚར་གཅིག་བརྗོད། བསྡུ་ན་མི་དགོས། རྣལ་འབྱོར་བདག་དང་བསྲུང་བྱ་དང་། །སྦྱིན་བདག་འཁོར་དང་བཅས་རྣམས་ཀྱིས། །ཟས་ངན་ལྟོ་རུ་ཟོས་པ་བྱབ། །གོས་ངན་ལུས་ལ་གྱོན་པ་བྱབ། །མི་གཙང་ཕྱོགས་ངན་བདུད་གཅོད་བྱབ། །དམེ་ཁྲམ་བྱུར་ཡུགས་ཕོག་པ་བྱབ། །ལུས་ཀྱི་ན་ཚ་ཐམས་ཅད་བྱབ། །སེམས་ཀྱི་སྡུག་བསྔལ་ཐམས་ཅད་བྱབ། །སྐལ་པ་ངན་དང་བཀྲ་མི་ཤིས། །མཁོན་གྲིབ་མནོལ་གྲིབ་ཕོག་པ་བྱབ། །དམ་ཚིག་སྡོམ་པ་ཉམས་པ་དང་། །བྱད་ཕུར་རྦོད་གཏོང་གནོད་པ་བྱབ། །ནད་རིགས་བཞི་བརྒྱ་རྩ་བཞི་དང་། །བགེགས་རིགས་སྟོང་ཕྲག་བརྒྱད་ཅུ་བྱབ། །ཡེ་འདྲོག་སུམ་བརྒྱ་དྲུག་ཅུ་དང་། །གློ་བུར་དགུ་བཅུ་རྩ་གཅིག་བྱབ། །དུས་མ་ཡིན་པའི་འཆི་བ་དང་། །སེམས་ཀྱི་གཡེང་བ་ངན་པ་བྱབ། །མདོར་ན་ལུས་ངག་ཡིད་གསུམ་གྱི། །སྡིག་སྒྲིབ་ནད་གདོན་བར་ཆད་ཀུན། །བྱབ་བོ་རྟེན་འབྲེལ་རྫས་ཀྱིས་བྱབ། །སྤོ་འོ་ངར་མི་ཁྱོད་ལ་སྤོ། །ཤེལ་དཀར་བཞིན་དུ་དག་གྱུར་ཅིག །གངས་རི་བཞིན་དུ་དཀར་གྱུར་ཅིག །ནད་མེད་བདེ་བ་ཐོབ་པར་ཤོག །འཆི་མེད་རིག་འཛིན་འགྲུབ་གྱུར་ཅིག །ཉེ་སྙིང་མཐར། སྡིག་སྒྲིབ་ནད་གདོན་བར་ཆད་ཐམས་ཅད་ཨ་པ་ན་ཡ་སྭཱ་ཧཱ། ཞེས་བཏགས་པ་ལན་གྲངས་བཟླས་ལ་བྱབ་བོ། །དེ་ནས་གདན་ནག་པོའི་མཚོན་བྱེད་དེ་ངར་མི་ལ་བཀོན། གདན་དཀར་པོར་བཞག་ལ། འོ། དེ་ལྟར་ཁྲུས་ཀྱི་ཆོ་ག་བྱས་པ་ཡིས། །སྡུག་བསྔལ་འཁོར་བའི་གདན་ནག་པོ། །སྤངས་ནས་བདེ་བ་ཐོབ་པ་ཡི། ཁྲི་སྟན་དཀར་པོའི་སྟེང་དུ་ཕྱིན། །བྱང་ཕྱོགས་ལྕང་ལོ་ཅན་གྱི་གནས། །ཕྱག་ན་རྡོ་རྗེའི་ཞབས་དྲུང་དུ། །ཕྱིན་པས་ནད་གདོན་བགེགས་རྣམས་ལས། །ཐར་བར་སྒོམས་ལ་རྗེས་ཟློས་མཛོད། །རྡོ་རྗེ་འཇུར་བཅུག་ལ། སྡིག་པ་ཐམས་ཅད་བྱང་བྱས་ནས། །སོགས་ནས། དཔལ་ཀུན་གྱིས་ནི་ལེགས་པར་བརྒྱན། །ལན་གསུམ་བརྗོད། དེ་ནས་ངར་མི་བྲན་ལ། ན་མཿསརྦ་ཏ་ཐཱ་ག་ཏ་ཨཱ་བ་ལོ་ཀི་ཏེ་སོགས་ལན་གསུམ། རིན་ཆེན་མང་དང་གཟུགས་མཛེས་དང་། །འབྱམས་ཀླས་འཇིགས་ཀུན་བྲལ་བ་ཡི། །དེ་བཞིན་གཤེགས་ལ་ཕྱག་འཚལ་ལོ། །གླུད་གཏོར་འདོད་པའི་ཡོན་ཏན་ལྔ། །ངར་མི་མི་བས་གླུད་བཟང་བ། ཁམས་དང་སྐྱེ་མཆེད་ཡོངས་སུ་རྫོགས། །གཅིག་ལས་བརྒྱ་སྟོང་གྲངས་མེད་འཕྲོ། །སྣང་སྲིད་ལྷ་འདྲེ་ཐམས་ཅད་དང་། །སྟོང་གསུམ་བདག་པོ་སྤྲིན་གྱི་སྒྲོན། །རྡོ་རྗེ་མཆུ་དང་བི་ནཱ་ཡ། །བགེགས་རིག་སྟོང་ཕྲག་བརྒྱད་ཅུ་དང་། །ཟ་འདྲེ་ཤི་འདྲེ་གྲི་བོ་དང་། །འགོང་པོ་འདྲེ་མོ་བསེ་རག་སོགས། །ལན་ཆགས་བདག་པོ་ཐམས་ཅད་ལ། །རྒྱུ་སྦྱོར་ཡོན་གྱི་བདག་པོ་ཡི། །ཚེ་སྐྱིན་སྲོག་གླུད་འདི་འབུལ་ལོ། །དགའ་མགུ་ཡི་རངས་ལྡན་གྱུར་ནས། །བུ་ལོན་ལན་ཆགས་བྱང་གྱུར་ཅིག །མ་གནོད་མ་འཚེ་རང་གནས་དེངས། །ཨོཾ་སརྦ་བིགྷྣཱན་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ལན་གསུམ་གྱིས་བསྔོས་ཏེ་འདྲེ་ལྔ་བདུད་གཅོད་ཀྱི་ཕྱོགས་སམ། ཆུ་བོ་ཆེན་པོར་འདོར་དུ་བཅུག་ལ། ཧཱུྃ། ང་ནི་རྡོ་རྗེ་རྣམ་པར་འཇོམས། །སངས་རྒྱས་ཀུན་གྱི་མཐུ་སྟོབས་བདག །ཡོན་བདག་འདི་ལ་གནོད་བྱེད་བགེགས། །འདི་རུ་མ་འདུག་གཞན་དུ་དེངས། །གལ་ཏེ་བཀའ་ལས་འདའ་བྱེད་ན། །རྡོ་རྗེ་རྣམ་འཇོམས་ཐུགས་ཁྲོས་ནས། །ས་གས་རྒྱ་མཚོ་གནམ་དུ་འཕྱུར། །གནམ་གྲུམ་འབྲུག་སྒྲས་ཀླད་ཁྲག་འགེམས། །སྲིད་རྩེ་མནར་མེད་ཡན་ཆད་ཀྱི། །བདུད་དང་བགེགས་ཀྱི་གནས་རྣམས་ཀུན། །ཡེ་ཤེས་མེ་ཆེན་མཆེད་ཅིང་འབར། །སྐད་ཅིག་ཉིད་ལ་སྲེག་པར་བྱེད། །དེ་བས་མྱུར་དུ་ཕྱིར་དེངས་ཤིག །ཨོཾ་སུམྦྷ་ནི་སོགས་དྲག་ཏུ་བརྗོད་ཅིང་རོལ་མོ་ཡུངས་ཐུན་གུ་གུལ་དུད་པས་མཚམས་བཅད། རྡོ་རྗེ་གསོར་ལ། ཧཱུྃ། བདག་ཉིད་རྣམ་པར་འཇོམས་པ་ཡི། །སྐུ་ལས་སྣ་ཚོགས་རྡོ་རྗེ་ཡི། །ཆར་བབས་བསྲུང་བྱའི་ལུས་ལ་ཐིམ། །རྡོ་རྗེའི་གོ་ཁྲབ་ཞུ་ལུབ་གྱུར། །སུས་ཀྱང་ཚུགས་པར་མི་འགྱུར་བ། །རྡོ་རྗེ་ཕ་ལམ་ལྟ་བུར་གྱུར། །ན་མོ་དཀོན་མཆོག་གསུམ་དང་རྩ་བ་གསུམ། །གསང་སྔགས་རིག་སྔགས་གཟུངས་སྔགས་དང་། །སྙིང་པོ་སྔགས་དང་ཕྱག་རྒྱ་དང་། །རྡོ་རྗེ་རྣམ་འཇོམས་བདེན་པའི་མཐུས། །བསྲུང་བྱར་གྱུར་པ་འདི་ཉིད་ལ། །སྡིག་སྒྲིབ་ནད་གདོན་བར་ཆད་དང་། །མི་གཙང་གྲིབ་དང་མཁོན་ལ་སོགས། །མི་མཐུན་རྐྱེན་ངན་ཐམས་ཅད་ཀུན། །སྲུངས་ཤིག་སྐྱོབས་ཤིག་རཀྵ་བྷྲཱུྃ། །ཞེས་རྡོ་རྗེ་གནས་བདུན་དུ་བཞག་ལ། ཉེ་སྙིང་མཐར། སྡིག་སྒྲིབ་ནད་གདོན་བར་ཆད་ཐམས་ཅད་ལས་རཀྵ་རཀྵ་སྭཱ་ཧཱ། ཞེས་བཏགས་པ་ལན་མང་དུ་བརྗོད། དེ་ནས་གོང་སྨྲོས་ལྟར་ཤིས་བརྗོད་དང་། བསྔོ་སྨོན་ཇི་ལྟར་འོས་པ་བྱས་པས་འགྲུབ། མདུན་བསྐྱེད་བུམ་ལྷ་འོད་ཞུ་དང་ལས་ལ་སྦྱོར་ཟིན་པ་ལ་དགོངས་ནས་རྗེས་ཆོག་མ་བཤད་ལ། བདག་སྐྱེད་རྗེས་གོང་སྨྲོས་ལྟར་རོ། །བཀའ་སྲོལ་འདིའི་རྗེས་གནང་བྱིན་རླབས་དབང་བསྐུར་གྱི་དོན་དང་འབྲེལ་པ་ནི་ཐམས་ཅད་མཁྱེན་པ་དགུ་པ་དབང་ཕྱུག་རྡོ་རྗེའི་གསུང་རབ་ཡོངས་སུ་གྲགས་པ་ལས་བཙལ་བར་བྱའོ། །འབྱུང་ཁུངས་བཙུན་ཞིང་ཁྱེར་བདེ་ལ། །ཡོངས་སུ་གྲགས་ཀྱང་ཀུན་ཏུ་དཀོན། །གང་དེའི་ལེགས་བཤད་མཐོ་རིས་ཀླུང་། །དྲི་མའི་ལམ་གསུམ་ཀུན་འབབ་ཤོག །ཅེས་པ་འདི་ནི། རྗེ་རང་བྱུང་བས་མཛད་པ་ཉིད་ལུགས་འདིའི་རྩ་བ་ཟང་མར་མཐོང་ནས། དེ་ལ་ལག་ལེན་ལྷན་ཐབས་སུ་སྤྲོས་ནས་བཀླག་ཆོག་གི་ཚུལ་དུ་དཔལ་སྤུངས་ཡང་ཁྲོད་ཀུན་བཟང་བདེ་གླིང་ཧེ་རུ་ཀའི་འདུ་ཁང་ཆེན་པོར་པདྨ་གར་དབང་བློ་གྲོས་མཐའ་ཡས་པའི་སྡེས་སྦྱར་བ་དགེ་ལེགས་འཕེལ།། །།


ཕྱི་ལོ་ ༢༠༡༢ ཟླ་ ༣ ཚེས་ ༣༠ ཉིན། བོད་ནང་ཉིན་གུང་གི་དུས་ཚོད་ ༡༢།༣༠ ཙམ་ལ། ཕ་མིང་ལ་སྐལ་ལྡན་དང་མ་མིང་ལ་དཔལ་མཚོ་ཞུས་པ་བོད་མདོ་སྨད་རྔ་པ་ཁུལ་འབར་ཁམས་རྫོང་རྒྱལ་རོང་ཚོ་བདུན་ཞང་ཥོ་ལ་ཅང་སྡེ་བའི་ལེ་སྐོ་ཚང་གི་ཚོ་བདུན་ཀིརྟི་དགོན་པའི་གྲྭ་བསྟན་པ་དར་རྒྱས་ལགས་རང་ལོ་ ༢༢ ལ་སོན་པ་དང། དེ་བཞིན་ཕ་མིང་ལ་རབ་རྒྱས་དང་མ་མིང་ལ་མ་ཅིག་མཚོ་ཞུས་པ། ཥོ་ལ་ཅང་སྡེ་བའི་ཡེ་ཁྲེས་ཚང་གི་ཚོ་བདུན་ཀིརྟི་དགོན་པའི་གྲྭ་འཆི་མེད་དཔལ་ལྡན་ལགས་རང་ལོ་ ༢༡ ལ་སོན་པ་ཁོང་གཉིས་ཀྱིས། ཚོ་བདུན་ཀིརྟི་དགོན་པ་དང་བར་ཐག་སྤྱི་ལེ་༨༢ ཀྱི་སར་ཡོད་པའི་རྔ་པ་བོད་རིགས་རང་སྐྱོང་ཁུལ་དང་འབར་ཁམས་རྫོང་སྲིད་གཞུང་གཉིས་ཀྱི་ལྟེ་གནས་སུ། རྒྱ་ནག་གཞུང་གིས་བོད་མི་རིགས་རྩ་མེད་དུ་གཏོང་བཞིན་པའི་དྲག་རྩུབ་ཀྱི་སྲིད་ཇུས་ལ་ངོ་རྒོལ་སྐད་འབོད་གནང་བཞིན་རང་ལུས་མེར་སྲེག་གནང་ཡོད་འདུག
གནས་ཚུལ་འབྱོར་གསལ་ལྟར་ན། དུས་ཐོག་དེར་གཅིག་སྐུ་གྲོངས་ཡོད་ཚུལ་འདུག་ནའང་། ད་ལྟའི་ཆར་ཁོང་གཉིས་ཀ་རྒྱ་གཞུང་གིས་སྨན་ཁང་དུ་ཁྲིད་ནས་དམ་དྲག་ཆེན་པོའི་འོག་ཡོད་པ་དང་། གནས་ཚུལ་དེ་བྱུང་མ་ཐག་ཚོ་བདུན་ཀིརྟི་དགོན་པའི་དགེ་འདུན་པ་རླངས་འཁོར་གསུམ་ཙམ་ཤི་ན་རོ་བདག་དང་། གསོན་ན་མི་བདག་བྱེད་དུ་ཕེབས་པ་རྣམས་དགོན་པ་ནས་སྤྱི་ལེ་ ༣༢ ཀྱི་ས་ན་ཡོད་པའི་འཛེ་སྟོས་ཞེས་པའི་ས་གནས་ནས་དྲག་ཆས་ཉེན་རྟོག་པ་དང་། དམིགས་བསལ་ཉེན་རྟོག་པ་སོགས་ཀྱིས་བཀག་འགོག་གིས་ཕྱིར་དགོན་པར་བཏང་ཡོད་འདུག་པས། ཁོང་གཉིས་ཀྱི་ད་ལྟའི་ཤི་གསོན་གྱི་གནས་ཚུལ་ཞིབ་ཕྲ་ཤེས་རྟོགས་མ་བྱུང་། བསྟན་པ་དར་རྒྱས་ལགས་ནི། དེ་སྔོན་ཕྱི་ལོ་ ༢༠༠༣ ལོ་ནས་ཕྱི་ལོ་ ༢༠༠༩ ལོའི་བར་རྔ་པ་ཀིརྟི་དགོན་པར་མཚན་ཉིད་སློབ་སྦྱོང་བྱས་ནས་བཞུགས་ཡོད་འདུག་པ་དང་། ཕྱི་ལོ་ ༢༠༠༩ ལོར་ཕྱིར་ཚོ་བདུན་ཀིརྟི་དགོན་དུ་ཕེབས་ཤིང་། རྟགས་རིགས་འཛིན་གྲྭའི་ནང་གི་སློབ་སྦྱོང་རྩེ་ཕུད་གྲས་ཡིན་འདུག
འཆི་མེད་དཔལ་ལྡན་ལགས་ནི། ཕྱི་ལོ་ ༢༠༠༩ ལོར་རྔ་པ་ཀིརྟི་དགོན་པར་མཚན་ཉིད་སློབ་སྦྱོང་བྱེད་དུ་ཕེབས་ཡོད་ཀྱང་ཟླ་བ་ཁ་ཤས་མ་གཏོགས་བཞུགས་མེད་པ་དང་། དེ་རྗེས་ཕྱི་ལོ་ ༢༠༡༠ ལོར་འཆི་མེད་དཔལ་ལྡན་ལགས་ལྷ་སར་ཕེབས་སྐབས། ལྷ་ས་ནས་ཉེན་རྟོག་པས་གང་བྱུང་སྔོག་བཤེར་བྱས་ཏེ། ཁོང་གི་ལག་ཁྱེར་ཁ་པར་ནང་༸གོང་ས་མཆོག་གི་སྐུ་པར་དང་བོད་ཀྱི་རྒྱལ་དར། མཐུན་སྒྲིལ་གྱི་རང་སྒྲ་ཞེས་པའི་གླུ་གཞས་སོགས་ཡོད་པར་བརྟེན། ལྷ་ས་ས་གནས་ཉེན་རྟོག་པས་ཟླ་བ་གཅིག་ལྷག་འཛིན་བཟུང་བཀག་ཉར་བྱས་ཡོད་འདུག བསྟན་པ་དར་རྒྱས་ཚང་ལ་མིང་སྲིང་བཞི་ཡོད་པའི་ཆུང་ཤོས་ཁོང་ཡིན་ཞིང་། ད་ལྟ་ཤུལ་དུ་ནང་མི་ལྔ་ཡོད་འདུག འཆི་མེད་དཔལ་ལྡན་ལ་ནུ་མོ་གཅིག་དང་ཕ་མ་གཉིས་བཅས་ཤུལ་དུ་ནང་མི་གསུམ་ཡོད་འདུག གནས་ཚུལ་དེ་བྱུང་རྗེས་རྔ་པ་རང་སྐྱོང་ཁུལ་གྱི་ལྟེ་གནས་ཡོངས་རྫོགས་དྲག་ཆས་ཉེན་རྟོག་པ་དང་། དམིགས་བསལ་ཉེན་རྟོག་པ་སོགས་འབོར་ཆེན་འགྲེམས་འཇོག་བྱས་ཏེ་དམ་དྲག་ཤུགས་ཆེན་བྱས་ཡོད་འདུག་པ་དང་། དགོན་འདིའི་མིང་ཆ་ཚང་ལ་རྒྱལ་རོང་ཚོ་བདུན་ཀིརྟི་དགོན་དགེ་ལྡན་བཀྲ་ཤིས་ཆོས་གླིང་ཡིན་ཞིང་། དེེང་སྐབས་དགེ་འདུན་ཞལ་གྲངས་ ༣༠༠ ལྷག་ཡོད་པའི་རྒྱལ་རོང་ཕྱོགས་ཀྱི་དགེ་ལུགས་པའི་དགོན་པ་ཆེ་ཤོས་ཤིག་ཆགས་ཡོད་འདུག
ཕྱི་ལོ་ ༢༠༠༩ ཟླ་ ༢ ཚེས་ ༢༧ ནས་ཕྱི་ལོ་ ༢༠༡༢ ཟླ་ ༣ ཚེས་ ༣༠ བར་རྒྱལ་གཅེས་དཔའ་བོ་བསྟན་པ་དར་རྒྱས་ལགས་དང་འཆི་མེད་དཔལ་ལྡན་ལགས་གཉིས་བརྩིས་པའི་བོད་ནང་རང་ལུས་མེར་སྲེག་གནང་མཁན་མི་གྲངས་ ༣༣ བྱུང་ཡོད་པ་དང་། རྒྱལ་གཅེས་དཔའ་བོ་གྲྭ་བློ་བཟང་ཤེས་རབ་ལགས་རང་ལུས་མེར་སྲེག་གིས་སྐུ་སྲོག་ཤོར་མཁན་ ༢༣ པ་ཆགས་ཡོད། བོད་མི་མང་སྤྱི་འཐུས་ལྷན་ཚོགས་ཀྱིས་བོད་ནང་རང་ལུས་མེར་སྲེག་དང་། དམར་གསོད་ཀྱི་དོན་རྐྱེན་བྱུང་རིམ་བཞིན་གསར་འགོད་བསྒྲགས་གཏམ་རིམ་སྤེལ་བྱས་ཡོད་པའི་ནང། རྒྱ་ནག་གཞུང་གིས་མཁྲེགས་འཛིན་གྱི་སྲིད་བྱུས་ལ་བསྒྱུར་བཅོས་བཏང་སྟེ་བོད་ཕྱི་ནང་གཉིས་ཀྱི་བོད་མི་ཚོའི་རེ་འདུན་ཏེ། ༧གོང་ས་མཆོག་བོད་དུ་གདན་འདྲེན་ཞུ་དགོས་པ་དང། བོད་ལ་རང་དབང་དགོས་པ། བོད་མི་ཚོར་འགྲོ་བ་མིའི་ཐོབ་ཐང་དགོས་པ་བཅས་ལ་ངེས་པར་དུ་བསམ་གཞིག་བྱེད་དགོས་པ་ནན་བརྗོད་བྱས་ཡོད་ལ་ད་དུང་ཡང་དེ་བཞིན་བྱེད་རྒྱུ་ཡིན། བོད་ནང་རང་ལུས་མེར་སྲེག་གི་དོན་རྐྱེན་གཅིག་མཇུག་གཉིས་མཐུད་བྱས་ནས་ཡོང་གི་ཡོད་པས། རྒྱ་ནག་གཞུང་ལ་བདེན་རྫུན་འབྱེད་པའི་ཁྲིམས་ལུགས་དང་མི་མང་གི་བདེ་སྡུག་ལ་ལྟ་མཁན་གྱི་འགོ་འཁྲིད་ཡོད་ན། བོད་མི་ཚོའི་དགོས་འདུན་དང་རྒྱལ་སྤྱིའི་བཀོད་ཁྱབ་ཁག་ལ་འདི་ཡིན་དེ་མིན་གྱི་ལན་འདེབས་བྱེད་པའི་དུས་ལ་བབས་ཡོད།
དེ་ལས་ལྡོག་སྟེ་རྒྱ་གཞུང་གི་རྒྱུན་ལྡན་ལྟར་ཟུར་བལྟས་ལེབ་མཐོང་ཡིན་པའི་དངོས་ཡོད་ཀྱི་གནས་ཚུལ་ལ། སྒྲོ་འདོགས་དང་འཁྱོག་བཤད། རྫུན་སྒྲིག་སྣ་ཚོགས་བྱས་ཏེ་རྒྱལ་སྤྱི་དང་ལྷག་དོན་དྲང་བདེན་དང་རང་དབང་ལ་མོས་པ་ཆེ་བའི་རྒྱ་མི་རིགས་ལ་མགོ་སྐོར་གཏོང་ཐབས་བྱས་ཏེ། བོད་རྒྱ་མི་རིགས་གཉིས་དབར་དབྱེ་འབྱེེད་དང་མི་རིགས་ཀྱི་འཐབ་རྩོད་ཀྱི་ཞེ་འཁོན་སློང་ཐབས་བྱེད་བཞིན་པ་དེ་ནི། དུས་རབས་ཉི་ཤུ་རྩ་གཅིག་པ་འདིའི་ནང་ཆེས་མུན་ནག་གི་སྤྱི་ཚོགས་ཤིག་སྐྲུན་ཐབས་བྱས་པ་ཞིག་ཡིན། མཉམ་འབྲེལ་རྒྱལ་ཚོགས་གཙོས་པའི་རྒྱལ་ཁབ་ཁག་དང་རང་དབང་དང་དྲང་བདེན་ལ་རྒྱབ་སྐྱོར་གནང་མཁན་གྱི་ཚོགས་སྡེ། གནད་ཡོད་མི་སྣ། གསར་འགོད་པ། རྩོམ་པ་པོ་སོགས་ཡོངས་རྫོགས་ཀྱིས་བོད་མི་ཚོའི་དགོས་འདུན་དང་རྒྱ་ནག་གི་མི་སྤྱོད་ལས་འདས་པའི་དྲག་གནོན་དང་འཁྱོག་བཤད། རྫུན་སྒྲིག་སོགས་ལ་ཞིབ་འཇུག་དཔྱིས་ཕྱིན་བྱས་ནས་འཛམ་གླིང་ཞི་བདེའི་ཕྱོགས་སུ་བསྒྱུར་ཐབས་ལ་ངེས་པར་དུ་འབད་བརྩོན་གནང་བའི་དུས་བབས་ཡོད་ཅེས་ཛ་དྲག་གིས་ནན་ཞུ་བྱེད་རྒྱུ་ཡིན།
བོད་མི་མང་སྤྱི་འཐུས་ལྷན་ཚོགས་ཀྱིས་ཕྱི་ལོ་ ༢༠༡༢ ཟླ་ ༣ ཚེས་ ༣༠ ཉིན།